
LEIDĖJŲ ŽODIS 


Eidamos savo gyvenimo keliu, mes džiaugiamės 
sutikusios raiškių asmenybių ir dėl to esame lai- 
mingos ar bent daug laimingesnės. Viena iš tokių 
sutiktų pirmo ryškumo žvaigždžių yra velionė 
Kazimiera Kaupaitė-Motina Marija  (1880.16— 
1940.IV.17), vienuolė, Šv. Kazimiero Seserų Kongre- 
gacijos įsteigėja Amerikoje ir jos generalinė vyresnio- 
ji. Šiose pareigose Motina Marija išbuvo iki mirties, 
negęstančia šviesa spindėdama krikščioniškoje 
išeivių ir Lietuvos dangaus rūškanoje mėlynėje. 

Motina Marija, įstojusi 1905 metais į vienuolyną, 
nuo 1907.VIII.30 iki mirties buvo Šv. Kazimiero Sese- 
rų Kongregacijos vienuole, nuo 1913 metų — jos vado- 
ve. Gavus popiežiaus Benedikto XV leidimą steigti 
Lietuvos Šv. Kazimiero Seserų Kongregaciją, Motina 
Marija, būdama puiki organizatorė ir administratorė, 
grįžusi 1920 m. į Lietuvą, įsteigė Lietuvos Kazimierie- 
čių Vienuoliją Pažaislyje, atidarė 29 pradžios mokyk- 
las, 3 aukštesniąsias mokyklas, 2 ligonines. Už 
nuopelnus lietuvybei Lietuvos vyriausybė 1933 m. 
Motiną Mariją apdovanojo Gedimino ordinu. 


Dėka Kazimieriečių veiklos, vadovaujant Motinai 
Marijai, ir Amerikoje atsirado lietuviškų mokyklų. 
Prieš I pasaulinį karą kazimierietės darbavosi jau 7 
mokyklose, o 1932 m. jau turėjo 2 mergaičių akademi- 
jas ir vadovavo 25 parapijinėms mokykloms, kuriose 
mokėsi apie 7,000 vaikų. Aukštesniųjų mokyklų skai- 
čius 1955 m. pasiekė 6, o pradžios mokyklų, kurioms 
vadovavo ir mokytojavo 224 kazimierietės, pakilo iki 
37. Mokinių skaičius pasiekė 9,400. 

Iš mokyklų tarpo ypač pažymėtina Šv. Kazimiero 
Akademija Chicagoje, kuri šviesaus Motinos Marijos 
atminimui, pastačius 1952 metais naujus rūmus, buvo 
pavadinta Marijos Aukštesnioji Mokykla. 

Mes, Šv. Kazimiero Seserų Rėmėjų Draugijos 
nariai ir Motinos Marijos Kazimieriečių Akademijos 
auklėtinės, su tyru džiaugsmu ir gilia pagarba prisi- 
mename Motiną Mariją, jos širdies šilumą ir neiš- 
senkantį švelnumą audringai jaunystei, jos reiklų ir 
atlaidų vienuolišką žvilgsnį ir gėrio šventą dosnumą. 
Mes, kurios buvome laimingos lankyti Šv. Kazimiero 
Akademiją, prisimename, kaip Motina Marija mus 
mokė pažinti save ir pasaulį ir sąmoningai peržengti 
atmintinai kalbamų maldų slenkstį, įsijausti į Bažny- 
čią ir visą tikėjimo esmę namuose ir pasaulyje, į visą 
Bažnyčios mokymą ir supratimą, nenustumiant 
visuomenei svarbių reikalų nuo dvasinio žaizdro lieps- 
nos. 

Jau 1931 metais, kai karas buvo dar „tolima“ 
grėsmė, Motina Marija giliai jautė karo šmėklą ir 
kvietė maldauti Ramybės Karaliaus, kad jis apimtų 
ne tik mūsų, bet ir viso pasaulio širdis. Motina Marija 
puoselėjo lietuvių kalbą ir nuolatos primindavo sese- 
rims kalbėti su mokiniais ir tarp savęs tik lietuviškai 
ir reikalauti, kad vaikai tarp savęs kalbėtų lietuviš- 
kai. Motina Marija jau palūžusi, jausdama lemtingą 

dėl vėžio ligos mirtį, 1938 metais, Lenkijos ulti- 
matumo Lietuvai metu, primena seserims ir auklė- 
tiniams, kad reikalinga Bažnyčios užtarytojų kariuo- 
menės pagalbos malda mūsų tėvynei Lietuvai. 
Silpstant jėgom 1938 metų rudenį Motina Marija, 
giliai jausdama, kad esame dalis ir Bažnyčios, ir tau- 
tos, ir pasaulio, su nerimu pažymėjo Bažnyčios ir 
tautų santykių įtampą. Prieš mirtį ji kvietė atsiminti, 
kad prisiimant ką nors nemalonaus, apkabindami su 
meile kryžių, kartu apkabiname ir Kristų. Su nerimu ji 
klausė, kas atsitiks, jeigu kryžius bus atstumtas? 

Tokią mes prisimename mūsų šviesaus atminimo 
Motiną, pedagogę, visuomenininkę ir pavyzdingą 
lietuvę, pašventusią visą savo gyvenimą gėrio ir meilės 
Kristuje ugdymui, šių vertybių mūsų tautos ir pa- 
saulio žmonių širdyse įvertinimui. 


ŠV. KAZIMIERO SESERŲ RĖMĖJŲ DRAUGIJOS PIRMININKĖ 
Maria Rudienė 


1982 metų gegužės mėn. 

ĮŽANGA 


Po antrojo pasaulinio karo gyvename įdomų 
politinį laiką. Pasaulio žemėlapyje apibrėžiama 
teritorija, pavadinama kokiu nors vardu, tos terito- 
rijos gyventojams duodama laisvė nepriklausomai 
tvarkytis ir jie pavadinami kokia nors tauta. Tačiau 
visa tai tautos dar nesudaro. Tautos išsivystymui ir 
sąmoningam subrendimui reikalingas laikas, kultū- 
ra, teisinga pasaulėžiūra tvarkant žmonių santykius. 
O jau susiformavusioje tautoje jos solidarumui reikia 
dar ir kitų elementų. 

Yra tautų, kurios susiformavo ir subrendo netu- 
rėdamos politinės nepriklausomybės, ir yra tokių, 
kurios pirma gavo politinę laisvę, ir tik tada prasi- 
dėjo jų tautinis brendimas. 

Jau susiformavusiose tautose ne lengvai pasie- 
kiamas tautinis solidarumas. Vienur susikuria vadi- 
namos visuomenės klasės, kurios tautą skaldo. Kitur, 
kad ir be ypatingų titulų, išsiskiria valdantieji ir betei- 
siai pavaldiniai, vadinti vergais, baudžiauninkais, ar 
ir be tų vardų. Vėl kitur turtuoliai gyvena iš kitų 

darbo, o dirbantieji lieka beturčiais. Šie ir panašūs 
skirtumai, vienur jau praeityje, kai kur dar ir dabar, 
yra didelės kliūtys tautos solidarumui. 

Kai laikas ir žmonių geros pastangos išlygina 
anuos minėtus skirtumus nors iki pakenčiamo laips- 
nio, tai ir tokioje visuomenėje, kokia dabar vadinama 
demokratiška, gali atsirasti naujų dalykų, kurie gali 
kenkti tautos solidarumo brendimui. Atsiranda poli- 
tinės partijos, įvairūs ideologiniai ir kitoki sambūriai. 
Jeigu žmonės nėra pakankamai subrendę dvasiniai ir 
kultūriniai, jų tautos sąmonė faktiškai lieka antraei- 
liu dalyku. Vienas apie kitą neklausia, ar abu yra tos 
pat tautos, o pirma klausia, ar yra tos pat „klikos“. 
Reikia laiko ir dvasinio bei kultūrinio subrendimo 
laipsnio, kada tie skirtumai bus pastatyti jiems 
deramoje vietoje. 

Tautos gyvenime yra būtini, bet taip pat ne 
lengvai ir ne ūmai pasiekiami pasitikėjimas savimi ir 
savigarba. Ne kiekvienas tai jaučia ir supranta, kad 
savyje jis gal turi menkavertiškumo kompleksą — 
tarptautiniai priimtu lotynišku pavadinimu — comp- 
lex minoritatis. Toks asmuo paprastai yra linkęs 
manyti, kad kitos tautos panašus asmuo yra prana- 
šesnis už jo tautos asmenį. Tokių asmenų ryškus 
pavyzdys buvo Kristaus laikų jo gimtinio Nazareto 
gyventojai. Jų protu, kaip Jėzus galėtų būti Mesijas, 
kad jis jų tarpe augo, gyveno ir stebuklų nedarė. 
Nesprendžiant, ar sekantis pasakojimas panašus į 
tiesą ar ne, prisimena vienas vyskupo P. P. Būčio 
pasakojimas savo įspūdžių iš laiko, kai jis kunigas 
darbavosi Amerikoje. Anot jo, jeigu olandas pasireiš- 
kia kuo nors teigiamai, tai visi olandai puls jį iškelti 
kuo aukščiausiai, nes jis paskui padės ir kitiems olan- 
dams. Jeigu kuo nors pasireiškia lietuvis, tai kiti, 
jeigu jam ir nekenks, tai ir nepadės, kadangi jis 

vienas iš jų, tai kaip jis gali būti pranašesnis už juos. 
Ačiū Dievui, toks lietuvio apibūdinimas bent ne visur 
tinka. O jeigu tokios savijautos kur kiek buvo, tai yra 
pateisinančių priežasčių. Kone nuo pradžios suvieny- 
tos Lietuvos laikų ją neigiamai veikė kaimynų slavų 
įtaka. Tų įtakų veikiama Lietuvos diduomenės didelė 
dalis tiek nutauto, kad pasisavino svetimą kalbą, 
nemažai jų liovėsi save vadinę lietuviais. Ypatingai 
po Lietuvos pavergimo aštuonioliktame šimtmetyje ir 
rusai, ir lenkai įtikinėjo Lietuvos liaudį, kad jai jau 
nėra ko tikėtis iš lietuviškumo, kad lietuvių net kalba 
netinka nei literatūrai, nei įstatymams — niekam, 
išskyrus kasdieninę liaudies žmonių tarpusavę 
komunikaciją. Asmeniui, save laikančiam lietuviu, 
buvo uždaryti keliai ne tik kuo nors pasireikšti, o net 
ir mokytis. Jeigu lietuviai būtų bandę kurį nors gyvą 
ar mirusį savo tautietį kaip nors pagerbti, tokiam 
gyvam ar mirusio palaikam gresė sunaikinimas. 
Būdingas yra kunigo jėzuito Danieliaus Lenčickio- 
Lancicijaus palaikų likimas. Jis ir po mirties garsėjo 
Vakarų Europoje ir savo raštais, ir švento gyvenimo 
paliktu atminimu. Jo kūnas buvo palaidotas Kaune 
Tėvų Jėzuitų bažnyčios rūsyje. Atsiųsti rusų kazokai 
išplėšė kapą, kūną sudegino ir pelenus supylė į Nemu- 
ną. 

Reikia tik stebėtis, kad Lietuvos liaudis išliko 
tokia, kokia ji pasirodė 1918 metais ir iki dabar. 
Sunku atspėti, ar bus kada atgaivintas vyskupo 
Melkioro Giedraičio gyvenimo šventumo tyrimas, ar 
bus atsiminti iš tolesnės praeities kiti to verti. Tos 
srities lietuvių prisiminimai persekiojami ir dabar. 
Lietuvoje išgarsėjusi Barbora Žagarietė-Umiastaus- 
kaitė, kurią žmonių tradicija laikė šventa. Iki šiol 
buvo išsilaikęs nesugedęs jos kūnas, dabartinių paver- 
gėjų išvežtas „moksliniam ištyrimui“, be abejo, yra 

kur nors barbariškai išniekintas ir sunaikintas, kaip 
buvo padaryta su minėto kunigo jėzuito Danieliaus 
Lenčickio kūnu. Šiandien Lietuvoje bijoma daryti 
kokių nors žygių surinkti žinias, liečiančias 
arkivyskupus Jurgį Matulaitį, Teofilių Matulionį ir 
kitus, kad jų mirusius kūnus neištiktų panašus liki- 
mas. 

Šiuo atžvilgiu laiminga yra Kazimiera Kaupaitė- 
Motina Marija, Švento Kazimiero Seserų Kongregaci- 
jos steigėja. Ją pažinojusieji ar prisimeną nekartoja 
ano „nazarietiško“, kad ji buvo viena iš mūsų, tai kuo 
ja domėtis, ir nėra baimės, kad Dievo ir lietuvių 
priešai galėtų sunaikinti jos mirusius palaikus. 
Nesivaržydami galime susipažinti su jos gyvenimu, 
juo domėtis ir kitus į tai paraginti. Praėjus 42 metams 
nuo jos mirties, jos prisiminimas ir ja susidomėjimas 
ne tik nesunyko, o daromi konkretūs žingsniai pradė- 
ti formalų jos gyvenimo įvertinimo procesą. Kiekvie- 
nam lietuviui bus ir įdomu, ir pravartu geriau pažinti 
Kazimieros Kaupaitės — Motinos Marijos asmenį. 

LIETUVOS BŪKLĖ KAZIMIEROS 
KAUPAITĖS VAIKYSTĖS IR 
JAUNYSTĖS LAIKAIS (188016...) 


Ne dažnai, bet visais laikais visose tautose pasi- 
taiko asmenų, kad apie juos skaitydamas ar mąsty- 
damas klausi, kaip tose sąlygose galėjo išaugti tas ar 
kitas asmuo. Iš jų ne daug yra tokių, kuriuos mes 
asmeniniai pažinojome, bet žmonėse paliktas jų 
atminimas, jų gyvenimo ir veiklos pasėkos su jais 
nemirė. Ne apie vieną iš tokių gandas stiprėja laikui 
bėgant po jų mirties. Taip yra su lietuvaite Kazimiera 
Kaupaite — Motina Marija, Šv. Kazimiero Seserų 
Kongregacijos steigėja. Jos jaunystėje niekas apie ją 
nekalbėjo, niekas jos ir nepažinojo, išskyrus jos 
gimtąją šeimą, artimus kaimynus, gimines. Ir vėliau 
apie jos kaip vienuolės gyvenimą ir veiklą retai kada 
plačiau užsiminta ano meto lietuvių spaudoje. O 
praėjus 40 metų po jos mirties jos vardas taip atgijo, 
kad atkreipė į save dėmesį ne eilinių, o platesnio 
akiračio net nelietuvių. Tai sakydamas turiu mintyje 
ypatingai tuos kompetentingus nelietuvius asmenis, 
kurie seseris Kazimierietes skatina ir joms padeda 
ruošti Kazimieros Kaupaitės — Motinos Marijos gyve- 
nimo bylą tikslu paskelbti ją palaimintąja. 

Kad geriau suprastume, ko buvo galima laukti iš 
Lietuvos kaimo tokios mergaitės, kokia buvo Kazimie- 
ra Kaupaitė, nors keliais žodžiais prisiminkime ano 
meto Lietuvos ir Kaupų šeimos gyvenimo sąlygas. 
Apie to laiko Lietuvą poetas Maironis sako, kad Lietu- 
voje žiema. Nė žodžio, nė rašto neleidžia erelis suspau- 
des sparnais. Kazimiera Kaupaitė gimė 1880 metais, 
sausio mėnesio 6-tą dieną. Lietuva buvo okupuota 
carų valdomos Rusijos, kuri pati buvo kultūriniai 
tamsi, o Lietuvą stengėsi padaryti dar tamsesne už 
pačią Rusiją. Tada Lietuvoje net pradžios mokyklos 
buvo labai retos, jose dėstomoji kalba buvo rusų 
kalba, buvo uždrausta lietuviškoji spauda ir raštas 
lotynų raidėmis. Rusijos valdžia visokiais būdais 
stengėsi, kad visi lietuviai, o ypatingai jaunimas užsi- 
mirštų savo lietuvišką tapatybę ir surusėtų. Buvo 
uždraustos visokios organizacijos, labai žiauriai 
išnaikinti laisvoje Lietuvoje buvę gausūs vienuo- 
lynai. Esančias mokyklas buvo sunku pasiekti, lietu- 
viai nemėgo ir tų pačių, nes ten matė pavojų savo 
vaikų ir tautiškumui, ir religijai. Kaimuose šeimose 
lankydavosi pakviesti „daraktoriai“ — vyrai, rečiau 
moterys, kurie savaitę — kitą pamokydavo šeimos 
vaikus skaityti, labai retai kurį ir rašyti. Todėl 
kaimiečių tarpe retas mokėdavo skaityti ir rašyti. 
Tada Lietuvoje dar buvo nesibaigę baudžiavos laikai, 
kurie ne daug kuo skyrėsi nuo to, ką žinome iš isto- 
rijos apie vergiją. 

Ar buvo galima svajoti, kad iš tokiose sąlygose 
gyvenusių kaimiečių gausios vienuolikos vaikų 
šeimos bemokslė mergaitė drįstų svajoti to, ko tada 
Lietuvoje nebuvo, kas buvo net žiauriai draudžiama 
— tapti vienuole, o galutinai net įsteigti Lietuvoje 
tada draudžiamą dalyką, naują lietuvaičių vienuolių 
kongregaciją? Tokia mergaitė atsirado. Ne dvarinin- 

kų ar bajorų, ne kurio nors, tada labai nedaugelio, 
lietuvių inteligentų šeimoje, o buvusių baudžiauninkų 
kaimiečių, Gudelių kaime, Ramygalos parapijoje, 
Anupro ir Antaninos Glebauskaitės Kaupų, vienuoli- 
kos vaikų šeimoje, gimusi iš eilės penktoji, 1880 metų 
sausio 6 dieną, pakrikštyta sausio 7 dieną Kazimieros 
vardu. 

KAZIMIEROS KAUPAITĖS 
AUTOBIOGRAFIJA 


Nuo gimimo iki pirmos kelionės į Ameriką. Kad ir 
ne žodiniai, tai nors sutrumpintai, apie Kaupų šeimą 
sužinomeiš pačios Kazimieros paliktų gausių laiškųiriš 
jos asmeninių užrašų, kurių yra likę dvidešimt keturios 
(24) knygelės. 

Kazimieros tėvuko-dieduko tėvas Kazimieras 
Kaupas buvo dvarininko Jokūbo Šiukštos nuosavybė 
— pirktas vergas, Lietuvoj vadintas baudžiauninku. 
Jis buvo apgyvendintas ant minėtam dvarininkui 
priklausančios žemės, Gudelių kaime, Ramygalos 
parapijoje. Vedęs taip pat baudžiauninko dukterį, jis 
turėjo du sūnus — Petrą ir Antaną ir dvi dukteris — 
Katariną ir Oną. Vyresnysis sūnus Petras vedė Bar- 
borą Murzaitę iš Sukelių kaimo, tos pat Ramygalos 
parapijos. Gyveno tame pat Gudelių kaime kaip to 
paties Jokūbo Šiukštos baudžiauninkas ant jam 
pavesto žemės sklypo. Antanui, kuris taip pat vedė, 
bet vaikų neturėjo, buvo pavestas tame pat kaime 
kitas žemės sklypas 54 akrų su troba. Petras ir Bar- 
bora Murzaitė Kaupai turėjo du sūnus — Anuprą ir 

kašzas A. 
ST 


Anupras Kaupas (Kazimieros tėvas) 


Pranciškų ir tris dukteris — Juditą, Petronėlę ir 
Agnietę. Petro seserys — Katarina ištekėjo tame pat 
Gudelių kaime už Valonio, o Ona už Kuodžio Juškai- 
čių kaime. Visi jie buvo baudžiauninkai, dirbdami 
jiems pavestą žemę, pirmoje eilėje. turėdavo išpildyti 
dvarininko uždėtas pareigas, o jų pačių gyvenimui 
būdavo tiek, kiek atlikdavo nuo tų pareigų. 

Petro Kaupo kaimynas tūlas Šlekiukas kažkuo 
prisigerino dvarininkui Jokūbui Šiukštai ir kažkuo 
įskundė Petrą Kaupą, kad Kaupo tvarkytą žemę ir 
trobesį atidavė Šlekiukui. Šis tą pat dieną, kaip tik 
gavo žinią, kad Kaupo tvarkyta žemė perduodama 

jam, Kaupų šeimą išvarė taip žiauriai, staigiai, kaip 
žmonės sako, plikomis rankomis, kad neleido pasiimti 
nė riekelės duonos, kurią Kaupai tą dieną buvo iškepę: 
ir ta turėjo likti Šlekiukui. Taip išvarytos ir visiškai be 
nieko paliktos Kaupų šeimos jaunesnį sūnų Pranciš- 
kų pasiėmė pas save teta Katarina Valonienė. Gi visi 
kiti tos šeimos nariai prisiglaudė pas bevaikį Petro 
brolį Antaną. Po kiek laiko Antanas visą savo turėtą 
turtelį pavedė brolėnui Anuprui. 

Anupras, kad ir per dideles pastangas ir vargą, 
nepasiliko baudžiauninku. Pradžioje jis nuomavo 
svetimą ūkį, o vėliau įsigijo savo nuosavybę tame pat 
Gudelių kaime. Jis vedė Antaniną Glebauskaitę iš 
Ąžuolytės 1865 metais. Juodu augino gausią 
vienuolikos vaikų šeimą: Juozapiną, Vincentą, Anta- 
ną, Anuprą, Kaziūnę (taip ją vadindavo šeimoje), 
Oną, Antaniną, Bronislovą, Salomę, Julių ir Kata- 
riną. Anupras mirė mažas, Ona mirė vaikystėje. Kiti 
devyni užaugo ir brendo savo tėvų šeimoje. Penkta iš 
eilės, tai Kazimiera, apie kurią čia bus kalbama. 

Tėvų būta ne tik ryžtingų susikurti nepriklau- 
somą gyvenimą, bet ir kitais atžvilgiais įdomių 
žmonių. Tai matosi ir iš to, ką Kazimiera trumpais 
žodžiais užsimena apie savo gimtąją šeimą. Savaime 
aišku, kad šeima buvusi neturtinga, o tačiau nesiribo- 
jo tik savimi ir kasdienine duona. Kaupų namuose 
buvę labai rūpinamasi švara, tvarka. Buvo mėgia- 
mos ir praktikuojamos visos šeimos bendros maldin- 
gumo praktikos ne tik ypatingų švenčių progomis, ar 
gegužės, birželio, spalio mėnesiais, o net paprastomis 
dienomis, ypatingai sekmadieniais. Tokiom bendrom 
maldom vadovaudavo tėvas. Kaupų šeimoje nevar- 
todavę svaigiųjų gėrimų. Pramokusieji skaityti mokė 
namie jaunesnius savo brolius ir seseris. Ir pačią 
Kazimierą skaityti išmokė namie jos vyresnė sesuo 

Juozapina. Šeimos tėvas Anupras Kaupas dar jaunys- 
tėje pradėjo bendrauti su tada draudžiamos lietu- 
viškos spaudos platintojais, turėjo gal visas knygas, 
kokios tada pasiekdavo Lietuvą. Sodo pakraštyje 
tarpe aukštų žolių stovėjo pasenę keli tušti bičių avi- 
liai. Čia buvo sukrautos lietuviškos knygos. Kiek 
kartų Kaupų namuose rusų žandarai darė kratas, 
jiems ir į galvą neateidavo patikrinti tuos sodo 
pakraštyje apleistus avilius. Kaupų šeimoje gana 
dažnai būdavę svečių, ne kartą tokių, kuriuos tik 
vienas tėvas žinojo, kas jie yra — tai tie lietuviškų 
knygų ir kitokių lietuviškų reikalų tarpininkai. 
Šventadieniais į Kaupų namus rinkdavosi kaimynai, 
ne tik senimas, o ir jaunimas, pasiklausyti įvairių 
naujienų. Juozapina, o jai ištekėjus, Kazimiera 
susirinkusioms kaimynų merginoms paskaitydavo ką 
nors iš gautų knygų ar laikraščių. Ir Ramygalos 
parapijos klebonui Anupras Kaupas buvo didelė 
parama įvairiuose reikaluose. 

KUNIGAS ANTANAS KAUPAS 


Mirus pirmam sūneliui dar kūdikiui Vincentui, 
antąjį berniuką, gimusį 1870 metais, pakrikštijo gera- 
dario dėdės Antano vardu, kuris priėmė savo brolio 
Petro, Anupro tėvo, šeimą, išvarytą tuščiomis ranko- 
mis iš jų gyventos vietos. Apie šį Anupro sūnų Anta- 
ną dera nors trumpai šį tą pasakyti, nes jis turėjo 
reikšmės savo sesers Kazimieros gyvenime. Ir 
Antanukas, kaip šeimoje buvo vadinamas, skaityti 
išmoko savo šeimoje, ne mokykloje. Jau pramokęs 
skaityti, lankė Ramygaloje esančią pradžios mokyk- 
lą. Mokykloje pasireiškė kaip gabus berniukas, tačiau 
Kaupų šeimos ekonominės salygos buvo tokios, kad 
nebuvo ko nė svajoti apie tolimesnį vaiko mokymąsi. 
Ramygalos klebono J. Nargėlos įkalbėtas, Anupras 
Kaupas pasiskolino Ramygaloje iš Švainciko banke- 
lio pinigų ir išvežė sūnų Antaną į Šiaulių gimnaziją. 
Kas skaitėte Augustaitytės-Vaičiūnienės Marijam- 
polės gimnazijos aprašymą 1867-1918 metų, tai tinka 
ir kitom tada Lietuvoje buvusiom keliom gimnazijom. 
Rusų valdžia visokiais būdais kliudė Lietuvos liau- 

Kunigas Antanas Kaupas 


dies švietimąsi, kliudė lietuviams jaunuoliams baigti 
net gimnaziją. Po šešių metų Antanas Kaupas buvo 
pašalintas iš Šiaulių gimnazijos neva už Darvinis- 
tines pažiūras. To paties Ramygalos klebono J. 
Nargėlos rekomenduotas, buvo priimtas į Žemaičių 
Kunigų seminariją. Tačiau po dviejų metų, 1890 m., 
buvo iš Kunigų seminarijos pašalintas kartu su 
keliais kitais lietuviais klierikais už lietuviškos spau- 
dos ir lietuvybės platinimą. Dėl jo tėvai buvo jau daug 
įsiskolinę. Kazimiera, nors tada dar tik dešimties 
metų mergaitė, bet gerai atsimena visos šeimos skau- 
dų išgyvenimą ir prieš porą metų, ir dabar. Šį smūgį 

šeima priėmė tyliai, ramiai. Parvykęs į tėviškę, Anta- 
nas dirbo ūkyje kartu su visais kitais, stengėsi atstoti 
mokytoją savo sesutėms ir broliams. Tačiau nematy- 
damas galimybių toliau mokytis Lietuvoje, po poros 
metų, 1892 metais išvyko į Ameriką. Atvykęs į Chica- 
gą, dirbo stockjarduose ir susitaupęs šiek tiek pinigų 
istojo Detroite į Lenkų Kunigų seminariją. Buvo 
priimtas į Scrantono dieceziją. Detroito vyskupas 
O'Hara suteikė jam kunigystės šventimus 1896 metų 
gegužės 6 dieną. Vos pašvęstas buvo paskirtas klebo- 
nu Scrantono diecezijoje Willkes-Barre lietuvių parapi- 
joj. Po metų laiko perkeltas į Scranton, Šv. Juozapo 
lietuvių parapijos klebonu, kur klebonavo iki 1907 
metų. Dėl susilpnėjusios sveikatos atsisakė iš parapi- 
jos ir buvo perkeltas į Pittston. 1912 m. atsisakė ir iš 
Pittston, apsigyveno Chicagoje ir kurį laiką čia reda- 
gavo „Draugą“. Antanas Kaupas jau nuo gimnazijos 
laikų rašinėjo įvairiais slapyvardžiais į Prūsuose ir 
Amerikoje leidžiamą lietuvišką spaudą. Besidarbuo- 
jant Chicagoje, išsivystė gerklės vėžys, ir 1913 metų 
spalio mėnesio 27 dieną kunigas Antanas Kaupas 
mirė, palaidotas Chicagoje Šv. Kazimiero kapinėse. 
Amerikos lietuvių istorijoje jo vardas lieka neužmirš- 
tamas. 

Kunigo Antano pašventimas į kunigus buvo ne 
tik maloni žinia, o ir atvanga jo gimtajai šeimai. Nors 
apie tai niekas neužsimena, bet galima prileisti, kad 
jis padėjo savo gimtajai šeimai bent palengvinti 
nemažą skolos naštą, kurią užsidėjo tėvas, leisdamas 
ji Šiauliuose į gimnaziją, paskui į kunigų seminariją. 
Tačiau tada niekas nenujautė, ką tai reikš jo sesutei 
Kazimierai. Vyresniajai sesutei Juozapinai ištekėjus, 
Kazimiera dar tik dešimties metų buvo paimta, kaip ji 
sako, iš „piemenukės pareigų“ aukštesnėm pareigom 
— ji tapo pirmoji ir svarbiausioji pagelbininkė savo 

motinai ir namų apyvokoje, ir jaunesnių sesučių bei 
jauniausio broliuko Juliuko globėja. Kazimiera buvu- 
si žemo ūgio, tik eidama keturioliktus metus ji gana 
staigiai paaugo į „merginą“. Kaip ji pati sako, jos 
netraukė pasaulietiški jaunimo pobūviai — pasilinks- 
minimai šeštadienių ar sekmadienių vakarais. Ji 
daugiau mėgusi pasiklausyti savo tėvo visokių 
pasakojimų, mėgo pati skaityti. Gal tėvų pavyzdžio 
pasėkoje Kazimiera buvusi pamaldi, dažnai priim- 
davusi sakramentus, bet, kaip ji sako, „gdavatkų 
nemėgusi“. 

KAZIMIEROS RUOŠIMAS VYKTI 
Į AMERIKĄ 


Vos pašvęstas į kunigus, brolis Antanas jau tais 
pačiais 1896 metais parašė savo tėvams laišką, prašy- 
damas atsiųsti Kazimierą į Ameriką būti jo klebonijo- 
je šeimininke. Kazimiera išsigandusi tokios naujie- 
nos. Apie šeimininkavimą klebonijoje net Lietuvoje ji 
neturėjusi jokio supratimo, o tokiom pareigom vykti į 
Ameriką, nors ir pas brolį, buvo sunku net suprasti, o 
širdžiai tai buvo visai nepriimtina. Tačiau tėvams 
taip nutarus, ji turėjo su tuo sutikti. Kad Kazimiera 
tokiom pareigom nors kiek pasiruoštų, tėvas paprašė 
Ramygalos kleboną J. Nargėlą priimti ją kuriam 
laikui klebonijon tarnaite, žinoma, be jokio atlygini- 
mo. Klebonas sutiko, ir Kazimiera išėjo Ramygalos 
klebonijon „mokytis šeimininkauti klebonijoje“. Nors 
klebonijoje ji buvo prielankiai priimta, tačiau čia ji 
pateko aplinkon, kuri jai buvo ne tik visiškai nauja, 
bet ir nepatraukli. Kažkokia proga Kazimiera tačiau 
nugirdo, kaip jos teta — motinos sesuo, kalbėjo moti- 
nai, kad šis bandymas ruošti Kazimierą Amerikon 
yra beprasmis. Kazimiera ten vistiek ilgai nebus, grįš 

namo. Kazimiera savo širdyje tuo užsigavusi ir viena 
sau pasiryžo parodyti savo tetai, kad ta klysta apie ją 
taip manydama. Ji vyks į Ameriką ir iš ten greit 
negrįš. Klebonijoje teko Kazimierai išmokti daug iki 
tol nežinotų dalykų. Vienas iš sunkiausių buvo išmok- 
ti rašyti, ko čia ji mokėsi pas vieną to bažnytkaimio 
moterį siuvėją. Dabar ji prisiminė, kaip neišmin- 
tingai pasielgė, būdama dar maža, kai brolis Antanas, 
pašalintas iš Šiaulių gimnazijos ir gyvendamas 
tėviškėje, bandė ją išmokyti rašyti ir kaip ji nesutiko ir 
tuo nepasinaudojo. 

Nepaisant, ką teko išgyventi širdyje, Kazimiera 
nepasidavė minčiai mesti kleboniją ir siuvėjos „rašy- 
mo mokyklą“, grįžti į tėviškę. Vieną dieną tačiau 
klebonijos šeimininkė Katarina sako Kazimierai, kad 
jos dvi abi važiuos į Gudelius — į Kazimieros tėviškę. 
Kazimiera ir apsidžiaugė, ir susirūpino, kokiu tikslu 
tas pasivažinėjimas — ar tik atsilankyti, ar čia slypi 
kas nors Kazimierai nežinomo. Parvykus tėviškėn ir 
Kazimiera, ir tėvai vaišino viešnią kaip įmanydami. 
Tačiau išgirdo iš Katarinos, kas Kazimierai niekad į 
galvą nebuvo atėję. Išgyrusi Kazimierą tėvams, 
pasiūlė vežti ją į Panevėžį pas panelę Kaminskaitę į 
privačią jos mokyklą. Ten jinai išmoksianti daugiau, 
negu galima išmokti klebonijoje. Tėvai tam pritarė, ir 
vieną dieną Katarina pati kartu su Kazimiera nuva- 
žiavo į Panevėžį. Pas panelę Kaminskaitę Kazimiera 
rado pustuzinį mergaičių, kurių vienos mokėsi gimna- 
zijoje mokomų dalykų, kitos rankdarbių. Kazimiera 
čia toliau mokėsi bendros namų ruošos. Po klebonijo- 
je praleisto laiko Kazimierai nebuvo tai labai sunku 
ar visai nauji dalykai. Sunkiau buvo tęsti mokymąsi 
rašyti ir dar vieno jai visai svetimo ir širdžiai 
nepatrauklaus dalyko — lenkiškos gramatikos ir kal- 
bos. Bendrai, čia rasta nauja atmosfera Kazimierai 

buvo taip svetima, kad nors jau 15 metų mergina, 
dažnokai nepajėgdavusi susivaldyti neverkusi net 
matant kitoms mergaitėms. 

Panevėžyje Kazimiera pabuvo tik kelis mėnesius 
ir Velykoms grįžo vėl į Ramygalos kleboniją, tačiau 
jau pasiruošimui vykti į Ameriką. Kazimiera buvo dar 
tik 16 metų ir negalėjo gauti valdžios leidimo keliauti 
viena. Buvo tik viena išeitis — slapta pereiti į Prūsus 
ir ten kaip nors prisijungti prie kitų emigrantų, vyks- 
tančių į Ameriką. Net ir dabar, mūsų laikais, papras- 
tai kaimo mergaitei tokia „kelionė į Ameriką“ atro- 
dytų gal ne labai patraukli. Pati Kazimiera išviso 
nenusivokė, kaip tai padaryti. Kelionės planą kūrė 
Ramygalos klebonas kartu su Kazimieros tėvu. Sutar- 
ta, kad Kazimiera nuvyks į Tauragę, iš čia pėščia 
pereis per rubežių į Tilžę, o iš Tilžės jau traukiniais 
vyks į Hamburgą. Tačiau lengva tokią kelionę 
suplanuoti žodžiais klebonui ir subrendusiam ūkinin- 
kui, o visai kas kita tai įvykdyti vienai išleistai jauna- 
metei kaimo mergaitei. 

Kaip tokiais atvejais Lietuvoje buvo priimta, 
Kaupų šeimoje buvo suruoštos Kazimieros išleis- 
tuvės. Dalyvavo ne tik kaimynai, giminės, apylinkės 
jaunimas, o atvyko Ramygalos klebonas, vikaras ir 
visi bažnyčios tarnai. Žinoma, visi linksminosi. O 
Kazimiera viena sau galvojo apie ilgos, painios kelio- 
nės sunkumus. Tėvai gal ir atjautė jos nuotaikas, o 
jaunimas tai neslėpė net pavydo, kad Kazimierai 
tenka ta retam galima laimė pamatyti pasaulio, vykti 
į Ameriką. Amerikoje ji iškils aukščiau už juos čia 
pasiliekančius, gaus turtingą vyrą. Kokia laimė, ko 
geresnio galėtum pageidauti. 

KAZIMIERA IŠVYKSTA 
Į AMERIKĄ 


1897 metų gegužės pirmos dienos rytą Kazimiera, 
stovėdama tėviškės kiemo vartuose, žiūrėjo į gimtojo 
Gudelių kaimo kelią, tada jau žavinčiai gražų pava- 
sario sodų žiedais ir besiskleidžiančiais švelniais 
lapais. Jai tiesiog spaudė širdį, mąstant, kad gal 
daugiau niekad nepamatys savo gimtojo kaimo, 
tačiau susivaldė neraudojusi, kad negraudintų savo 
tėvelių, brolių, sesučių, kurie ir taip negalėjo paslėpti, 
kad ir jiems šis išsiskyrimas yra skaudus. Atėjus 
valandai atsisveikinti, ji net ramino beviltiškai 
raudančias savo jaunesnes sesutes. 

Į Ramygalą pavėžino Kazimierą jos tėvelis Anup- 
ras, o iš Ramygalos klebonijos šeimininkė Katarina 
palydėjo Kazimierą į Panevėžio gelžkelio stotį. Čia 
Kazimiera pirmą kartą pamatė traukinį. Buvo jau 
vakaras. Prie traukinio atsisveikino ją ir Katarina. 
Naktį iš Panevėžio į Šiaulius Kazimiera keliavo viena, 
be jokio pažįstamo. Susirasti priemonę vykti iš Šiaulių 
į Tauragę Kazimierai teko pačiai. Besiteiraudama 
atrado kelis kitus — moterį ir du vyru, tokius pat 

pakeleivius į Ameriką, per Tauragę ir toliau. Kartu su 
jais ir Kazimiera pasirinko kelionės priemonę. Žyde- 
lis susodino juos ant grūdais pripiltų maišų prikrauto 
ilgo vežimo, traukiamo dviejų arklių. Važiavo taip 
greitai, kad geras ėjikas pėsčias būtų ėjęs greičiau. 
Diena buvo šalta, vėjuota, o Kazimiera neturėjo jokio 
šiltesnio rūbo, buvo apsirengusi vasariškai ir kiek ją 
rengusieji sugebėjo — miesčioniškai. Per dieną kelia- 
vę, nakčiai sustojo prie pakelėje stovinčios smuklės. 
Arklius pašėręs, žydelis nuėjo į smuklę. Abu keleiviai 
vyrai taip pat kažkur nuėjo. Moteris, susisukusi į 
didelę skarą, atsigulė ant maišų. Kazimiera sėdėjo 
viena sušalusi, kalendama dantimis, eiti į smuklę ji 
bijojo. Paryčiu sugrįžo anuodu kartu keliaują vyrai ir 
matydami bedrebančią Kazimierą net subarė: 

— Ponia, gi tu apsirgsi. Eiki į karčiamą, ten 
galima gauti arbatos, apsišilsi. 

Kazimiera paklausė, nuėjo į vidų, gavo karštos 
arbatos, atšilo ir, nepaisant, kad ten buvo žydelių ir 
kitokių prigulusių ant grindų, kiek tik tilpo, jinai 
susiradusi tarpelį atsisėdo ir taip pabuvo iki ryto. 
Sekančią dieną teko keliauti toliau kalvotu keliu. 
Kazimiera ir kiti bendrakeleiviai daugiau ėjo pėsti, 
aplenkdami ir savo, ir keletą kitų panašių vežimų. 
Taip keliaudami pasiekė Kelmę dar prieš vakarą, o iš 
čia iki Tauragės keliavo jau daug patogiau — pašto 
vežimu. Tauragės klebonija buvo painformuota apie 
Kazimieros atvykimą. Ji čia buvo priimta ir praleido 
tris dienas, kol atsirado vadovas per žalią sieną — 
slaptai į Prūsus. Po kelionės nuo Šiaulių iki Kelmės 
buvo gana pravartu atsigauti klebonijos ramybėje. 
Trečios dienos pavakare atsirado vyras su vežimu, 
paėmė į vežimą .Kazimierą, dar du keleivius ir jų daik- 
tus. Jau vėlai vakare, pavažiavus netoli už Tauragės, 
vežimas sustojo prie tilto. Palikę daiktus vežime, 

Kazimiera ir kiti du keleiviai ėjo pėsti upės krantu. 
Staiga pasigirdo kažkoks vyro šauksmas. Abu kelei- 
viai vyrai leidosi bėgti per purviną arimą, paskui juos 
ir Kazimiera. Už gerų varsnų bėgliai sustojo, Kazimie- 
ra juos pasivijo. Buvo jau pereitas rubežius į Prūsus. 
Paaiškėjo, kad girdėtas šauksmas buvo ne jiems, jie 
išsigando ir bėgo per purviną arimą visai be reikalo. 
Nė iš šen, nė iš ten, netoli jų pasirodė ginkluotas 
kareivis, bet jiems nieko nesakė. Bėgliai nuėjo į čia 
pat esantį ūkį, kur netrukus atsirado ir vežimas su jų 
daiktais. 

Švintant rytui, keleiviai pasiekė Tilžę. Vadovas 
juos atvedė į vieną namą, kur jie palaukė, kol žmonės 
sukilo. Dabar ir šis vadovas Kazimierą paliko. Namo 
būta šalia Mauderodės spaustuvės, kur buvo spaus- 
dinamos lietuviškos knygos ir laikraščiai, iš čia slap- 
tai gabenami į Lietuvą. Čia atsirado kunigo Antano 
Kaupo draugų, kurie pasiėmė Kazimierą savo globon. 
Aprodė jai visą spaustuvę ir visą Mauderodės įstaigą. 
Viskas buvo labai įdomu, tų dalykų nematė nė jos 
tėvas, kurio namuose buvo tiek daug čia spausdintų 
knygų, kurių ji pati buvo gana daug perskaičiusi. 
Paskui dienos metu jie aprodė Kazimierai Tilžės mies- 
tą. Po to pasilikusi viena kambaryje turėjo ką parašy- 
ti į tėviškę — ne tik kad jau Tilžėje, bet ir tai, ką čia 
matė. Tie patys draugai rytojaus dieną palydėjo Kazi- 
mierą į laivų agentūrą nusipirkti laivakortę ir buvo 
palikta emigracijos įstaigos žinioje. Čia teko Kazimie- 
rai pereiti visokius dezinfekcijos reikalavimus, apie 
kokius ji nebuvo niekad net girdėjusi. Susirinkę 
emigrantai po visų mediciniškų patikrinimų buvo 
susodinti į keleivinio traukinio ketvirtos, pačios 
prasčiausios klasės vagonus. Persodyti į kitus trauki- 
nius Karaliaučiuje, Berlyne ir kitur, net po trijų dienų 
kelionės, išvargę pasiekė Hamburgą. Čia teko visą 

savaitę laukti laivo. Kiekvienas keleivis gavo lovą 
uosto barakuose, o valgyti teko vaikščioti į kitą pasta- 
tą. Pirmą kartą keliaudami, nemokėdami vokiečių 
kalbos, daugelis keleivių ir Kazimiera nedrįso išeiti į 
miestą, o vaikštinėjo tik čia prie uosto, barakų kieme. 
Kazimierai čia buvo tik vienas malonus dalykas, kad 
turėjo laiko rašyti laiškus ir kad uoste buvo katalikų 
koplyčia, kur ji praleisdavo ilgas valandas. O laiškus 
rašė ne tik savus, bet keleivių tarpe ne retas nemokė- 
jo rašyti, Kazimiera daugeliui parašė laiškus jų vardu 
jų saviesiems. 

Tarpe kitų keleivių Kazimiera čia sutiko vieną 
šeimą, kuri grįžo iš Lietuvos į Ameriką ir vyko į tą 
patį Scrantoną, kur vyko ir ji. Ši pažintis Kazimierai 
buvo didelė paguoda, kad ji keliaujanti ne viena. Iš 
Hamburgo Kazimierai ir kitiems teko keliauti preki- 
niu laivu, vardu „,„MAIN“. Išvykus iš Hamburgo, po 
dienos kelionės laivas sustojo Prancūzijos Le Havre 
uoste. Čia užtruko iki sekančios dienos popiečio, kol 
pakrovė įvairaus krovinio. Toliau kelionė per Atlan- 
tą buvo be ypatingų nuotykių, nuobodi ir labai vargi- 
nanti. Kazimiera beveik išmėtinėjo širdyje savo 
broliui kunigui, kad jis pats tokią kelionę jau pergy- 
venęs, ją kvietė šitaip vykti pas jį į Ameriką. 

Po šešiolikos dienų varginančios kelionės buvo 
pasiektas New York. Prasidėjo Amerikos įdomybės. 
Visi atvykusieji buvo suvaryti prie Pilies Sodo (Castle 
Garden). Čia jie buvo suskirstyti į būrius pagal tai, 
kur kuris keliavo. Kiekvieno būrio narys buvo atžymė- 
tas vienodu dideliu numeriu. Kazimiera ir kiti, vykstą į 
Scranton, gavo No. 1. Iš eilės, pagal numerius būriai 
buvo laipinami į keltą, kuris iš čia veš juos į krantą. 
Pirmas buvo įleistas No. 1 ir patalpintas kelto 
pačiame gale, ir taip iš eilės pagal numerius viena 
grupė po kitos. Ant kelto grupės viena nuo kitos buvo 

atskirtos ištiesta virve. Paskui keltas plaukdamas vis 
sustodavo išlaipinti grupę ties traukiniu, kuriuo tai 
grupei teks keliauti. Grupė No. 1 išlipo paskutinioji ir 
sulipo į jų laukiantį traukinį. 

Scrantoną Kazimiera pasiekė birželio 12 dienos 
vakare, šeštadienį. Stotyje Kazimieros niekas nepa- 
sitiko, niekas nežinojo, kada ji atvyks į Scranton. Ana 
minėtoji iš Lietuvos grįžtanti šeima pakvietė Kazimie- 
rą nakvynei į savo namus. Kazimierai nebuvo kitos 
išeities, tik priimti tą kvietimą. Sekmadienio rytą 
pasiekė Šv. Juozapo kleboniją žinia, kad Kazimiera 
yra jau Scrantone. Klebonas A. Kaupas, būdamas 
užimtas bažnyčioje, pasiuntė zakrastijoną parvesti 
Kazimiera į kleboniją. Kazimiera atpažino savo brolį 
jį vos tik pamačiusi, bet brolis kunigas Antanas ilgo- 
kai žiūrėjo į savo sesutę kiek nustebęs: ji užaugusi, 
visai ne ta maža Kaziūnė, kokią jis paliko prieš porą 
metų. Kunigas vaizdavosi sutikti ją apsigaubusią 
skarele, kaip priimta Lietuvos kaime, o čia su mies- 
čioniška moteriška skrybėlaite. 

KAZIMIERA SCRANTONE 


Taip Kazimiera pradėjo klebonijoje Amerikos 
gyvenimą. Nedideliame angliakasių mieste — Scran- 
tone didelių įdomybių nebuvo, tačiau vistiek Kazimie- 
rai čia viskas buvo nauja, ne viskas geriau, negu ji 
buvo pratusi tėviškėje. Bendrai, pradžia Kazimieros 
perdaug nežavėjo. Sunkiausia jai buvo, kad čia vis- 
kas taip svetima, tolima. Pradžioje ją vargino net jai 
neįprasta anglimis kūrenama krosnis, visi jai neįpras- 
ti įrankiai, o nebuvo nė ko pasiklausti, nė kas 
pamokytų. Klebonijos šeimininkės atsakomybę, ang- 
lų kalbos nemokėjimą ir visa kita sudėjus kartu, 
Kazimierai buvo, toli gražu, ne rojus. Pasigedo ir 
bendrų maldų, kaip jos buvo praktikuojamos tėviš- 
kėje, pasigedo ir sekmadienio pamaldų. Čia ir bažny- 
čioje skubama, tiek jai neįprastų skelbimų, neturinčių 
nieko bendro su Mišiomis. Tiesa, kad meldėsi ir viena 
sau klebonijoje, ir Šv. Juozapo bažnyčioje, bet ypa- 
tingais maldos momentais ji visa širdimi būdavo 
atgal Lietuvoje. Viduje ji jautėsi labai nelaiminga. Ji 
neturėjo su kuo pasikalbėti savo dvasinės savijautos 

temomis, išskyrus savo brolį kunigą, kuris buvo taip 
užimtas parapijos reikalais, rašymu, kad pokalbiams 
su sesute jis neturėjo laiko. Jis pagirdavo sesers 
pamaldumą, bet tik tiek. Žmonės, kuriuos pradėjo ji 
čia pažinti, jai atrodė labai paviršutiniški ir materia- 
listai. Nėra ko stebėtis tokiais Kazimieros įspūdžiais. 
Net su tuo pradiniu išsilavinimu, kiek jo turėjo šiuo 
metu Kazimiera, ji buvo daug pranašesnė už daugelį 
lietuvių ir nelietuvių imigrantų, kurių didelė dalis 
nemokėjo nė skaityti, nė rašyti, kurių pirminis tikslas 
buvo kuogreičiausiai užsidirbti, susitaupyti tiek, kad 
arba čia galėtų įsigyti nors kokį namelį, arba grįžti 
atgal į tėvynę, kad ten pradėtų savistovų gyvenimą. 
Taigi Kasimiera leisdavo dienas daugiausia viena 
klebonijoje, nes sau tinkančių draugių nesurasdavo. 
Ji dažnai pagalvodavo, kad tėviškės išsiilgimui ir 
ašaroms nebus galo. Po poros metų tačiau ji tiek 
apsiprato, kad liovėsi nors verkusi. 

Tačiau prie Amerikos ji vistiek nepriprato. Ji 
nuolat prašydavo brolį leisti jai grįžti atgal į Lietuvą. 
Savo broliui tuo ji kartais net įkyrėdavo, kad šis 
kartais jai atsakydavo: „Ką tu ten veiksi? Šersi kiau- 
les? Kas tavęs laukia?“ Nors Kazimiera padoriai apsi- 
rengė, brolis negailėjo jai progų pamatyti ir teatrus, ir 
operas, ir pakeliauti, ką ji net pamėgo, tačiau visa tai 
nepririšo Kazimieros prie Amerikos. Ji liko nusis- 
tačiusi grįžti Lietuvon. Ji stebėjosi Amerikos pažan- 
ga, tačiau tai jos nepatenkindavo. Ji vis kalbėdavo 
savo broliui, kaip ji, grįžusi Lietuvon, mokys žmones 
švaros, kaip kukliai ir praktiškai apsirengti, kaip susi- 
tvarkyti namo vidų ir aplinką. Vienu žodžiu, grįžusi 
Lietuvon, ji taps Vinco Pietario Keidošių Ona, apie 
kurią ji buvo skaičiusi. Jos mintis brolis pagirdavo, 
bet vistiek baigdavo paraginimu, net prašymu pasilik- 
ti su juo. 

Amerikoje vienas dalykas Kazimierai labai pati- 
ko, ji tiesiog giliai žavėjosi, tai matomos seserys 
vienuolės, kur nors šalia bažnyčios rikiuojančios 
vaikus eiti į klases mokyklose, ar sutinkamos „street- 
kariuose“. Lietuvoje niekad nebuvo jų mačiusi, apie 
jas neturėjo net sąvokos, nuovokos apie jų gyvenimą, 
veiklą. Žiūrint į jas, Kazimierai atrodė, kad joms rūpi 
tik Dievas ir jaunimo švietimas, o ne medžiaginiai 
interesai. Kokios jos laimingos, pagalvodavo Kazimie- 
ra. Besiruošdama išvykti iš Lietuvos, Kazimiera 
pergyveno baimę ir buvo labai susirūpinusi, kad 
Amerikoje ji galinti prarasti pamaldumo nuotaiką. 
Prieš išvykdama, savo parapijos Ramygalos bažny- 
čioje ji susijaudinusi meldė Dievo pagalbos, kad ta 
nelaimė jos neištiktų. Gi dabar čia ji mato tokių 
gražių pavyzdžių, apie kokius Lietuvoje ji neturėjo net 
nuovokos. Matomos vienuolės darydavo Kazimierai 
tokio gilaus įspūdžio, kad ji nesugebėdavo jų ne tik 
žodžiais išreikšti, bet net mintimis aptarti. Tai jai 
labai padėjo išlaikyti iš tėviškės išsivežtą nuotaiką. 
Tačiau kaip nors asmeniniai susipažinti nors su 
viena vienuole nepasitaikė progų, o pati jų ieškoti 
nedrįso. 

Nors ir čia, kaip Lietuvoje, Kazimiera mėgo 
skaityti lietuviškas knygas, laikraščius, bet apysakų, 
romanų nemėgo — tie nebuvo pagal jos skonį. Ji 
labiau mėgo religinio, dvasinio turinio knygas. Tai 
matydamas brolis kartais paerzindavo Kazimierą už 
jos pamaldumą, tačiau netrukdė jai nė melstis, nė 
skaityti, kas jai patiko. Kartais brolis juokais išsi- 
tardavo, kad ji geriau tiktų vienuolynui, negu gyveni- 
mui pasaulyje, tačiau Kazimiera apie vienuolyną 
negalvojo, neturėjo apie tą gyvenimą net nuovokos. Ji 
jautė, kad gyventi ir savo sielai ir kitiems, kaip ji 
norėtų, būtų įmanoma tik vienuolyne. Ji pamažu pra- 

dėjo apie tai galvoti, ilgainiui ėmė rimtai tai svarsty- 
ti, bet kaip ir kur, kad ji nepažinojo asmeniniai jokios 
vienuolės, ne tik neturėjo jokio ryšio su jokia vienuoli- 
ja, bet iki šiol nėra peržengusi jokio vienuolyno 
slenksčio. 

Viena jauna lietuvaitė, vienos klebonijos šeimi- 
ninkė Brooklyne, Morta Skripkaitė, su kuria kažkokia 
proga Kazimiera susipažino ir susidraugavo, įstojo į 
lenkių Nazareto Šventosios Šeimos kongregaciją. 
Kazimierai teko laimė palydėti ją į vienuolyną. Tada 
jos širdis tiesiog drebėjo iš džiaugsmo ir įdomumo 
pirmą kartą gyvenime įžengiant į vienuolyno lanky- 
tojų kambarį, nors tai buvo ne Motiniškas namas, o 
tik vienos parapijos mokytojų seserų vienuolynas. 
Nors jai atrodė kaip koks stebuklas susitikti veidu į 
veidą, pasisveikinti su maloniomis to namo vienuolė- 
mis, tačiau ji neturėjo progos daugiau su jomis 
pasikalbėti. Išdrįso nors tiek ištarti, kad kartais ir ji 
pagalvojanti tapti vienuole. Vyresnioji sesuo atsakė, 
kad jeigu ji turėtų tokią mintį, tai jos amžiui jau 
laikas rimtai apie tai pagalvoti. Kazimiera neturėjo su 
kuo rimtai apie tai pasitarti. Kiek kartų nugirdo iš jos 
tai jos brolis kunigas Antanas. ar kiti lietuviai kuni- 
gai, nė vienas jai nepritarė. Tokiu atveju ji turėtų eiti 
pas kitatautes ir atsitraukti nuo lietuvių. O jai atrodė, 
kad ji nesigailėtų nieko, ko reiktų atsisakyti darant 
tokį žingsnį. Vieno ji vistiek labai norėjo, tai, prieš 
darant tokį žingsnį, nors trumpai dar atlankyti savo 
gimtąją šalį. 

ATGAL LIETUVON 


Kazimiera buvo artimai susidraugavusi su kuni- 
go V. Matulaičio seserim Ona, kuri sakydavo, kad 
rimtai galvojanti grįžti į Lietuvą. Vieną dieną atvyks- 
ta Ona į Scrantoną atsisveikinti Kazimierą — ji 
išvyksta į Lietuvą. Klebonas A. Kaupas buvo išvykęs 
keliom dienom. Kazimiera čia pat pareiškė savo drau- 
gei Onai, kad ir ji važiuojanti kartu. Čia pat praneša 
savo broliui, prašydama nupirkti jai laivakortę. Čia 
pat su viešnia kartu išeina į miestą, nusiperka reikia- 
mų valizų, ir abi pradeda tvarkyti Kazimieros daiktus 
kelionei. Gavęs žinią, brolis tuoj parvyksta su keliais 
kitais savo draugais lietuviais kunigais, ir visi ima 
Kazimierą ne tik perkalbinėti, o tiesiog barti. Tačiau 
Kazimiera šį kartą buvo neperkalbama. Ji paruošė 
vakarienę, o paskui vėl ėmėsi ruoštis kelionei. Vėlai 
vakare kunigai išsiskirstė. Rytojaus dieną brolis kuni- 
gas nieko nevalgė, nekalbėjo, net nerašė, ką jis kas- 
dien darydavo. Net Ona pradėjo barti Kazimierą, kad 
ji esanti beširdė. Kazimiera atsiprašė brolį ir priža- 
dėjo pasilikti iki naujos bažnyčios ir naujų varpų 
pašventinimo. 

Ona Matulaitytė išvyko į Lietuvą viena. Po kiek 
laiko ji parašė Kazimierai apie kelionę ir kad dabar 
Lietuvoje ji jaučiasi taip, kad „niekas nė su pyragu 
manęs nenuviliotų atgal į Ameriką“. Kazimiera gavo 
žinių ir iš tėviškės, kad jos tėvelis sunkiai serga vėžiu. 
Ji galutinai apsisprendė ir tėviškėn parašė, kad ji 
parvyks nors pasimatyti su savo tėveliu. Deja, 
pirmiau negu buvo pašventinta bažnyčia, jos varpai, 
brolis kunigas ir ji gavo žinią, kad prieš mėnesį mirė 
judviejų tėvelis Anupras. 

Po bažnyčios ir varpų pašventinimo iškilmių 
vasara ėjo galop. Kazimiera rimtai ruošėsi kelionei, šį 
kartą su Pittstono klebonijos šeimininke. Kunigui 
Antanui nepavyko Kazimierą perkalbėti. Jis užsakė 
jai laivakortę. Prieš išvykdamos abi pasistengė nors 
tiek, — surasti abiem klebonijom šeiminin- 
kes. 1901 metų rugsėjo 5 dieną „Bismarck“ laivu 
išplaukė Kazimiera iš New Yorko į Hamburgą. Laivui 
judant nuo kranto ir akimis atsisveikinant liekančius 
ant kranto, Kazimieros akys niekur nesurado savo 
brolio kunigo Antano, kuris ją palydėjo iki laivo. Ji 
tai skaudžiai pergyveno, galvodama, kad jos brolis, 
nenorėdamas ašaroti žmonėms matant, verkdamas 
nuėjo sau vienas... Visą kelionę ji kasdien apsi- 
verkdavo prisimindama savo pokalbius su broliu, ką 
ji skaitydavo iš jo parašytų dalykų, kaip praleisdavo 
vakarus, pasidalindami dienos įspūdžiais, kaip eilė jos 
pasipasakojimų pateko į „„Karvojaus Laiškus“, kaip 
vakarais lošdavo kortomis ar kvadratais. Juo toliau 
nuo Amerikos slinko laivas, tuo ji skaudžiau jautė 
palikto brolio vienatvę. 

Visa kelionė šiaip buvo gana patogi, visai nepa- 
naši kelionei į Ameriką prekiniu „Main“ laivu. Be 
ypatingų prietykių pervažiavusi Vokietiją, pasiekė 
Eitkūnus. Ant Rusijos rubežiaus Virbalio stotyje (taip 

vadinosi dabartiniai Kybartai) abi lietuvaitės užsispy- 
rė kalbėti tik lietuviškai. Atsirado lietuviškai kalbąs 
muitinės tarnautojas, kuris tik paviršutiniškai 
peržvelgė jų daiktus. Taip pat ir dokumentus patikri- 
nant abi kalbėjo tik lietuviškai. Ir čia atsirado lietu- 
viškai kalbąs tarnautojas. Po visų patikrinimų, 
gelžkelio stotyje laukiant traukinio, tuodu abu tarnau- 
tojai atėjo pas šias dvi paneles iš Amerikos pasikal- 
bėti apie Ameriką. 

Prieš išvykdama į tėviškę, Kazimiera atlankė 
anksčiau parvykusią Oną Matulaitytę. Kazimiera 
tyliai stebėjosi, kaip per vienus metus pasikeitė Onos 
nuomonė apie Lietuvą ir apie Ameriką. Ji buvo tarsi 


Oo ės ii į 


Kazimiera su savo motina Antanina 


užmiršusi, ką rašė iš Lietuvos, kad „daugiau niekas 
nė su pyragu nenuviliotų atgal į Ameriką“. Ji dabar 
beveik priekaištingai klausė: „Ir kas gi judvi išvarė 
Lietuvon?“ 

Paviešėjusi kelias dienas Suvalkijoje, traukiniu 
pasiekė Panevėžį, o iš čia per Ramygalą trečios dienos 
pavakare buvo jau Gudeliuose. Čia tik tėviškės trobe- 
siai atrodė tie patys, kaip palikti prieš ketvertą metų. 
Motina suvargusi ir atrodė net ūgiu sumažėjusi, sese- 
rys užaugę į merginas. Tačiau Kazimiera vistiek 
jautėsi sugrįžusi „namo“ — į tėviškę. Pirma naktis 
praėjo be miego. Padalinus parvežtas lauktuves, 
pokalbių užteko iki ryto. Beveik mėnesį laiko ėmė 
kaimynų, giminių, draugių lankymas. Po to Kazimie- 
ra įsijungė į tėviškės ūkio gyvenimą ir reikalus. Kai 
netrukus po Kazimieros parvykimo Ramygalos klebo- 
nas buvo parvežtas į Gudelių kaimą pas ligonį, kur 
tokia proga susirenka visi kaimynai, kai ligoniui 
dvasiniai patarnavus susirinkusieji vienas po kito, 
sveikindamiesi su klebonu, bučiavo jam ranką, priė- 
jus Kazimierai, klebonas juokais paklausė: „Tai ką ši 
amerikoniukė dabar veikia kaime?“ Kazimiera atsakė 
viską dirbanti, tik kiaulių šerti dar netekę. Klebonas, 
o turbūt ir kiti girdėjusieji šį atsakymą, tai visada 
atsiminė. O pati Kazimiera, jeigu būtų jai kada tekęs 
ir toks darbas, niekad nebūtų atsisakiusi, nes ūkyje 
tai vienas iš eilinių būtinų darbų. 

Tėviškėje nuotaika buvo visiškai kitokia, negu 
Scranton klebonijos vienatvėje. Šeimininkas vyriau 
sias brolis dar nevedęs, jaunesnės sesers jau užaugę į 
merginas, visi kartu dirba, visi kartu dainuoja, visi 
kartu ir pasimeldžia, kaip iš seno įprasta jų šeimoje. 
Vienu žodžiu — laiminga jaunystė tėviškėje savųjų 
tarpe. Kad taip visada tesėtų. Deja, ir darniausioje 
šeimoje tai laikina. Nors nė vienas to nenorėjo, bet 

kiekvienam tai buvo aišku, kad anksčiau ar vėliau 
teks išsiskirstyti. O tai pradėti tenka vėl Kazimierai. 
Pagyvenusi tėviškėje pusę metų, ji rimtai susirūpino, 
kaip toliau tvarkyti savo ateitį. Apie ištekėjimą ji 
nenorėjo nė galvoti. Ką gi tikrai daryti? Ji norėjo 
padaryti ką nors gero, bet ką ir kaip? Ji, mažamokslė 
kaimo jaunuolė, atsakymo savo klausimui nė pati 
negalėjo sugalvoti, nė pavyzdžių nematė. Jeigu ji būtų 
ir sugebėjusi savo rūpestį ir jausmus išreikšti žodžiais, 
tai neturėjo su kuo pasitarti. Pati viena priėjo išva- 
dos, kad pirmiausia reikia daugiau prasilavinti, o tik 
po to bus galima galvoti apie kokius nors darbus. Jos 
jauniausiam broliukui Juliui atėjo laikas ruoštis 
gimnazijon, ir visi vyresnieji šeimos nariai sutarė 
padėti jam toliau mokytis. Kazimiera galvojo vykti į 
Panevėžį, nusisamdyti kelis kambarius mokinių 
bendrabučiui, kur gyventų ir jos broliukas ir kiek tilp- 
tų kitų mokinių. Ji jiems patarnautų, iš to kaip nors 
pragyventų ir pati mokytųsi, jeigu ne kur kitur, tai 
nors pas panelę Kaminskaitę. Tačiau Juliukas nepa- 
teko į Panevėžio gimnaziją. Tada rusų caro po:.tika 
labai varžė bendrai lietuvių, o ypač kaimieči ; švieti- 
mą. To meto Aukštaitijos ir Žemaitijos paskiau žymių 
lietuvių mokėsi Latvijos gimnazijose: Liepojoje, 
Mintaujoje, Rygoje. Ir Juliukas buvo priimtas į Liepo- 
jos gimnaziją. Kazimieros planas nepavyko. Dėl 
daugelio motyvų ji negalėjo svajoti to apie Liepoją, ką 
svajojo padaryti Panevėžyje. 

Kazimiera mintimis vėl grįžta į Ameriką, tačiau 
ne šeimininkauti klebonijoje. Ji galėtų ten stoti į 
Nazareto Šventos Šeimos vienuoliją, ten pasiruošti ir 
paskui galėtų mokytojauti kurioje nors lietuvių 
parapijoje. Ji pati matė ir gerai suprato, kaip ten lietu- 
vių parapijų mokyklose reikia lietuvių mokytojų. 
Buvusi jos draugė Morta Skripkaitė, kurią Kazimiera 

kadaise palydėjo į vienuolyną ir kuri dabar moky- 
tojauja Chicagoje Švento Jurgio lietuvių parapijos 
mokykloje, pradėjo savo laiškais Kazimierą gundyti 
grįžti į Ameriką ir stoti į tą pačią Nazareto Šventos 
Šeimos vienuoliją, kurioje dabar yra ir darbuojasi ji 
pati. Seselės Skripkaitės pakartotini tiesiog ragini- 
mai grįžti į Ameriką ir tapti vienuole Kazimierą vis 
labiau ir labiau jaudino. Gal turėjo įtakos ir tai, kad 
kaip tik dabar Kazimiera skaitė kardinolo Wisemano 
„Fabiola“. Joje kilo ne tik noras, o pasiryžimas savo 
gyvenimą skirti kitų, ypatingai dvasiniam gėriui. 
Galutinai ji viena sau nusisprendė grįžti į Ameriką, 
ten stoti į Nazareto Šventos Šeimos vienuoliją, ten 
pasiruošti ir pasišvęsti lietuvių vaikų mokymui. 
Kazimiera sako negalėjusi užmiršti Scrantone per 
keturis metus įsigyto įspūdžio, kiek žalos lietuviams 
daro keli lietuviai bedievybės skleidėjai. Savo broliui 
kunigui ji dažnai išsitardavo: 

— Jeigu būčiau vyras ir daugiau pasimokiusi, aš 
jiems duočiau šarmo. tiems visokiems „šliuptar- 
niams““. 

GRĮŽTI Į AMERIKĄ IR 
TAPTI VIENUOLE 


Taigi, Kazimiera viena sau nusitarė ir pasiryžo 
grįžti į Ameriką, tapti vienuole ir mokytoja. Bešeimi- 
ninkaudama Scrantone pas savo brolį kunigą Anta- 
ną, kuris buvo labai populiarus lietuvių kinigų tarpe, 
Kazimiera pažino ne mažai lietuvių kunigų, jų tarpe 
vieną taip pat iš populiariųjų kunigų Antaną Miluką, 
kuris šiuo metu buvo Šveicarijoje, Fribourge, kur 
studijavo būrelis lietuvių kunigų. Kai kada kunigas A. 
Milukas parašydavo Kazimierai, ji parašydavo jam. 
Viename laiške kunigas A. Milukas paminėjo, kad 
netrukus jis grįš į Ameriką. Tai buvo proga, kad jam 
atsakydama Kazimiera pasisakė savo sprendimą grįž- 
ti į Ameriką, bet ne kitur, o į Chicagą ir ten stoti į 
Nazareto Šventos Šeimos vienuoliją ir ruoštis moky- 
tojauti. Kaip ji sako, išsiuntus šį laišką, ją apėmė kaž- 
koks nesuprantamas jausmas, kad šis laiškas nulems 
jos visą ateitį ir kad ta nesuprantama nuotaika 
neapleidusi jos ilgesnį laiką. 

NAUJA IDĖJA — STEIGTI 
NAUJA SAVA VIENUOLIJĄ 


Ne ilgai trukus Kazimiera gavo iš kunigo A. Milu- 
ko atsakymą į aną savo laišką. Kunigas A. Milukas 
pritarė jos minčiai tapti vienuole, tik kodėl ji norinti 
stoti į lenkių vienuolyną? Jis ir kiti lietuviai kunigai 
Fribourge būtų nuomonės, kad reiktų steigti savą, 
nepriklausomą lietuvaičių kongregaciją. Anot, jo, gal 
būtų geriau galvoti ne apie mokymą, o apie spaudos 
darbus — spausdinti ir platinti knygas, laikraščius, 
kaip daro seserys Paulietės. Jų ir gyvenimo būdas ir 
talka platinant gerą spaudą esą verti pasekti. 

Savo vienuolių Kongregacijos mintis Kazimierai 
patiko. Jos manymu, atsirastų daugiau lietuvaičių, 
kurios pritartų tokiai kongregacijai. Galutinai savo 
mintį grįžti į Ameriką ir ten tapti vienuole Kazimie- 
ra pasisakė savo motinai, broliui, sesutėms. Šie ne 
daug ką galėjo jai pasakyti, nes apie tai neturėjo nė 
tiek nuovokos, kiek pati Kazimiera. Turbūt jų visų 
mintį išreiškė motiną, ašarodama ir sakydama: 
„Dievas tau tepadeda, mano dukrele, tačiau aš 
negaliu suprasti, kas ir kaip ten vyktų. Tu pati geriau 
tai žinai“. 

Kazimiera parašė apie savo planus ir broliui kuni- 
gui Antanui į Scrantoną, kiek sugebėdama plačiau. 
Vargiai kada iki šiol ji išgyveno tokį džiaugsmą, kaip 
gavusi į laišką savo brolio atsakymą. Brolis pritarė 
jos minčiai tapti vienuole. Jeigu ji vyks į Šveicariją 
mokytis, jis pažada apmokėti jos ten gyvenimo ir 
mokymosi išlaidas. Dabar Kazimiera tik vieno prašė 
savo maldoje, kad visa tai išeitų Dievo garbei. 

Buvo jau gražus pavasaris. Kazimiera pasiryžo 
nuvykti į Vilnių ir pasimelsti į Švenčiausią Mariją 
Aušros Vartuose. Prisikalbino savo sesers Juozapi- 
nos vyro motiną ir abi nuvyko į Vilnių. Čia praleidę 
kelias dienas, Kazimiera patyrusi tokių išgyvenimų, 
kokių niekad iki šiol neturėjusi. Lankė daug nepapras- 
tai gražių bažnyčių, dalyvavo Dievo Kūno procesijoje 
kažkurio seno vienuolyno koridoriuose, apėjo Kryžių 
Kalvarijas, daug kartų vėl grįžo į Aušros Vartus, bet 
turbūt jautriausias išgyvenimas buvęs besimeldžiant 
prie savo dangiškojo globėjo švento Kazimiero kars- 
to. Kiek tik pajėgdama, širdingai pasivedė Švenčiau- 
sios Marijos, švento Kazimiero globai, jausdamosi 
tiesiog tikra, kad jos gyvenimo nuolatinis prašymas 
— būti apsaugota nuo pasaulietiškos tuštybės bus 
išklausytas. Dienos Vilniuje Kazimierai buvo iki šiol 
niekad nepatirta dvasinė puota. 

VYKTI NE Į AMERIKĄ 
O Į ŠVEICARIJĄ 


Grįžusi iš Vilniaus, Kazimiera pradėjo ruoštis 
kelionei. Gavusi pasą ir laiškais sutartu laiku ji nuvy- 
ko į Virbalį ir perėjo į Prūsus — Eitkūnus čia susitik- 
ti su kunigu A. Miluku, kuris čia laukė atvykstant 
savo giminių prieš išvykdamas į Ameriką ir savo 
brolio, kuris kartu su juo vyks į Ameriką. Kartu čia 
buvo ir kunigas Šedvydis, kuris Kazimierai papasako- 
jo, kad ir jis siunčia savo seserį į Šveicariją mokytis ir 
kad viskas yra jau sutvarkyta jom abiem gyventi ir 
mokytis Šveicarijoje, Ingenbohl vietovėje, pas Švento 
Kryžiaus Gailestingas Seseris. Kazimierai jis įdavė 
sąrašą, kokius daiktus turinti ten nusivežti. 

Užsienyje leidžiamam laikraštyje „Žvaigždė“ apie 
tą laiką 1902 metais pasirodė kunigo A. Miluko 
straipsnis: ,„Naujas užmanymas“, kuriame jis sako, 
kad esanti mintis steigti savą lietuvaičių seserų 
vienuoliją, kurios galėtų pasišvęsti ir spaudos darbui, 
ir mokymui. Lietuvaitės mergaitės raginamos atsi- 
liepti, kurios tai minčiai pritartų. Kazimierai besi- 
ruošiant kelionėn, tokių atsiliepimų dar nebuvo girdėti, 

(Šveicarijon) 


tačiau kol kas ji tuo labai ir nesidomėjo, nes ji pati 
vyksta į Šveicariją dar tik mokytis, ruoštis. 
Pasimačiusi su minėtais dviem kunigais Eitkū- 
nuose, Kazimiera parvyko į tėviškę ir rimtai pradėjo 
ruoštis kelionei į Šveicariją. Giminės ir kaimynai 
stebėjosi, kad taip trumpai pabuvusi Lietuvoje ir 
tėviškėje, Kazimiera rengiasi vėl išvykti. Daugelis tai 
apgailestavo, kad tėvynėje, kuri turi tiek mažai 
prasilavinusių žmonių, nenori pasilikti tie, kurie kuo 
nors pranašesni už kitus. Net ir klebonas, kai 
Kazimiera nuėjo gauti gimimo metrikus, ją beveik 
apibarė, kad Lietuvoje esant tiek darbo, nepasilieka 
tie, kurie galėtų būti kuo nors naudingi. Kazimiera 

paaiškino, kad vykstanti pasimokyti, kad paskui galė- 
tų būti naudingesnė Lietuvos žmonėms. 

— Na, gerai, atsakė klebonas. Jeigu mokytis, tai 
važiuoki, bet jeigu tik taip sau gyventi svetur, tikėki, 
kiek būtų mano galioje, aš nesutikčiau. 

Kazimierai buvo sunkiau įtikinti savas giminai- 
tes ir kaimynų mergaites. Jų ir protams, ir širdims 
buvo nepriimtina, kad jauna mergina išvyktų viena 
svetur ir daugiau niekad negrįžtų. Kazimiera joms 
aiškino, kad pasilikusi kaimo mergina ar ištekėjusi, ji 
kitiems neduotų nieko gero, rūpintųsi tik savimi ir 
savo šeima. Gi tapusi vienuole ji galės mokyti šimtus 
ir tūkstančius vaikų. O kai tokių jaunų moterų susi- 
renka didesnis skaičius, tada jos gali nuveikti ir kito- 
kių didelių darbų. Tačiau merginos, jos klausydamos, 
tik lingavo galvomis, tokių dalykų savo gyvenime 
negirdėję, nematę, nesugebą nė suprasti, apie ką 
Kazimiera kalba. 

Kai Kazimiera šeimininkavo pas savo brolį kuni- 
gą Scrantone, jos vienišumą kai kas laikė išdidumu, 
nenoru bendrauti su žmonėmis. Čia, savo gimtajame 
kaime savo nuoširdžiu paprastumu sutapo su visais 
— ji mėgo visus, visi mėgo ją. 

Atėjo Mykolinės. Prieš du metu Kazimieros 
namiškiai ruošė jai sutiktuves grįžtančiai iš Ameri- 
kos. Šį kartą tenka ruošti skaudžias atsiskirtuves. Šį 
kartą ji atsisveikino savuosius, savieji ją be vilties dar 
kada nors pasimatyti. Visi beviltiškai verkė. Kazimie- 
rai pavyko susivaldyti. Ji ramino raudančius moti- 
nėlę, sesutes, brolį ir kitus, sakydama, kad yra leng- 
viau atsisveikinti gyviems, negu mirusį. Jos dvi 
sesutės ir vienos iš jų vaikai palydėjo Kazimierą į 
gelžkelio stotį Panevėžyje. 

Panevėžyje Kazimiera atlankė buvusią savo 
mokytoją panelę Kaminskaitę, kuri, pašaukusi tada 

i“ 2 e es ii idos, ž dvi 
Kaupų šeima 1902 m. jau po tėvo Anupro Kaupo mirties. Iš kairės dešinėn: Antanina (Krotkienė), Vin- 

centas, Katarina, šeimos motina Antanina, Bronislava (Sabonienė), Julius, Kazimiera, Salomė (Valo- 
9" nienė). Nuotraukoje nėra vyriausios Kaupaitės Juozapos (Antanaitienės) ir kunigo Antano Kaupo 


pas ją besimokančias mergaites, papasakojo joms apie 
Kazimierą, apie jos gabumus, stropumą. To klausy- 
dama Kazimiera nejaukiai jautėsi. Ji papasakojo 
joms savo kelionės tikslą, kad apsisprendė tapti 
vienuole ir mokytoja, ko Lietuvoje ji negalinti pasiek- 
ti. Panelė Kaminskaitė ją padrąsino, sakydama, kad 
tokiam užmojui ji esanti pakankamai talentinga. 
Būrelis savųjų palydėjo Kazimierą į gežkelio stotį. 
Traukiniui pajudėjus tiesiai į vakaro tamsą, nieko 
nesimatė, ir Kazimiera pajuto tikrą atsiskyrimą. Liko 
tarsi už nepermatomos sienos ir gimtinė, ir savieji, ir 
viskas, kas buvo sava. Dabar ji jau nesusivaldė ir 
nieko nesivaržė. Pradžioje tik ašaros riedėjo, o netru- 
kus pradėjo, kaip ji sako, raudoti žodžiais, pati sau 
išmetinėdama: ,„Mano brangioji Tėvyne, ką gi tu man 
blogo padarei, kad aš tave apleidžiu... net nežino- 
dama, kas manęs laukia svetimam krašte. Vykstu 
svetur aklai, palikdama raudančius savuosius“. Aša- 
ros buvo vienintelis širdžiai palengvinimas, guodėsi 
tik tuo, kad iš savųjų niekas nematė šių jos ašarų, 
savieji jau likę toli, o kartu keliaujantieji snausdami 
nė vienas nesidomėjo nė ja, nė jos raudomis. Kazimie- 
ra susiraminusi tik mintimi, kad Dievas to nori ir jis 
ją veda. O jeigu taip, tai nėra nieko persunkaus, nie- 
ko perdaug... 

— Nebūsiu Dievui įkyri, o viską jam paaukojusi 
tesėsiu pildydama jo valią. Šia mintimi Kazimiera 
apsiramino. 

Rytui išaušus, Kazimiera išlipo iš traukinio Liepo- 
joje, jau sausomis akimis, linksmu veidu, nes čia atvy- 
ko, kad atsisveikintų savo jauniausią 12 metų brolelį 
Juliuką, kuris čia gimnazijoje mokėsi. Tai tas pat 
vėliau Julius Kaupas, kuris 1911 metais išvyko į 
Ameriką, čia baigė mokslą, lavindamasis Valparaiso, 
katalikų universitete Washingtone, D.C.,Fordhamo 

universitete, veikliai dalyvavo Amerikos lietuvių 
gyvenime, 1919 metais grįžo į Lietuvą, buvo išrinktas 
į Lietuvos Steigiamąjį Seimą, pagarsėjo kaip finansi- 
ninkas. Tik tą vieną dieną Kazimiera praleidusi su 
savo jauniausiu broliuku, vakare sėdo į traukinį vykti 
Žemaitijon susirasti kunigo Šedvydžio seserį 
Magdaleną, su kuria kartu turėjo vykti į Šveicariją. 
Magdalenos kitas brolis Antanas palydėjo abi kelei- 
ves per Kretingą į Klaipėdą. Čia rado jų laukiantį 
kunigą A. Miluką, su kuriuo kartu vyks į Eitkūnus, 
kur kunigas A. Milukas susitiks su atvykusiais iš 
Dzūkijos savaisiais. Kunigas A. Milukas negalėjo 
pereiti į Lietuvą, nes rusų žandarai būtų jį areštavę. 
Ne tik Eitkūnuose, o ir Vokietijos uostuose buvo pilna 
rusų šnipų, kurie gaudė nelegaliai išvykstančius iš 
Lietuvos. Atsisveikinęs su savaisiais nė kunigas A. 
Milukas, nė Kazimiera bei Magdalena nesėdo Eitkū- 
nuose į traukinį, o pasamdę vežiką arkliais nuvažia- 
vo kelinton stotin toliau nuo Eitkūnų. Tik iš čia toliau 
traukiniu vyko į Berlyną. Berlyne gelžkelio stotyje 
kunigui A. Milukui kažkur nuėjus, prie Kazimieros ir 
Magdalenos prikibo rusiškai kalbąs žydelis ir 
pareiškė, kad jas abi ir kunigo A. Miluko brolį jis 
areštuojąs kaip nelegaliai keliaujančius iš Lietuvos. 
Traukinio bilietų kontrolieriui žydelis įsakė jų neįleis- 
ti į traukinį, o pats kažkur nubėgo. Tik sugrįžus kuni- 
gui A. Milukui, griežtai reikalaujant ir keleiviams 
besigrūdant prie vartelių greičiau išeiti į peroną, 
kontrolierius, kad ir nepatenkintas, atžymėjo jų bilie- 
tus ir įleido pro kontrolės vartelius. Vos tik spėjus 
jiems sulipti į antros klasės vagoną, jie matė per 
langą, kaip anas žydelis su dviem vokiečių policinin- 
kais nuskubėjo į trečios klasės vagonus. Tačiau 
traukinys pradėjo jau judėti, žydelis ir policininkai 
turbūt pasiliko stotyje, kad traukinyje jie nepasirodė. 

Jau išvažiavus tolokai už miesto, ir kunigas A. Milu- 
kas, ir kiti trys keleiviai lengviau atsiduso, kad laimin- 
gai išsisuko nuo arešto ir grąžinimo į rusų rankas. 
Tačiau tas prietykis juos tiek išgąsdino, kad, vos 
pasiekę Hamburgą, abi keleivės nusipirko po kitokį 
rūbą, kad būtų kiek panašesnės į vokietaites. 

ŠVEICARIJOJE — INGENBOHL 


Hamburge kunigas A. Milukas atsisveikino 
Kazimierą ir Magdaleną, iš čia su savo broliu jis vyko 
į Ameriką. Čia jų laukęs kunigas J. Civinskas paly- 
dėjo abi keleives į Šveicariją. Šveicarijoje, Luzernos 
mieste praleido porą dienų, kur kunigas J. Civinskas 
pasiliko, o keleives į jų tikslo vietą — Ingenbohl paly- 
dėjo kunigas Jonas Naujokas. Į Švento Kryžiaus sese- 
rų vienuolyną Ingenbohl atvyko vidurdienyje, 1902 
metų spalio 27 d. Prie mergaičių mokyklos bendra- 
bučio, kuris vadinasi Theresianum, vaikščiojo būrys 
mergaičių ir su jomis kelios vienuolės. Jos visos pasiti- 
ko naujai atvykusias. Bandė jas kalbinti vokiškai, 
prancūziškai, bet šios dvi kalbėjo tik lietuviškai ir taip 
jų tarpe pokalbis nevyko. 

Po vakarienės kunigas J. Naujokas rengėsi išvyk- 
ti ir su seseria direktore kažką kalbėjosi, abu keistai žiū- 
rėdami į dvi naująsias studentes. Josdvi tik tiek spėjo, 
kad kalbėjo apie jas, bet nesuprato ką. Kunigas J. 
Naujokas ir sesuo direktorė patėmijo, kad jaunuolės 
supranta, jog yra kalbama apie jas, tad kunigas joms 


55 


paaiškino, kad kalbėję, kaip jas, nemokančias kalbos, 
reikės suraminti, kai jos išsiilgs tėviškės. Kunigas J. 
Naujokas paaiškinęs seseriai direktorei, kad Kazimie- 
ra yra jau mačiusi pasaulio, turinti patirties, tik neži- 
nia, kaip seksis Magdalenai. Kazimiera užtikrino, kad 
josdvi globosią viena kitą ir viskas bus gerai. 
Atsisveikinęs kunigas J. Naujokasišvykoirtaip šios dvi 
jaunos lietuvaitės atsiskyrė su paskutiniu palydovu, 
nors ir labai prielankioje atmosferoje, liko tarpe sve- 
timų, negalinčių su jomis net susikalbėti. 

Anų laikų nežinantiems bus pravartu priminti, 
kad tais laikais Lietuvą valdę rusai neleisdavo lietu- 
viams vykti į užsienį studijoms, turėdavo mokytis 
Rusijos universitetuose, o kunigai — Peterburgo 
(paskui Petrogrado, dabar Leningrado vardu) 
Dvasinėje Akademijoje. Buvo ir pasauliečių, kurie 
slaptai išvykdavo į Vakarus studijoms, bet taip darė 
ir kunigai. Išvykusieji, registruodamiesi į kurį nors 
universitetą, pakeisdavo pavardes, kad rusų šnipai jų 
nesusektų. Kunigų dalis studijuodavo Romoje, bet 
žymus skaičius vykdavo Šveicarijon į Fribourgo 
katalikų universitetą, vadovaujamą Tėvų Jėzuitų. Ir 
čia minimi kunigai tokiu tikslu ir tokiu keliu buvo 
Šveicarijoje. 

Kazimiera ir Magdalena pasilikę Ingenbohl, 
dabar jau studentės, darydavo tai, kas būdavo joms 
parodoma, sekė kitomis mergaitėmis studentėmis. 
Seserys bandė visaip jas kalbinti, bet šios dvi kalbėjo 
tik lietuviškai, o kitos nė viena tos kalbos nemokėjo. 
Buvo surasta viena kalbanti šiek tiek angliškai, 
tačiau tik tiek, kad Kazimierai nebuvo lengva su ja 
susikalbėti. Tai pirmoji diena. Gi sekančią dieną lietu- 
vaitėms buvo priskirta speciali mokytoja vokietaitė 
panelė Maria Waldisberg. Kaip Kazimiera sako, reikė- 
jo matyti, kad suprastum, kiek iš to buvo juoko. 

Kunigas Antanas Milukas 


Naujos dvi studentės geriau suprato, ką jų mokytoja 
rodė joms gestais, negu tai, ką jinai kalbėjo joms 
žodžiais. Atrodė, kaip nebylių mokymas. Nepaisant 
visų sunkumų, po mėnesio laiko lietuvaitės jau 
suprato nors elementariausius dalykus. Jos jau skai- 
tė, o skaitydamos pradėjo ir kalbėti, žinoma, dar tik 
taip, kad kitoms už Kazimierą jaunesnėms studen- 
tėms būdavo nemaža juoko. Tačiau už poros mėnesių 
— apie Kalėdas sesuo M. Fabiana lietuvaites jau 
priėmė į vadinamą prieklasį, kur įvairių tautybių 
mergaitės buvo mokomos vokiečių kalbos. Dauguma 
tų studenčių buvo italiukės, savo gyvumu visai 
skirtingos nuo Lietuvos kaimo mergaičių. Tačiau abi 

lietuvaitės, o ypatingai Kazimiera, darė mokytojai 
turbūt gero įspūdžio, kad kada nors išeidama iš klasės 
trumpam ar ilgesniam laikui sesuo M. Fabiana palik- 
davo Kazimierą klasės prižiūrėtoja. Mergaitės turėjo 
tada klausyti Kazimieros kaip ir sesers M. Fabianos, 
be jos leidimo neišeiti iš klasės, ramiai laikytis. 
Kazimiera galėjo mergaitėms už tai nepatikti, tačiau 
vistiek turėdavo jos klausyti, nes sugrįžus sešelei M. 
Fabianai Kazimiera galėjo jai pasakyti, jeigu kuri 
būtų kaip nors netinkamai pasielgusi. Kazimieros šir- 
džiai tos pareigos nebuvo labai malonios — jai, 
kaimietei prižiūrėti nors ir jaunesnes miesčioniukes. 
Nemokėdama nė vokiečių, nė italų kalbos, Kazimiera 
paprastai sėdėdavo mokytojos kėdėje tylėdama ir 
skaitydama. Tačiau pamažu toje kėdėje ir toje 
pareigoje ji apsiprato. 

Abiem lietuvaitėm pradžioje vienas iš nema- 
loniausių dalykų buvo, kad neturėjo pas ką atlikti 
išpažintį. Lietuvis kunigas iš Fribourgo nebuvo 
dažnas svečias. Už penketo savaičių po jų atvykimo 
prieš gruodžio aštuntąją, Švenčiausios Marijos Nekal- 
tai Pradėtos šventę, atvyko į Ingenbohl vienuolis 
pranciškonas vadovauti seserų ir studenčių trijų 
dienų rekolekcijoms. Abi lietuvaitės, nors ir būdavo jo 
konferencijose kartu su kitomis, tai iš jo kalbų nieko 
nesuprato, tyliai sau meldėsi ar skaitė ką turėjo lietu- 
viško. Nekaltai Pradėtos Švenčiausios Marijos šven- 
tės dieną, kai visos seserys ir mergaitės ėjo Komu- 
nijos, lietuvaitės turėjo susilaikyti. Tada nebuvo 
priimta, kad kas eitų priimti Komuniją, jeigu ne tą pat 
dieną, tai ne daugiau kaip savaitę prieš tai neatlikęs 
išpažinties. Kaip Kazimiera sako, ji manė, kad jos šir- 
dis to neatlaikys. Po pamaldų išėjusi iš koplyčios, ji 
taip verkė, kad nei seserys, nei mergaitės negalėjo jos 
nuraminti. 

Atėjo ir praėjo Kalėdos, Nauji Metai, o joks lietu- 
vis kunigas nepasirodė. Lietuvaitės klausė sesers 
Vyresniosios, ar nebūtų įmanoma pakviesti kurį nors 
kunigą iš Fribourgo. Ar kviestas, ar ne, bet po Trijų 
Karalių 1903 metais atsilankė iš Fribourgo kunigas J. 
Naujokas. Jis šioms dviems lietuvaitėms pravedė trijų 
dienų rekolekcijas, išklausė išpažintis, abi atsigavo. 
Ką iš tų per tris dienas girdėtų dalykų jos atsiminė, ką 
užmiršo, bet vieną kunigo J. Naujoko aiškintą dalyką 
Kazimiera atsiminė visą gyvenimą — tai kaip yra 
sunku įsteigti naują vienuoliją. Matomai, kunigas J. 
Naujokas buvo iš kur nors girdėjęs apie tuos planus, 
ar bent skaitęs kunigo A. Miluko „Naują užmany- 
mą“. Apie tai kalbėdamas jis pasakė ir padrąsinan- 
čių minčių, kad yra neišvengiami dideli sunkumai, 
apsivylimai, bet reikia turėti drąsos, ryžto, ištvermės, 
pasišventimo. Vistiek tačiau reikia ir labai rūpestin- 
gai apsigalvoti, ar verta tokį darbą pradėti. 

Čia pravartu pastebėti, kad lietuviai kunigai, 
svarstydami lietuvaičių vienuolių kongregacijos 
steigimą ir ieškodami tam tikslui dvasinio vadovo, 
buvo rimtai svarstę ir kunigo J. Naujoko asmenį. 
Tačiau netikėtai tas darbas teko kitam kunigui, apie 
kurį seks šiek tiek vėliau, o kunigas J. Naujokas, 
baigęs savo studijas Fribourge, Ph. D. laipsniu, grįžo į 
Lietuvą, iki 1918 metų buvo Peterburgo Dvasinėje 
akademijoje profesorium ir dvasiniu vadovu, po 1918 
metų Seinų Vilkaviškio kunigų seminarijos 
profesorium, vicerektorium, rektorium iki 1938 m., 
mirė 1948 metais (žr. L.E. t. XX, psl. 89). 

Lietuvaičių vienuolių naujos kongregacijos 
užmačių naujiena pasiekė ir Ingenbohl Švento Kry- 
žiaus seseris vienuoles. Jos tuo susidomėjo. Jų 
klausiama Kazimiera pasipasakojo savo brolio kuni- 
go, kunigo A. Miluko ir savo mintį pradėti lietuvaičių 


59 


vienuolių kongregaciją. Kazimierai buvo įdomu, kad 
toje įstaigoje mokytojaują ir gyveną seserys vienuo- 
lės ir ten mokytojaują kunigai už tokią naujieną jos 
nepajuokė, neparodė net abuojumo ar nesidomėjimo, o 
priešingai ją drąsino ir ragino. Po Naujų Metų sese- 
rys pradėjo traktuoti lietuvaites kaip kandidates 
vienuolynui: jas vesdavosi kartu į seserų maldas, 
davė joms garsiai skaityti koplyčioje seserims. iš 
vokiškų knygų. Jų ištarimas vokiškų žodžių ne retai 
seseris prajuokindavo, tačiau vienuolės buvo stebė- 
tinai suprantančios ir tolerantingos, kad ir pačios 
lietuvaitės su tuo apsiprato, na, o tokių klaidų buvo 
kiekvieną dieną vis mažiau. Besiruošdama tokiam 
viešam skaitymui, Kazimiera darė stebėtiną pažangą 
vokiečių kalboje ir seserys tikrai nustebo, kai vasario 
mėnesį, po nepilnų keturių mėnesių nuo atvykimo į 
Ingenbohl, Kazimiera pasisakė atlikusi išpažintį 
vokiškai pas įstaigos kunigą kapelioną. Nuo tada, 
kad gal ir ne dėl to, Kazimierai buvo leista klausytis 
kunigo kapeliono konferencijų novicijoms ir novicijų 
mokytojos sesers pamokymų, direktyvų naujokėms 
apie vienuolinį kasdieninį gyvenimą ir kitus dalykus, 
reikalingus žinoti būsimom vienuolėm. 

KAZIMIERA VIENUOLYNO 
NOVICIJATE 


Atėjus vasarai, Kazimiera paprašė Švento 
Kryžiaus kongregacijos viršininkę leisti jai dalyvauti 
kartu su novicijomis rekolekcijose ir po rekolekcijų 
gyventi novicijate kartu su tos vienuolijos novicijo- 
mis. Pirmą prašymą — dalyvauti rekolekcijose kartu 
su novicijomis vienuolijos viršininkė galėjo patenkin- 
ti ir patenkino. Gi ne savo kongregacijos novicijai 
gyventi novicijate reikėjo leidimo iš Romos Vienuolių 
reikalams kongregacijos. Kazimierai buvo patarta, 
kad ji pati parašytų prašymą, paaiškinant, kad ji 
norinti tapti vienuole ne šios kongregacijos, bet kad 
jai būtų leista šioje kongregacijoje, jos noviciajate, 
susipažinti su vienuoliniu gyvenimu. Kazimiera, 
turbūt kurios nors vienuolės pagelbėta, parašė tokį 
prašymą vokiškai. Tai buvęs jos pirmas rašinys 
vokiečių kalboje. Šios vienuolijos viršininkė parašė 
tuo pačiu reikalu laišką savo vienuolijos protektoriui 
kardinolui Romoje, o Tėvų Kapucinų provincijolas, čia 
užsukęs vykdamas į Romą, abu raštu nuvežė į Romą. 
Iš Romos teigiamas atsakymas pasiekė Ingenbohl 

1903 metais spalio 4 dieną. Kazimiera iš mergaičių 
bendrabučio buvo perkelta į novicijatą. Ši diena 
Kazimierai buvo tokia maloni, kad ji to išgyvenimo 
niekad neužmiršusi. Pamažu pradeda pildytis jos 
svajonė. Dabar novicijas ji ne tik matys, o su jomis 
gyvens, dalyvaus visose joms pamokose, įvairiose 
dvasinėse ir kasdieninio gyvenimo pratybose, dalin- 
sis su jomis mintimis, įspūdžiais, išgyvenimais. 

Magdalena  Šedvydaitė pasiliko mergaičių 
bendrabutyje, bet ne viena lietuvaitė. Tą vasarą 
atvyko iš Lietuvos į Ingengohl mokytis ir daugiau 
lietuvaičių. Jų tarpe Kazimieros jauniausia sesutė 
Katarina (vos 10 metų), viena Magdalenos Šedvy- 
daitės giminaitė iš Žemaitijos ir trys jaunos mergai- 
tės iš Suvalkijos. Apie šias kunigas J. Naujokas rašė iš 
Fribourgo  Kazimierai, kad jo manymu Juditą 
Dvaranauskaitę būtų galima prikalbinti į projektuo- 
jamą naują vienuoliją. Gi Antanina Jakaitytė tikrai 
galės būti dalininke „Naujų užmanymų“ visų 
džiaugsmų ir skausmų. Kitos atvykusios į Šveicariją 
tik mokytis, nors mokysis visos — ir tos dvi jo 
pavardintos. Antanina Jakaitytė buvusi labai gyvo 
būdo, mėgdavusi dainuoti, bandė rašyti eilėraščius, 
bet greitai susirgo ir jos dėdė kunigas, atvykęs iš 
Lietuvos, išvežė ją atgal į tėviškę. Visos kitos nerodė 
palinkimo į „Naują užmanymą“. Tuo tarpu Kazimie- 
rai pavyko prisikalbinti tik Juditą Dvaranauskaitę. Ir 
ši tačiau dėl silpnos sveikatos mokėsi tik namų 
ruošos. 

Atostogų metu atvykdavo į Ingenbohl iš Fribour- 
go kunigas J. Totoraitis (slapyvardžiu A. Norus), 
mokyti lietuvaites lietuvių kalbos gramatikos, Lietu- 
vos istorijos. Lietuvaitės mokėsi iš kunigo J. Totorai- 
čio šių dalykų ne tik iš reikalo, o su malonumu. 

Sekančių 1904 metų vasarą atvyko iš Lietuvos į 

Ingenbohl dar kelios lietuvaitės, bet tik mokytis, 
Kazimieros planui talkininkių neatsirado. Viena 
tačiau, iš Virbalio, pareiškė atvykusi ne mokytis, o 
stoti į užmatytą vienuoliją. Matomai, kunigo A. Milu- 
ko „Naujo užmanymo“ gandas Lietuvą pasiekė ir ten 
buvo minimas. Ši mergaitė tačiau buvo bemokslė ir 
neturėjo lėšų mokytis. Kazimiera šaukėsi į savo pažįs- 
tamus Amerikoje šiai mergaitei pagalbos. Ir ši įsirašė 
tik į namų ruošos mokyklą, tad ir dabar galimų kandi- 
dačių naujai vienuolijai tik vien Kazimiera buvo 
bendro lavinimosi — mokytojų skyriuje. 

AMERIKOS LIETUVIAI 
KUNIGAI IR LIETUVAIČIŲ 
VIENUOLIJOS IDĖJA 


Iš kunigų Antano Kaupo ir Antano Miluko sklido 
pamažu žinia lietuvių kunigų tarpe apie Kazimieros 
Kaupaitės ruošimąsi pradėti naują lietuvaičių 
vienuoliją. Tuo pačiu metu, kai Kazimiera mokėsi ir 
ruošėsi Ingenbohl, Amerikos lietuviai kunigai įvai- 
riomis progomis kalbėdavosi apie lietuvaičių vienuoli- 
jos idėją. Tada Amerikos lietuviai kunigai dar ne- 
buvo apsijungę tuo ryšiu, kuris yra žinomas Amerikos 
Lietuvių Kunigų Vienybės vardu. Kada ir kur prie 
progos lietuviai kunigai kalbėdavosi apie lietu- 
vaičių vienuolių idėją, minčiai visi 
pritardavo. Mažiau buvo kunigo A. Miluko min- 
ties šalininkų — kad lietuvaitės vienuolės imtųsi 
vadovauti ir dirbti lietuviškai spaustuvei. Dauguma 
buvo minties, kad pirmasis reikalas yra parapijinės 
mokyklos. Tačiau pokalbiai likdavę pokalbiais, be 
konkrečių nutarimų. Kunigų A. Kaupo ir A. Miluko 
iniciatyva buvo bandyta ir konkretesnių žygių. Tuo 
tikslu sušauktame kunigų susivažiavime buvo išrink- 
ta net Taryba. Tačiau 1904 metų rugsėjo 7 dienos 

data savo laiške kun. A. Kaupas rašo savo sesutei 
Kazimierai, kad „Kunigų Taryba projektuojamai 
kongregacijai sugriuvo. Visus raštus jie atsiuntė man, 
sakydami, kad aš pasielgčiau kaip išmanau. Užtat 
tau sakau, jeigu dar nori tapti vienuole, tai stoki į 
vienuolyną ir ja būki, nes dėl naujos kongregacijos čia 
nieko nedaroma“. O dar daugiau ta tema panašių 
pesimistiškų minčių kunigas A. Kaupas parašė 
Kazimierai 1905 metais vasario 10 d. Kazimierai tai 
buvo nelauktas smūgis. Savo projektui ji palikta 
viena, be jokios paramos. Gi neužteks, kad ji viena ar 
ir kelios padarys vienuolinius įžadus. Naujai 
kongregacijai reikės Romos leidimo, vyskupo, kuris 
tokią kongregaciją priimtų savo diecezijon, reikės 
namo gyventi ir visko, ko gyvenimas reikalauja. Ji 
pati neturi visiškai nieko. Jeigu ne brolio pagalba, 
turėtų apleisti ir mokyklą, ir novicijatą, grįžti Lietu- 
von, ar, kaip brolis sako, tapti kokios nors nelietuvių 
kongregacijos vienuole. Nors ji niekam nepasakojo, ką 
parašė jai brolis kunigas, bet savijautos negalėjo pa- 
slėpti. Vienuolės pradėjo ją klausinėti, kas su ja įvyko, 
kodėl ji tokia nusiminusi. 

Galutinai Kazimiera papasakojo savo vyresnio- 
sioms savo brolio kunigo laiško mintis. Šios ją 
suramino, padrąsino ir patarė parašyti broliui, kad jie 
ten Amerikoje ne tarybas ar komitetus organizuotų, o 
kad surastų vieną kunigą, kuris sutiktų šiuo reikalu 
rūpintis, surastų vyskupą, kuris sutiktų šią kongrega- 
ciją priimti į savo dieceziją, išrūpintų Romos leidimą 
ir ją globotų. Kazimiera, kaip mokėjo, taip šias mintis 
Parašė savo broliui kunigui, prašydama jį šiuo reikalu 
susisiekti su kunigu A. Miluku ir surasti tokį kunigą ir 
vyskupą. Kunigas A. Kaupas šį savo sesers laišką pri- 
ėmė labai rimtai. Susisiekė su kunigu A. Miluku, kuris 
taip pat rimtai atsiliepė, ir abu pradėjo pirmoje eilėje 

ieškoti kunigo. Po vieno kito bandymo, ar tai pasekda- 
mi mintį kaikurių kunigų iš Lietuvos, ar sekdami savo 
nuomonę, juodu abu sustojo prie kunigo dr. Antano 
Staniukyno, neseniai atvykusio į Ameriką iš Lietu- 
vos. 

KUNIGAS ANTANAS 
STANIUKYNAS 


Kunigo dr. Antano Staniukyno biografiją yra 
parašęs dr. prof. Antanas Kučas (Kun. Antanas 
Staniukynas, 1965. Lietuvių Katalikų Mokslų 
Akademijos leidinys) Dar daugiau žinių apie jo 
asmenį yra Šv. Kazimiero Seserų kongregacijos 
archyvuose, Chicagoje. Čia apie kunigą Antaną 
Staniukyną tik keletas žodžių. Jono ir Elzbietos Jogy- 
tės Staniukynų ūkininkų sūnus Antanas gimė 1865 
metais gegužės 4 dieną Šaltininkų kaime, Krosnos 
parapijoje — Dzūkijoje, Suvalkijoje. Pradžios mokyklą 
lankė Krosnoje, Suvalkų gimnazijoje baigęs 5 klases, 
18384 metais įstojo į Kunigų seminariją Seinuose. Į 
kunigus įšventintas 1889 metais birželio 15 dieną. 
Kadangi seminarijoje pasireiškė lietuviškumas, tai 
tais laikais rusų valdomoje Lietuvoje kunigui A. 
Staniukynui nebuvo leista darbuotis lietuvių parapi- 
jose. Buvo paskirtas vikaru lenkiškon Slucz parapi- 
jon, į tokias sąlygas, kad neturėjo nė tinkamo buto, 
gyveno mums neįsivaizduojamam skurde, kur darba- 
Vosi pusalkanis tris metus ne tik be jokio atlyginimo, 

Kunigas Antanas Staniukynas 


o dažnai vargšų prašomas išmaldos. Sekančius šešis 
metus taip pat vikaru darbavosi Szczepanowo-vis 
mozūrų krašte. Be rusų valdžios leidimo 1898 metais 
išvyko į Šveicariją — Fribourgą studijų tikslu ir čia 
įsiregistravo Augustino Gerulio vardu. Tačiau čia 
studijavo trumpai, 1899 metais išvyko į Romą teolo- 
gijos studijoms. Tų pačių metų rudenį išvyko į Jeruza- 
lę, kur savo studijų specialybe pasirinko Šventąjį 
Raštą. Po dvejų metų studijų čia gavo teologijos 
daktaro laipsnį ir 1901 metais rugpjūčio 12 d. grįžo 
atgal Lietuvon. Su daktaro laipsniu, mokantį bent 
dešimt kalbų ir šiaip plataus išsilavinimo kunigą 
diecezijos vadovybė norėjo skirti profesorium į kuni- 

gų seminariją, tačiau dėl to meto rusų politikos Lietu- 
voje negalėjo to padaryti. Kunigas dr. A. Staniuky- 
nas buvo mėtomas iš vienos parapijos į kitą, kad per 
trejus metus jam teko pereiti septynias parapijas. 
Suprasdamas, kad jam nebus leista tarnauti savo 
tautiečiams Lietuvoje ir žinodamas, kaip trūksta kuni- 
gų lietuviams išeiviams Amerikoje, kunigas Antanas 
Staniukynas 1904 metų vasarą išvyko į Ameriką ir tų 
metų liepos mėnesio 18 dieną pasiekė New Yorką. 
Turbūt kurių nors Amerikoje gyvenančių lietuvių 
kunigų rekomenduotas, už poros savaičių, 1904 m. 
liepos 31 d. jis buvo priimtas į Harrisburg, Pa. 
dieceziją ir paskirtas Mount Carmel Šv. Kryžiaus ir 
Shamokin lietuvių parapijų klebonu. Gi iš Lietuvos 
kunigas V. Dvaranauskas, Šveicarijoje besimo- 
kančios Juditos brolis, parašė 1904 m. gruodžio 27 d. 
kinigams A. Kaupui ir A. Milukui, kad dabar nėra 
ko ieškoti kito kunigo, kuris vadovautų lietuvaičių 
naujos kongregacijos steigimui. Geresnio už kunigą 
Antaną Staniukyną nebus galima surasti. Naujam 
krašte, naujoje, nors ir nuošalioje vietoje ir tos 
apylinkės lietuvių ir Amerikos lietuvių kunigų tarpe 
kunigas Antanas Staniukynas populiarėjo kaip moky- 
tas, pamaldus, uolus kunigas. O pats kunigas Anta- 
nas Staniukynas tuojau suprato reikalą lietuvių 
vienuolių mokytojų ir savo parapijoje ir kitur Ameri- 
koje. Taigi kunigų Antano Kaupo ir Antano Miluko 
pareikštojį mintis steigti lietuvaičių vienuolių 
kongregaciją jam patiko. Nors Kazimieros Kaupaitės 
asmeniniai nepažinojo, bet sutiko šiai naujai iniciaty- 
vai padėti. Savo laiške 1905 m. balandžio 25 d. 
— po devynių mėnesių nuo savo atvykimo į Ameriką 
— jis teigiamai atsakė kunigui A. Kaupui. Nedels- 
damas, 1905 metų balandžio 27 dieną, kunigas A. 
Kaupas parašė apie tai savo sesutei Kazimierai, kad 

jos planams reikalingas kunigas jau surastas, trum- 
pai apibūdindamas kunigo Antano Staniukyno asme- 
nį. Tik pati Kazimiera žino, kaip ji pergyveno šią 
žinią, kitiems tai nesuprantama. Dar taip neseniai, 
prieš pusantro mėnesio brolis kunigas rašė, kad jos 
planų realizavimu Amerikoje niekas daugiau nesido- 
mi, patarė ir jai tos minties atsisakyti ir vienai stoti į 
kokį nors vienuolyną. Netrukus ją pasiekė dar 
džiugesnė žinia. Tų pat 1905 metų birželio 20 dieną jai 
parašė pats kunigas A. Staniukynas ne tik apie save, 
kad jis sutinka padėti užmanytos kongregacijos 
steigimui, bet kad prieš penkias dienas — birželio 15 
d. jis jau parašė Harrisburgo diecezijos vyskupui John 
Walter Shanahan, prašydamas, kad būtų leista tokią 
kongregaciją pradėti jo diecezijoje. Matomai, vysku- 
pas John Walter Shanahan jau buvo spėjęs pažinti 
kunigą A. Staniukyną, kad stebėtinai greitai, 1905 m. 
liepos 2 d. teigiamai atsakė į kunigo A. 
Staniukyno laišką ir kad jis jau parašė į Romą — 
Šventajai Vienuolijų kongregacijai, prašydamas leidi- 
mo steigti kunigo A. Staniukyno minimą lietuvaičių 
vienuolių kongregaciją. Viena po kitos sekančios 
tokios žinios Kazimieros ir protui ir jausmams atvėrė 
tarsi naują pasaulį. Drąsi ir sunkiai realizuojama jos 
prisiimta idėja, taip neseniai jau beveik žlugusi, taip 
nelauktai, staigiai žada tapri tikrove... 

Tačiau kartu su tomis džiuginančiomis naujie- 
nomis savaime iškilo nauji planai ir nauji rūpesčiai. 
Svetur pasiruošusios vienuolės negreit tiktų darbui 
Amerikos parapijose, pirma turėtų susipažinti su 
gyvenimu, pramokti anglų kalbos. Vyskupas John W. 
Shanahan parašė Švento Kryžiaus seserų viršininkei 
į Ingenbohl, kad tos jaunos lietuvaitės, kurios siekia 
pradėti vienuolių kongregaciją darbui lietuvių tarpe 
Amerikoje, geriau padarytų, jeigu galutinį pasiruoši- 

mą vienuoliniam gyvenimui ir darbui gautų Ameri- 
koje. Švento Kryžiaus seserų viršininkė šiai vyskupo 
minčiai pritarė. Šią mintį priėmė ir kunigas A. Staniu- 
kynas ir kiti tuo besidomį lietuviai kunigai. Amerikoje 
buvo laukiama, kad Kazimiera atvyks ne viena. Tai 
naujai pradžiai čia dar nebuvo nė vienos kandidatės. 
Ingenbohl buvusių Kazimieros dviejų draugių viena 
— Katarina nusigando taip nelengvos pradžios 
naujos kongregacijos. Prasidėjus vasaros atosto- 
goms, ji išvyko „trumpam laikui“ į tėviškę ir iš ten 
parašė, kad negrįš nė į Šveicariją, nevyks nė į Ameri- 
ką. Liko tik dvi, ir iš tų dviejų Judita Dvaranauskaitė 


Harrisburgo, Pa., vyskupas John W. Sha- 
nahan 


Kau 


susirgo, buvo paguldyta ligoninėn Zueriche ir operuo- 
ta. Kol Judita buvo ligoninėje, tas kelias savaites su 
ja buvo ir Kazimiera, abi kartu svarstė, kaip surasti 
dar nors vieną draugę. Beslaugant Juditą, gal ne 
kartą Kazimierą gąsdino mintis, kad ji gali likti tik 
viena. Tada visos tos pradžiuginę žinios iš Amerikos 
nieko nepadėtų. Pokalbiuose Judita prisiminė savo 
giminaitę Antaniną Unguraitytę Pilviškiuose, gimu- 
sią Amerikoje, ten lankiusią pradžio mokyklą, kalban- 
čią angliškai, padorią, pamaldžią mergaitę, kurią 
tėvai parvežė grįždami į Lietuvą, ir ji dabar čia 
auganti. Kazimiera ir Judita parašė Antaninai laišką, 
paaiškindamos savo planus ir kviesdamos ją prisi- 
dėti. Netrukus Antanina atsakė laišku, kad ji 
sutinkanti kartu su Kazimiera ir Judita vykti į Ameri- 
ką ir su jomis ten pradėti lietuvaičių vienuolių 
kongregaciją. Laiškais buvo susitarta, kada Antani- 
na atvyks į Šveicariją, ir iš ten visos trys keliaus į 
Ameriką. Antanina tada buvo tik septyniolikos metų 
jaunuolė. 

Sveikstančią Juditą palikusi ligoninėje, Kazimie- 
ra parvyko į Ingenbohl. Vieną dieną vienuolyno 
vyresnioji parodė Kazimierai Juditos laišką, kad ta 
mananti vykti nors trumpam laikui Lietuvon, at- 
sisveikinti savuosius. Vyresnioji patarė Kazimierai 
atkalbėti Juditą nuo tos minties, nes esą labai gali- 
ma, kad grįžusi į Lietuvą, ji ten ir pasiliks. Kazimiera 
išvyko į Zuerichą pas Juditą. Atvykusi rado čia jau 
atvykusią ir Antaniną Unguraitytę. Paaiškėjo, kad 
kelionės Lietuvon mintis buvo ne tiek pačios Juditos, 
kiek jos namiškių noras, kurie tai jos kelionei atsiun- 
tė ir pingų. Mergelės nesunkiai susitarė gautus pini- 
gus pasiųsti į garsią Einsiedeln Šv. Marijos šventovę, 
kad ten už jų planus būtų kalbamas rožančius. Tuo 
metu Šveicarijoje atostogaująs kunigas J. Čižauskas 

padėjo nupirkti joms laivakortes ir sutvarkyti kitus 
formalumus. 

Tuo tarpu Amerikoje vyskupas John W. Shana- 
han per kunigą Antaną Kaupą sutarė su Šv. Marijos 
Nekaltos Širdies Tarnaičių vienuolių kongregacija 
Scranton, Pa., kur kunigas A. Kaupas klebonavo, kad 
tos trys iš Europos, nematytos nė vyskupo John W. 
Shanahan, nė kunigo Antano Staniukyno, nė šių 
vienuolių, galės čia atlikti novicijatą ir toliau lavintis 
vienuolių gyvenimui. Šv. Marijos Nekaltos Širdies 
kongregacija turėjo Scranton, Pa. ne tik Motinišką 
Namą, novicijatą, bet kolegiją ir kitas mokyklas. Nors 
tuose namuose Kazimiera niekad nesilankė, kai prieš 
kelis metus pas savo brolį šeimininkavo, tai iš to laiko 
tas vienuolynas jai buvo bent žinomas. Gal ir tų sese- 
rų kur nors matytas pavyzdys prisidėjo pažadinti 
Kazimieros mintį tapti vienuole, apie ką ji tada ne 
kartą užsiminė broliui. 

Trys lietuvaitės parvyko iš Zuericho į Ingenbohl 
pasiruošti kelionei į Ameriką. Grįžti į Scranton 
Kazimierai nors šiek tiek buvo panašu, kaip grįžti į 
įprastą vietą. Ji gyveno ypatinga nuotaika — džiaugs- 
mu, sumišusiu su atsakomybės baime. Jos planai 
pradėjo realizuotis tokiu greitu ir jos niekad nesva- 
jotu būdu. Ar jie taip gražiai ir išsipildys? 

KAZIMIEROS ANTROJI 
KELIONĖ Į AMERIKĄ 


1905 m. spalio 5 dieną Kazimiera ir jos dvi 
draugės — Judita Dvaranauskaitė ir Antanina Ungu- 
raitytė atsisveikino Švento Kryžiaus seseris, There- 
sianum ir Ingenbohl. Kunigas J. Čižauskas (slapy- 
vardis Trainaitis) palydėjo jas per Baselį į Paryžių. 
Kunigo vadovaujamos, praleido jos čia kelias dienas, 
lankydamos Paryžiaus žymiausias vietas, gi spalio 19 
d. pasiekė Le Havre uostą. Tos dienos pavakare atsi- 
sveikinę jas palydėjusį kunigą, nedideliu laivu išplau- 
kė per La Manch į Britanijos Southhampton. Spalio 
20 dienos popiečiu buvo jau „Red Star“ laive, kuris 
netrukus pajudėjo Atlanto link. Kelionė per okeaną 
buvo be ypatingų prietykių, be audrų. Kazimiera 
greičiau apsiprato, o jos draugės šešias dienas buvo 
jūrų ligonės. Po savaitės, spalio 28 dieną laivas 
pasiekė New Yorką. Uoste jas pasitiko kunigai Žin- 
džius ir Staknevičius — kaimyninių Newark ir Elisa- 
beth lietuvių parapijų klebonai, Kazimierai jau 
pažįstami. Šią ir sekančią dieną Newark klebonijoje 
pailsėjo po kelionės, o 30 d. palydėtos į traukinį išvy- 

ko į Scrantoną. Čia stotyje rado jų laukiantį kunigą 
Antaną Kaupą, kuris jas parsivedė į Šv. Juozapo 
kleboniją, kur prieš kelis metus Kazimiera 
šeimininkavo. Čia viešnios pailsėjo tris dienas. Dvi 
naujos ir jautėsi kaip viešnios, o Kazimierai savo 
savijautą buvo sunku aptarti. Čia šeimininkavus, 
išvykus nepaisant savo brolio net ašarų, dabar vėl 
čia, pakeliui į vienuolyną, iš kurio ji turėtų išeiti ne 
kaip tos vienuolijos narė, o iki tol nesančios, naujos 
vienuolijos kūrėja. Lapkričio 2 — Vėlinių dieną popie- 
čiu atvyko būrelis kunigo A. Kaupo pakviestų lietu- 
vių kunigų išleisti tris lietuvaites į vienuolyną. ne 
paprastomis ten kandidatėmis, o tikslu pradėti naują, 
savą vienuoliją, kurio užsimojimo sunkumus jie gerai 
suprato. Kaip pasakoja pati Kazimiera, svečiai kuni- 
gai pietų metu pasakę keletą kalbų. Jie vieni kitus 
raginę melstis už šias drąsuoles. Mažai nusimanyda- 
mi apie vienuolinį gyvenimą, kunigai savo kalbose 
lietuvaičių būsimas dienas novicijate lygino skaistyk- 
lai, kurią ištesėti lietuvaitėms nebūsia lengva. 
Kazimiera sako, kad jai, novicijate jau gyvenusiai, tos 
kunigų gąsdinančios kalbos taip atrodę, kad ji 
susivaldžiusi nesijuokti matomai, bet juokėsi savo šir- 
dyje. Matydami ramią tų trijų lietuvaičių nuotaiką, 
patys kalbėtojai gėrėjosi jų ryžtingumu, drąsiu nusi- 
teikimu. Vienas iš kunigų net pasakęs: „Kaip matau, 
Kaze, tu gali net patekti į Bažnyčios istoriją“. O Kazė 
čia pat atsakė: „Kaip Pilotas į Tikėjimo Išpažinimą““. 
Kaip Kazimiera sako, jai buvę aišku, kad ji yra tik 
irankis Dievo rankoje, ji pati beveik nieko nedaranti, 
jos užmojimus įgyvendinti iki šiol kiti padarė dau- 
giau, negu ji pati. 

MARIJOS NEKALTOS ŠIRDIES 
TARNAIČIŲ VIENUOLYNĖE, 
SCRANTON, PA. 


Tą pačią lapkričio 2 d., po minimų pietų su kuni- 
gais, pavakare kunigas A. Kaupas palydėjo tris 
„mažytes“, kaip jis jas vadino (visos trys buvo neaukš- 
to ūgio), į vienuolyną — Mount St. Mary seminariją — 
taip vadinosi tas Šv. Marijos Nekaltos Širdies Tarnai- 
čių vienuolynas. Visos seserys, o ypač jų vyriausioji — 
Motina Cyrilė sutiko ir priėmė tris viešnias visu nuošir- 
dumu. Kunigui A. Kaupui jas čia atsisveikinant, Mo- 
tina Cyrilė jam priminė, kad šias tris naujokes jis daž- 
nai atlankytų. 

Kelias dienas šios trys naujokės buvo traktuo- 
jamos kaip viešnios, supažindintos su vienuolynu ir jo 
įstaigomis. Kazimierai ir Antaninai jau iš pat pirmų 
dienų buvo žymiai lengviau negu nuvykus į Ingen- 
bohl, kur nuvyko nemokėdamos vokiečių kalbos. 
Josdvi jau kalbėjo angliškai. Tik Juditai ir čia teko 
pradėti iš nieko, bet ji iš pirmos dienos ėmėsi mokytis 
kalbos visu savo sugebėjimu. Visos trys prašė Moti- 
nos Cyrilės priimti jas kuo greičiausiai į novicijatą. 

Po kelių dienų atlankė jas kunigas A. Kaupas. 
Visos trys nuoširdžiai jam sakėsi, kad jų pirmieji įspū- 
džiai Mount St. Mary esą labai geri, kad visos trys 
jaučiasi labai patenkintos. Jos prašė kunigą A. 
Kaupą, kad jas atlankytų kartą savaitėje tikslu pamo- 
kyti jas lietuvių kalbos gramatikos ir bendrai daugiau 
lietuvių kalbos. Jos gi ruošis, tapę vienuolėmis, eiti į 
lietuvių parapijų mokyklas, o gi tas laikas jau ne taip 
toli — už metų ar dviejų. Kunigas A. Kaupas tai 
pažadėjo ir savo pažadą tesėjo. 

SUSITIKIMAS SU KUNIGU 
ANTANU STANIUKYNU IR 
TOLESNĖ JO VEIKLA 


Neilgai trukus po jų atvykimo į Scranton, Pa., 
šios trys „mažytės“ turėjo reikšmingą įvykį ir ypatin- 
gą išgyvenimą. Vieną dieną atvyko į vienuolyną kuni- 
gas A. Kaupas kartu su kunigu Antanu Staniukynu, 
su tuo, kurio jos ir jis jų dar nebuvo matę, o kurių 
tikslui kunigas Antanas Staniukynas buvo jau 
pasižadėjęs ir pasiryžęs aukotis. Apie Kazimierą kuni- 
gas A. Staniukynas buvo girdėjęs iš jos brolio ir kuni- 
go Antano Miluko. Juditos du brolius kunigus jis paži- 
nojo Lietuvoje, trečioji atrodė tinkanti prie šių dviejų. 
Pokalbis buvęs ilgokas, trys jau novicijos lietuvaitės 
likę begalinai patenkintos. Kunigas davė visoms 
trims po rožančių, parvežtą iš Jeruzalės, pažadėjo jas 
dažniau atlankyti ir rūpintis jų reikalais. Vienuolyno 
išlaidas už jų čia gyvenimo vienus metus pažadėjo 
atlyginti Harrisburgo vyskupas John W. Shanahan. 
Pagrindinis reikalas ir rūpestis buvo namas — 
vienuolynas, kur gyvens šios trys lietuvaitės, pada- 
riusios vienuolių įžadus, ir toliau vystys savo veiklą. 
Kunigas A. Staniukynas ieškos arba nupirkti tinka- 

mą namą tinkamoje vietoje, arba pastatys naują. 
Pirmą kartą sutiktos šios trys lietuvaitės, matomai, 
kunigui A. Staniukynui padarė teigiamo įspūdžio, kad 
nuo dabar savo atliekamą laiką nuo parapijos reikalų 
jis visą skyrė būsimos lietuvaičių vienuolių kongrega- 
cijos reikalams. Jis keliavo iš miesto į miestą, lankė 
lietuvius kunigus, pasauliečius, rinkdamas aukas 
būsimam lietuvaičių vienuolynui. Kai surasdavo kuni- 
gą, kuris jį pavaduotų parapijoje, negrįždavo ir ilges- 
nį laiką. Taip 1906.V — 1907.II pavadavo kunigas M. 
Pankauskas, 1907 m. kelis mėnesius kunigas V. 
Aleksandravičius. Kunigas A. Staniukynas ne tik 
pinigus rinko, o ieškojo naujai vienuolijai kandi- 
dačių. Nors ir lietuviai kunigai pakalbindavo savo 
parapijų lietuvaites mergaites, bet daugiausia kunigo 
A. Staniukyno pastangų pasėkoje 1909 metų pabaigo- 
je šiame vienuolyne, Scranton, Pa. buvo jau 14 lietu- 
vaičių mergaičių — kandidačių naujai vienuolijai. 
Kazimiera ir jos draugės vienuolyne, Scranton, Pa., 
kone kasdien gaudavo iš kunigo A. Staniukyno kada 
laišką, kada atvirutę, vis su kokia nors gera žinia: kas 
ką gero pasakė apie jų naują užsimojimą, kur sutiko 
mergaitę, besidominčią naujos vienuolijos žinia, kiek 
gavo aukų būsimam vienuolynu. Kunigas A. 
Staniukynas šiuose savo laiškuose niekad neužsi- 
mindavo apie nuovargį, patiriamus nemalonumus. O 
nemalonumų teko patirti ir iš lietuvių tarpo. Tada 
buvo bene didžiausio antagonizmo laikai Amerikos 
lietuviuose tarpe tikinčių ir netikinčių, kai vieni 
stengėsi organizuoti savas parapijas, mokyklas, 
statyti bažnyčias, o kiti visokiais būdais prieš tai 
kovojo. Kazimiera žinojo tai iš savos patirties, gal ne 
kartą vaizdavosi ir kunigą A. Staniukyną to antago- 
nizmo auka, bet pats kunigas A. Staniykynas savo 
laiškuose šioms trims lietuvaitėms apie tai nerašė. 

Motina Cyrilė (su Gedimino ordinu), 
Scrantono M. N. Š. Vienuolijos vyresnioji 


Kunigo A. Staniukyno asmenį, jo pasišventimą 
būsimai lietuvaičių vienuolių kongregacijai vaizdžiai 
mini prof. dr. A. Kučas knygoje „Kun. Antanas 
Staniukynas“. Buvo faktų, kurių nėra paminėtų Šv. 
Kazimiero seserų kongregacijos archyvų medžiagoje. 
Vieną iš tokių papasakojo preletas Jurgis Paškaus- 
kas, Šv. Marijos Gimimo parapijos klebonas, Chica- 
goje, Marguette Parke. Jau senokai po kunigo A. 
Staniukyno mirties, vieną žiemą dažnai daug prisnig- 
davo. Klebonas pastebėjo, kad kiekvieną tokį rytą, 
kada būdavo daug sniego, vienas jo parapijietis valo 
sniegą nuo takų į bažnyčią, į mokyklą, net į klebo- 

niją. Po vieno kito tokio ryto klebonas priėjo kartą 
prie ano vyro ir jam sako: 

— Aš matau tavo pasišventimą ir tai labai įverti- 
nu. Prašau priimti šiuos kelis dolerius kaip mano 
dėkingumo ženklą. 

— Tėveli, atsakė jam parapijietis, paliki mane 
ramybėje. Kad tu mane suprastum, kai ką tau papasa- 
kosiu. Atsimeni, kaip a.a. kunigas A. Staniukynas 
vaikščiodavo nuo durų prie durų, elgetaudamas 
vienuolynui? Vieną pavakarę, man grįžus iš darbo, jis 
pasibeldė ir į mano duris. Aš, pradaręs duris, neįleidęs 
jo į vidų, beveik su panieka padaviau jam kvoterį (25 
c.) ir uždariau duris. Kunigas nusilenkdamas padėko- 
jo ir nuėjo toliau. Aš, pažvelgęs pro langą į tą mokytą, 
vargšą kunigą, elgetaujantį ne sau, o mūsų visų labui, 
pats savęs taip išsigandau, kad to vaizdo ir mano 
pasielgimo negaliu užmiršti iki šiai dienai. Tėveli, ir šį 
sniegą kasu, kad kaip nors atsiteisčiau už tą mano 
pasielgimą. Taigi, tėveli, nedrauski man čia pasi- 
tarnauti ir paliki mane ramybėje. Buvo visai ne 
retas atvejis, kad kunigas A. Staniukynas ne tik 
negaudavo nė kvoterio, o išgirsdavo pajuokos ar net 
įžeidžiantį žodį. Kazimierai ir jos dviem draugėm 
esant dar Scrantone, jau pradėjo atsiliepti viena po 
kitos jaunos lietuvaitės, norinčios jungtis į gimstan- 
čią lietuvaičių vienuoliją, siūlėsi atvykti į Scrantoną 
mokytis ir kartu ruoštis tapti vienuolėmis. Lietuviai 
tada buvo dar neturtingi. Ir kunigas A. Staniukynas 
ne iš vieno gavo tik kvoterį. Tuo labiau, ne daug buvo 
tokių, kurie būtų galėję užmokėti savo dukrelės moks- 
lo ir gyvenimo išlaidas vienuolyne. O kas nors turėjo 
jas užmokėti. Visus šiuos reikalus ir rūpesčius prisi- 
ėmė kunigas A. Staniukynas. 

Po trijų mėnesių Kazimieros ir jos dviejų draugių 
novicijato Scrantone, Šv. Marijos Nekaltos Širdies 

Tarnaičių vienuolyne, nežinia, ar kieno nors paveik- 
tas, ar reikšdamas tik savo mintį ir nuotaiką, 
vyskupas John W. Shanahan 1906 m. vasario 11 d. 
parašė kunigui A. Kaupui ilgoką laišką, kuriame 
sakosi nematąs galimybės, kad tos trys paparastos 
lietuvaitės sukurtų naują vienuoliją. Tokiam žygiui 
reikalingi šventi ir daugiau išsilavinę asmenys. Jis 
pataria kunigui A. Kaupui perkalbėti savo seserį, kad 
jeigu ji norinti būti vienuole, testoja į kurią nors jau 
esančią vienuoliją. O vyskupas buvo pažadėjęs 
vienuolynui atlyginti tik vienų metų išlaidas už tų 
trijų lietuvaičių gyvenimą ir mokymąsi vienuolyne. 
Kaip Kazimiera sako, vieną dieną atėjo jos brolis 
visas išbalęs ir nerandąs iš ko pradėti su ja kalbą. 
Padavė Kazimierai vyskupo laišką. Ši paskaitė. 

— Ką dabar darysime? — klausia brolis kunigas. 

Kazimiera paprašė palikti tą laišką jai, o ji 
pasitarsianti su Motina Cyrile. Žinoma, to laiško turi- 
nį Kazimiera pergyveno dar jautriau, negu jos brolis, 
čia gi jos pačios asmens ir jos planų klausimas. Radu- 
si progą, Kazimiera perdavė vyskupo laišką Motinai 
Cyrilei. Ši paskaitė ir, nieko nesakiusi, atidavė atgal 
Kazimierai. Neilgai trukus, Motina Cyrilė pasikvietė 
Kazimierą ir smulkiai išklausinėjo jos gyvenimą, ką ji 
veikė, ko mokėsi Šveicarijoje. Buvo aišku, kad 
Šveicarijoje nebuvo laiko jį beprasmiai gaišinti. 
Kazimiera prašė Motiną Cyrilę ir patarimo ir leidimo 
parašyti broliui ilgesnį laišką ir jį paprašyti užtarimo 
pas vyskupą Shanahan, kad šis jų neapleistų. Motinai 
Cyrilei pritarus, Kazimiera parašė broliui kunigui ilgą 
laišką apie savo planus, kas tuo tikslu jau padaryta, 
kad, būdamos kitataučių vienuolyne, jos neduos lietu- 
viams to, ko jie reikalingi, nes kiti lietuvių reikalų 
nesupranta. Kai jau tiek nueita, kai liko jau tiek 
nedaug laiko iki vienuolinių įžadų, jeigu dabar mestų 

tai, kam jau tiek aukotasi, ji negalėtų niekad sau to 
atleisti. Berašydama šį laišką, Kazimiera užsidegė dar 
didesniu ryžtu siekti užsibrėžto tikslo. Tai ji palaikė 
ne kokiu nors savo užsispyrimu, o Dievo duotu jaus- 
mu. Savo mintimis ir pergyvenimu pasidalino ir su 
novicijų mokytoja. Ta Kazimierą suramino ir padrąsi- 
no, kad nėra ko nusigąsti. Jeigu Harrisburgo vysku- 
pas atsisakytų toliau jas globoti, tai Secrantono vysku- 
pas M. Hoban esąs daug nuolaidesnis, tas sutiktų jas 
globoti. Tačiau Kazimierai tai nebuvo didelė paguo- 
da. Iš Harrisburgo vyskupo John W. Shanahan buvo 
patirta jau per daug gero, kad būtų galima lengvai jo 
atsižadėti. Kazimieros žodžiais, jai geriau patinka 
asmuo, kuris reikalą svarsto visapusiškai, jo teigia- 
mas ir neigiamas puses. Ji visiškai nesistebėjo tokia 
pesimistiška vyskupo John W. Shanahan mintimi. 
Jai pačiai buvo aišku, kiek jos trys vienos paliktos 
būtų vertos ir ką nuveiktų, ko pasiektų. Tačiau jos 
užsimojimas yra Dievo reikalai lietuvių tarpe. Jeigu 
Dievui tai patiks, jis ras kelius viską pakreipti 
teigiama prasme. Kazimiera pasiliko tik prie maldos. 

Dieną kitą pasikalbėjus tuo klausimu su abiem 
savo draugėm, su viena kita seserim vienuole, viskas 
aprimo. Vieną dieną vienuolyne žinia, kad atvyksta 
Harrisburgo vyskupas John W. Shanahan. Visom 
buvo aišku, kad jis atvyksta ne pas to vienuolyno 
seseris, nes jos buvo ne jo jurisdikcijoje ir čia jis 
nesilankydavo. Visoms vienuolėms nepaprasta 
naujiena, o trims lietuvaitėms sudrebėjo širdys. Kaip 
Kazimiera sako, čia pat jai kilo mintis ir nė minutei 
neapleido, kad tas vyskupo atsilankymas lietu- 
vaitėms bus sprendimo valanda. Vyskupas pakartos, 
ką rašė kunigui A. Kaupui ir joms pasiūlys, jeigu jos 
nori būti vienuolėmis, stoti į šią pačią Marijos Nekal- 
tos Širdies Tarnaičių vienuoliją, ar pasirinkti kuri4 

kitą. Vyskupas atvyko. Lietuvaitės laukė iš minutės į 
minutę, kada jas pašauks išklausyti sprendimo, ir vis 
nešaukė. Novicijų rekreacijos metu, visoms novi- 
cijoms esant rekreacijos kambaryje, įeina lauktas 
svečias vyskupas John W. Shanahan, Scrantono 
vyskupas M. Hoban ir Motina Cyrilė. Visos novicijos 
viena po kitos ėjo pabučiuoti vyskupams žiedus. 
Atėjus lietuvaičių eilei, jos priėjo beveik drebėdamos. 
Motina Cyrilė pasakė, kad tai tos trys lietuvaitės, apie 
kurias buvo kalbėtasi, kurių vyskupas dar nebuvo 
niekad matęs. Čia pat Scranton vyskupas M. Hoban 
sako svečiui vyskupui John W. Shanahan: 

— Žinai ką? Šių jaunuolių mes jums neduosime. 
Jos yra su mumis ir tegul su mumis pasilieka. 

Kazimiera tiesiog apmirė. Vyskupas John W. 
Shanahan atsakė vyskupui M. Hoban: 

— Tačiau jų negausite. Jos jau yra mano ir man 
labai reikalingos. 

Lietuvaitės tiesiog nesusivokė, ką manyti. To 
momento savijautos jos nebūtų sugebėję išreikšti 
jokiais žodžiais, nebent būtų išsiverkę iš džiaugsmo. 
Tačiau pajėgė susilaikyti. Jos nieko nesusivokė, kas 
pakeitė vyskupo John W. Shanahan nuomonę. Tik po 
kiek laiko sužinojo iš savo brolio kunigo, kad jis, kuni- 
gas A. Milukas ir kunigas A. Staniukynas parašė 
vyskupui ilgą laišką, kad idėja per šias tris lietu- 
vaites pradėti naują vienuolių kongregaciją pavyks, 
kad iš to viesiems bus kuo pasidžiaugti. Iš laiškų, 
esančių Šv. Kazimiero Seserų archyve, žinome, kad į 
vyskupo John W. Shanahan abejones, kurias jis 
pareiškė ir Motinai Cyrilei, ir Motina Cyrilė parašė 
jam tuo klausimu net aštroką laišką, patardama 
pasitikėti ir šiomis trimis lietuvaitėmis, ir jas remian- 
čiais kunigais, ir bendrai lietuviais. 

Netrukus po šio atsilankymo Mount St. Mary 

vienuolyne, Scranton, Pa., vyskupas John W. Shana- 
han parašė kunigui A. Staniukynui laišką, kad jis 
imtųsi įmanomai greičiau paruošti projektuojamos 
kongregacijos konstitucijų projektą ir paruoštą at- 
siųstų jam. Šio jam pavesto uždavinio kunigas A. 
Staniukynas neatidėliojo, nes tai buvo ir jo širdies 
reikalas. Būdamas ne vienuolis, o diecezinis kunigas, 
A. Staniukynas neturėjo kokios nors idėjos skirtingos 
nuo jau veikiančių vienuolijų. Jis susirinko daugelio 
vienuolijų konstitucijas, jas skaitė, svarstė ir bandė 
sukurti ką nors tinkančio lietuvaitėms. Apie šį savo 
darbą jis gana dažnai rašo anoms trims lietuvaitėms į 
Scrantoną, informuodamas apie vykstantį darbą ir 
įvairiais klausimais patirdamas jų nuomones. Jo 
ruošiamam projektui pagrindu buvo Ingenbohl Šven- 
to Kryžiaus ir Scrantono Marijos Nekaltos Širdies 
Tarnaičių vienuolijų konstitucijos, su kuriomis lietu- 
vaitės buvo jau apsipratę. Kartu svarstytas ir vardas 
būsimos kongregacijos. Dar esant Kazimierai Ingen- 
bohl, jos brolis kunigas A. Kaupas laiškuose jau 
užsimindavo, kad kunigai savo tarpe pasvarstą, kokį 
vardą reiktų duoti naujai lietuvaičių kongregacijai ir 
kad jis manąs pavadinti ją Švento Kazimiero vardu. 
Kazimiera pradžioje tam vardui nepritarė ne iš sto- 
kos pagarbos šventam Kazimierui — Lietuvos ir savo 
globėjui, o todėl, kad jos pačios vardas buvo Kazimie- 
ra ir jai buvo labai ne prie širdies, kad kam nors galė- 
tų atrodyti, jog čia paisyta jos vardo. Kun. A. Staniu- 
kynas buvo linkęs į kokį nors Marijos vardo titulą, 
pvz. Mariavitės. Tačiau dėl kaikurių įvykių su šiuo 
vardu Lenkijoje (tuo vardu pasivadinęs sąjūdis buvo 
P. Pijaus X pasmerktas), šis vardas atpuolė. Galu- 
tinai, pasikeitus visokiomis mintimis, vyskupo John 
W. Shanahan sprendimu sustota prie Švento Kazimie- 
ro Seserų Kongregacijos vardo. 1907 m. sausio 23 d. 

vyskupas John W. Shanahan parašė į Romą, Tikė- 
jimo Platinimo kongregacijai (tada Amerika buvo dar 
šios kongregacijos jurisdikcijoje kaip misijų šalis) 
motyvuotą prašymą, kad būtų leista steigti naują 
lietuvaičių vienuolių kongregaciją Švento Kazimiero 
Seserų kongregacijos vardu, kurios pirminis tikslas 
būtų mokytojauti parapijų mokyklose. 

LEIDŽIAMA STEIGTI ŠVENTO 
KAZIMIERO SESERŲ 
KONGREGACIJA 


1907 m. balandžio 6 d. data vyskupą John W. 
Shanahan pasiekė gegužės mėn. teigiamas Romos 
atsakymas, kad leidžiama steigti prašoma kongre- 
gacija, kurios konstitucijas patvirtinti privalo vysku- 
pas ir kad ta nauja kongregacija pasiliks jo juris- 
dikcijoje. Visi iki šiol minėti formalumai, vyskupo 
vaidmuo nebuvo kokie nors išimtini ypatingi žygiai ir 
įvykiai, o tik bendri anų metų ir iki mūsų laikų esą 
reikalavimai. Iš Romos gautą teigiamą atsakymą 
vyskupas John W. Shanahan tuoj pranešė kunigui A. 
Staniukynui, o šis — Kazimierai. Buvo kuo džiaug- 
tis. Visi formalūs reikalavimai laimingai atlikti. 
Lieka tačiau dar svarbiausias ir sunkiausias dalykas 
— visa tai įgyvendinti. Trys lietuvaitės tęsė pasiruoši- 
mą novicijate, nė viena nesvyruodama, pasiryžusios 
priimti visokį pasišventimą, kokio pareikalautų jų 
tikslo įgyvendinimas. Jų būsimai kongregacijai var- 
das jau parinktas, leidimas iš Romos gautas, konstitu- 
cija baigiama paruošti. Dar reikia pasiruošti uni- 
formą, kuri kuo nors skirtųsi nuo kitų kongregacijų 

dėvimų uniformų. Lietuviai kunigai Šveicarijoje buvo 
pareiškę nuomonę, kad nereikalinga jokia uniforma, 
pakanka padoraus, praktiško, vadinamo pasaulie- 
tiško rūbo. Kazimierai tokia mintis nebuvo sava, nes 
ji Amerikoje, Šveicarijoje matė tik uniformuotas 
vienuoles. Gi Lietuvos kunigai buvo apsipratę su ta 
mintimi, nes Rusijos valdomoje Lietuvoje, kur buvo 
uždraustos ir sunaikintos vienuolijos, kunigai žinojo, 
ko nežinojo net katalikų visuomenė, kad Lietuvoje 
buvo slaptų seserų vienuolių, kurios nedėvėjo jokios 
uniformos. Svarstant tą klausimą, Amerikoje buvo 
visokių nuomonių. Čia nė lietuviai kunigai nekalbėjo 
apie pasaulietišką rūbą — tada Amerikoje tai nebuvo 
priimta. Buvo siūlymų, kuriems pradžioje pritarė ir 
kunigas A. Staniukynas, dėvėti baltą rūbą su mėly- 
nos spalvos plačiu vadinamu škaplieriu — per galvą 
užmaunama plačia juosta, nusileidžiančia bent iki 
kelių iš priešakio ir iš užpakalio, panašiai, kaip dėvi 
kai kurie vyrai vienuoliai, kai kurios vienuolės. 
Kazimiera pageidavo kokio nors ženklo, primenančio 
Mariją, bet nepritarė baltam rūbui, nepraktiškam 
mokykloje ar kitokiame darbe. Galutinai buvo priim- 
tas apdaras, kurį Šv. Kazimiero Seserų Kongrega- 
cijos vienuolės dėvėjo iki reformų, sekusių po Vatika- 
no II susirinkimo. 

1907 m. liepos mėnesyje lietuvaitės gavo nuorašą 
vyskupo J. W. Shanahan patvirtintų konstitucijų. 
Visos trys atidžiai perskaitė. Jose nebuvo nieko, ko 
Kazimiera būtų dar anksčiau neskaičiusi, nemačiusi 
ar nepatyrusi Ingenbohl ir dabar Scrantone, vienuoly- 
ne. Kai kunigas A. Staniukynas ruošė šias konstitu- 
cijas, Kazimiera būdavo supažindinama su visa 
medžiaga. Dabar jau patvirtintose konstitucijose du 
dalykai Kazimierai tačiau nepatiko. Vienas, kad sese- 
rims neleidžiama rūpintis ir tvarkyti bažnyčios alto- 


88 


rių. Iš savo patirties, kai ji šeimininkavo pas savo 
brolį kunigą Scrantone, Šv. Juosapo parapijoje, ji 
žinojo, kad nebus lengva to išvengti. Matomai, kuni- 
gas A. Staniukynas bus tai išrašęs iš Scrantoniškių 
Marijos Nekaltos Širdies tarnaičių konstitucijų. An- 
tras dalykas, nepatikęs Kazimierai, tai kad bendros 
seserų maldos bus kalbamos angliškai. Kazimiera 
nepajėgė to nutylėti. Savo nepasitenkinimą ji pasi- 
sakė Motinai Cyrilei. Ši tačiau ją beveik subarė, kad ji 
kritikuojanti vyskupo patvirtintas konstitucijas. Kaip 
Kazimiera sakosi, šiuo atveju ji pajutusi, kad gali būti 
atvejų, kad būti klusniu nėra jau taip lengva. Nors 
Dievo vardu save raminusi, kad reikia klausyti vyres- 
niųjų, bet ir širdis ir protas nedavė jai ramybės, anot 
jos žodžių, kad buvę sunku net melstis. Galutinai ji 
susiraminusi mintimi, kad Dievas iki šiol padėjęs 
viską sėkmingai rišti, jeigu jam tai patiks, kaip nors 
išriš ir šiuos klausimus, ir paliko tai ateičiai. Kaip 
vėliau matysime, Dievas išklausė Kazimieros ir šiame 
dalyke. 

FORMALUS VIENUOLIJOS 
ĮSTEIGIMAS 
PIRMIEJI VIENUOLIŲ ĮŽADAI 


Kazimieros gyvenime didžiausia svajonė ir užmo- 
jis štai virsta jau tikra realybe. 1907 m. rugpiūčio 25 
d., pirmadienį, kunigas A. Staniukynas, atvykęs į 
Mount St. Mary vienuolyną Scrantone, parodė 
Motinai Cyrilei ir lietuvaitėms vyskupo John W. 
Shanahan laišką, kuriuo jis pats, kunigas A. Kaupas 
ir per kunigą A. Staniukyną kiti lietuviai kunigai 
kviečiami į Scranton, Mount St. Mary vienuolyną 
penktadienį, rugpiūčio 29 d., dalyvauti formaliai įstei- 
giant Šv. Kazimiero Seserų Kongregaciją. Pats 
vyskupas atliks to akto apeigas, kunigas A. Kaupas 
kviečiamas ta proga laikyti šv. Mišias. Vienuolyne 
kilo beveik sumišimas. Trys novicijos lietuvaitės dar 
neturėjo nė ano susiprojektuoto rūbo, pačios negalės 
jo pasisiūti, nes ryt ryte — antradienį jos trys turi 
pradėti trijų dienų rekolekcijas, kurioms vadovaus 
novicijų mokytoja sesuo M. Pija. Rūbus pasiūti tačiau 
pasiėmė sesuo M. Salomė. Lietuvaitės jautėsi beveik 
panašiai, kaip pernai gavę žinią, kad į vienuolyną 
atvyksta vyskupas John W. Shanahan ir nežinia, 

kokią ištarmę joms atveža. Šį kartą jų jautrus, gilus 
išgyvenimas buvo tik priešingo turinio — štai, jau tik 
už trijų dienų jos darys seniai svajotus vienuolinius 
įžadus naujoje savoje kongregacijoje. Tiek kartų atro- 
dęs jau neįmanomu, jų užmojis dabar tampa tikrove. 
Dabar jau liks tik stengtis vykdyti tą svajonę gyve- 
nime. Visos trys tarėsi, kokius vardus pasirinks 
vienuolinių įžadų proga. Tada daugelyje vienuolijų 
buvo priimta, kad pirmųjų vienuolinių įžadų proga 
prie krikšto vardo būdavo pasirenkamas dar ir kitas 
vardas. Pačios neapsisprendė, tad Kazimiera prašė 
Motiną Cyrilę parinkti joms vardus. Ta tačiau atsakė, 
kad vardus pasirinkti turinčios jos pačios. Kazimiera 
tuo taip persiėmė, kad daug meldėsi į šv. Kazimierą, 
prašydama jo pagalbos. Kaip ji rašo, vieną naktį ji 
sapnavusi, kad pirmos trys seserys turėtų vadintis 
Marijos Nakaltai Pradėtos vardu. 

Ketvirtadienį — dieną prieš šventę trys novicijos 
pabandė joms jau pasiūtus vienuoliškus rūbus, 
vadovaujamos savo mokytojos, padarė koplyčioje 
rytdienos apeigų repeticiją. Vakare Motina Cyrilė 
nuvedė jas tris pas atvykusį vyskupą John W. Shana- 
han, supažindino vyskupą jų krikšto vardais ir išėjo. 
Judita ir Antanina, mažiau moką angliškai, daugiau 
tylėjo, teko kalbėti Kazimierai. Vyskupas paaiškinęs, 
kad jis ne vienuolis, kad patvirtintose konstitucijose 
gali būti kas nors ir nepraktiško, bet ateityje būsią 
galima įvesti pataisų, padaryti pakeitimų. Kazimie- 
rai tuoj šovusi mintis, taigi bus galima maldose anglų 
kalbą pakeisti lietuvių kalba, bet šį kartą ji susilaikė 
to nepasakiusi. Vyskupas dabar joms atrodė visai ne 
toks, kokį jos vaizdavosi iš to, ką buvo apie jį girdė- 
jusios — kad esąs griežtas, karštokas. Šį kartą su 
jomis jis buvo tikrai tėviškas. Kazimiera paprašė 
vyskupą parinkti joms vardus. 

— Taigi bus Švento Kazimiero Seserų Kongrega- 
cija, — atsakė vyskupas. 

Tačiau Kazimiera paaiškino prašanti vardų kiek- 
vienai iš jų, kadangi įžadų metu jos turėtų gauti kitą 
vardą prie krikšto vardo. Vyskupas atsakęs panašiai, 
kaip Motina Cyrilė, kad jos pačios turinčios pasirink- 
ti vardą kiekviena sau. Tada Kazimiera papasakojo 
vyskupui savo sapną ir paklausė, ar būtų galima 
priimti šiuos sapne girdėtus vardus: viena vadintųsi 
Marija, kita — Immaculata ir trečia — Concepta. 

— Tai puiki kombinacija, — beveik nustebęs 
atsakė vyskupas. — Jūs čia ruošėtės Narijos Nekal- 
tos Širdies vienuolyne, tad visai tiks, kad ir savo 
profesijos vardais tai prisiminsite. 

Kaip sėdėjo eilėje Kazimiera Kaupaitė, Judita 
Dvaranauskaitė ir Antanina Unguraitytė, taip 
vyskupas iš eilės ir pavadino: Kazimiera vadinsis 


Trys pirmosios kazimierietės po pirmųjų įžadų (iš kairės deši- 
nėn): Sesuo Concepta (Unguraitytė), Sesuo Marija (Kaupai- 
tė), Sesuo Immaculata (Dvaranauskaitė) 

Marija, Judita — Immaculata, Antanina — Concep- 
ta. Po šio pasikalbėjimo jos grįžo pas kitas novicijas, 
su kuriomis buvo ir seserų būrelis, pasipasakojo visą 
pokalbį, kad jos jau turinčios naujus vardus. Tačiau 
išėjęs į koridorių, vyskupas pamojo jas tris ateiti at- 
gal. Atėjusios rado kambaryje stovinčius vyskupą M. 
Hoban ir Motiną Cyrilę, kuriuos vyskupas John W. 
Shanahan supažindino su šių trijų naujais vardais. 
Visi atrodė patenkinti. Ta proga vyskupas M. Hoban 
pasakė tuos žodžius, kuriuos bent vadinamieji senes- 
nieji lietuviai kunigai pakartodavo iki šiol: ,,Kas žino, 
o gal ši trejukė nutildys visus šliupininkus ir dembski- 
ninkus“. Visi šie atrodą mažareikšmiai momentai 
trims jaunoms novicijoms buvo tokie išgyvenimai, 
kurių jos niekad neužmiršo, kad viskas vyksta taip 
viršijančiai jų gražiausius įsivaizdavimus, kad joms 
menkoms jaunuolėms parodoma tiek dėmesio. 

Vyskupas John W. Shanahan čia pat pasakė 
vyskupui M. Hoban, kad šios trys lietuvaitės rytoj 
gaus savus naujus vienuolių rūbus, juodą velioną ir 
padarys pirmuosius vienuolinius įžadus. Vyskupas M. 
Hoban pradėjo svečią rimtai prašyti tvarką kaip nors 
pakeisti. Jis norįs būtinai dalyvauti jų įžadų apei- 
g08e, o rytoj jis turįs dalyvauti vieno kunigo laidotu- 
vėse. Nors vysk. John W. Shanahan visaip teisinosi 
negalįs taip ilgai pasilikti Scrantone, bet vyskupas M. 
Hoban nenusileido ir įtikinėjo, kad rytoj, rugpiūčio 29 
d. — Švento Jono Krikštytojo galvos nukirtimo 
paminėjime trys novicijos gaus vienuolės rūbus, bus 
atliktos kitos antraeilės apeigos, o rugpiūčio 30 d. — 
Šv. Rozos Limanietės — Amerikų pirmosios švento- 
sios dieną padarys pirmuosius vienuolinius įžadus. 
Galutinai vyskupas svečias sutiko. 

Tą rugpiūčio 30 d. vienuolinius įžadus darė tik jos 
trys lietuvaitės. Vienuolės išpuošė savo koplyčią, kaip 

sugebėjo, dalyvavo nemažas skaičius lietuvių kunigų. 
Anot Kazimieros, nors toje pačioje koplyčioje, kur jos 
kasdien melsdavosi, viskas atrodė kitaip. Kai jos trys 
parpuolė veidu ant grindų prieš altorių, kai buvo 
giedamos ir kalbamos maldos, atrodė, kad dabar 
baigiasi šis žemiškas gyvenimas, kad jos paimamos 
viso dangaus ir ypač šv. Kazimiero globon ir vado- 
vybėn. Šią valandą negąsdino jų niekas, ką teks patir- 
ti ateityje, jos buvo tiesiog apsvaigę džiaugsmu, kad 
jų svajonė ir ruošimasis pradėti lietuvaičių vienuoliją 
jau tapo tikrove. Žmonių kalboje nesą tokių žodžių, 
kuriais būtų įmanoma išreikšti tai, ką jos dabar išgy- 
veno. Po šventų Mišių ir visų apeigų išėjus iš koply- 
čios, abu vyskupai, susirinkusieji kunigai, vienuolyno 
seserys — visi jas sveikino, tačiau jos gyveno tokia 
nuotaika, kad po to momento, už valandos — kitos, 
jeigu nebūtų vėl susitikę vienuolyne, vargiai būtų 
atsiminę, kurie pažįstami kunigai dalyvavo tą die- 
ną jų šventėje ir jas sveikino. Sesuo Marija, kaip 
Kazimierą nuo dabar vadinsime, sako, kad jai buvę 
ne tik nedrąsu, o net nemalonu, kai po pasveikinimo 
vyskupas John W. Shanahan sakęs lietuviams kuni- 
gams, kad čia esančios trys jaunos didvyrės, įvykdę 
tai, ko iki šiol nė vienas iš jų, nė jis pats nepadarė. 
Sesuo Marija ne tik suprato, o patyrė, kad be kitų 
pagalbos nebūtų įvykę tai, kas šiandien įvyko: jeigu 
ne kunigų jai pasiūlyta idėja, jeigu ne kunigas A. 
Staniukynas, vysk. John W. Shanahan ir jų padaryti 
žygiai. Visa ši diena buvo tokios ekstazės diena, kad 
trys naujos vienuolės ir nemokėjo ir nebandė kaip 
nors tai išreikšti. Tai buvo savotiško triumfo, laimės 
diena, ko negali suprasti to patys neišgyvenę. Ramy- 
bė ir tyla yra geriausia tokios savijautos išraiška. 

NAUJOS VIENUOLĖS 


Nuo šiandien prasidės ateitis, jau nepanaši į iki 
šiol gyventą laiką. Nuo šiandien jos išeina į gyveni- 
mą, nežinodamos ne tik kelio į savo gyvenimo ir dar- 
bo vietą — į savo vienuolyną, o tokio jos dar net netu- 
rėjo. Savo jos neturėj absoliučiai nieko, net ir 
vienuolės rūbas joms buvo padovanotas tų vienuolių, 
pas kurias gyvendamos ruošėsi šiai dienai — vienuo- 
lių įžadams. Jos žinojo, kad atsilyginti vienuolynui, 
surasti joms gyvenamą vietą rūpinasi kun. A. Staniu- 
kynas, bet ko jis yra pasiekęs, jos nežinojo. Ir nebuvo 
ko žinoti, nes tada ir kun. A. Staniukynas ruošė joms 
dar ne savą židinį, o gyvenimo ir darbo vietą savo 
parapijos namuose. Jos daug kartų girdėjo primi- 
nimus, kad būsimam jų kelyje bus daug kryžių, kryže- 
lių. Tačiau sesuo Marija nuo pat savo užsimojimo 
pradžios gyveno persiėmusi tuo įsitikinimu, kad savo 
planus Dievas vykdo per žmones, kaip savo įrankius. 
Ir dabar jos trys, neturėdamos visiškai jokių medžia- 
ginių gėrybių gyvenimo pradžiai, pasitikėjo Dievu, 
kad jis jas globos ir laimins kaip savo planų įrankius. 

Jos tik džiaugėsi, kad nuo dabar pradės veikti, dirbti 
jo garbei kiek sugebės, kaip iš jų bus pareikalauta, 
savų žmonių — lietuvių gėriui. Jos tik jautė dar dides- 
nės meilės ir atsidavimo Dievui ir laukė valandos, 
kada ir kokios aukos iš jų Dievas pareikalaus. Laukė, 
nes būdamos dar tik laikinų įžadų, jos negalėjo pačios 
šių klausimų spręsti, o turėjo pasikliauti vysk. John W. 
Shanahan betarpiai ar per kitus joms pareikštai 
valiai. Jos dar visos trys buvo lygiateisės, iš jų nė 
viena nebuvo vyresnioji kitoms. Nuo šios dienos 
ateitis parodys, kiek jų nuotaikos — visiškas pasitikė- 
jimas Dievu turėjo realaus pagrindo. 

MISIJOS KUKLI PRADŽIA 


Novicijate, Scrantone, šios trys lietuvaitės išbuvo 
22 mėnesius. Po įžadų dar pasiliko ten mėnesį ir 6 
dienas. 1907 m. spalio 7 d. atvyko į Mount St. Mary 
vienuolyną Scranton vyskupas M. Hoban į sesers 
Marijos išleistuves į pirmąją Švento Kazimiero Sese- 
rų kongregacijos misiją, kuri kartu buvo ir pirmasis 
tos kongregacijos vienuolynas. Vieta — Mount Car- 
mel parapijos mokykla, kur klebonavo kunigas Anta- 
nas Staniukynas. Vysk. M. Hoban kalbėjo tarsi apie 
didelį įvykį. Jis priminė, kad seserys savo veikloje 
patirs visokių kliūčių, nemalonumų, net iš savų 
žmonių — lietuvių, net ir prasimanytų istorijų, o gal 
net ir persekiojimų. Ano meto lietuvių parapijose buvo 
tokių įvykių, kad vyskupas turėjo pagrindo taip kalbė- 
to. Tačiau tokių dalykų nereikia nusigąsti gyvenime 
ir veikloje reikia drąsos, begalinio pasitikėjimo Dievu. 
Jis padėkojo Marijos Nekaltos Širdies seserims už 
ikšiolei pagalbą šioms trims lietuvaitėms, ragino ir 
toliau jų neužmiršti, kad, kai aplinkybės reikalaus, 
leistų joms sugrįžti į jų vienuolyną rekolekcijoms, 

atostogoms, kad kitaip joms padėtų, ypač kur nors 
naujai pradedant darbą mokykloje. Jis palaimino 
lietuvaites ir pasakė, kad seseriai Marijai yra leista ir 
skirta vykti į Mount Carmel — į pirmąją naujos 
kongregacijos misiją. 

Tą pačią dieną, spalio 7, sesuo Marija, palydėta 
Motinos Cyrilės ir sesers Bonifacijos, išvyko į Mount 
Carmel, o seserys Immaculata ir Concepta pasiliko 
vienuolyne, Scrantone. Mount Carmel pasiekė apie 
šeštą valandą vakare ir pernakvojo čia esančiame 
Marijos Nekaltos Širdies seserų vienuolyne. Sekantį 
rytą, apie 9 valandą atėjo čia kunigas A. Staniuky- 
nas ir nuvedė seserį Mariją bei abi jos palydoves į 
namą, kurį jis buvo išnuomavęs laikinam seserų gyve- 
nimui. Įėjus į namą, pirmame kambaryje ant stalelio 
stovėjo Jėzaus Širdies statulėlė, pirštu rodanti į atvi- 
rą širdį. Sesuo Marija sako, kad statulėlė buvęs 
pirmas taškas, patraukęs jos akis, ir kad jai čia pat kilo 
mintis, kad ją čia atvedė šios širdies meilė. Ir kunigas 
ir šios trys vienuolės suklaupė aplink statulėlę ir 
maldoje pavedė Jėzaus širdies globai save, namą ir 
tuos, kas jame gyvens. Paskui perėjo visą namą. 
Visur buvo nauji baldai, viskas rūpestingai sutvarky- 
ta. Palikusi kleboną ir savo palydoves besitariančius, 
sesuo Marija nuėjo virtuvėn paruošti pietus. Ir čia vis- 
kas buvo tvarkoje, pakankamai ne tik indų, įvairių 
įrankių, bet ir maisto. Viskas parūpinta seserų, pas 
kurias jos nakvojo. 

Sekančią, spalio 9 d., Motina Cyrilė išvyko atgal į 
Scranton. Mount Carmel pasiliko sesuo Marija ir 
Motina Bonifacija (kaip sesuo Marija visur ją tituluo- 
ja), kuri laikinai čia bus sesers Marijos formali 
vyresnioji. Abi paskendo namo smulkmenų tvarky- 
me. Scrantone pasiliko ne tik seserys Immaculata ir 
Concepta, o jau ir kelios naujos postulantės. Spalio 14 

d. viena iš tų postulančių — Domicelė Čižauskaitė 
atvyko į Mount Carmel, siunčiama Motinos Cyrilės. 
Atvykusi ji perėmė virtuvę ir visą namo priežiūrą. 
Seseriai Marijai užteko kitokių rūpesčių. Motina Boni- 
facija buvo jai ne tik patarėja, o tikra vadovė. 
Spalio 21 d. sesuo Marija ir Motina Bonifacija 
gavo Motinos Cyrilės siunčiamą piano ir šešias klaup- 
kas koplyčiai, kurioje dar nebuvo nė altoriaus, nė kito- 
kių liturginių reikmenų. Gi 22 d. iš tos pat Motinos 
Cyrilės sesuo Marija gavo laišką, apie kurį ji sako, 
kad iš to laiško matėsi, kaip Motina Cyrilė rūpinasi 
mumis daugiau, negu mes pačios. Sesuo Marija jautė, 
kaip kiekvieną dieną jas stebi ir anos čia besidar- 
buojančios seserys, pas kurias pirmą naktį jos nakvo- 
jo. Kai 31 d. Motina Bonifacija ir sesuo Marija išvyko 
į Scrantoną, į Motinos Bonifacijos giminaičio kunigo 
T. O'Neil laidotuves, likusi postulantė Domicelė 
Čižauskaitė stebėjosi, kaip tos seserys ja rūpinosi. 
1907 m. lapkričio 6 d. sesuo Marija ir Motina Bo- 
nifacija gavo Motinos Cyrilės iš Scrantono siun- 
čiamą jų namo koplyčiai altorių. Gi lapkričio 22 dieną 
atvyko seserys Immaculata ir Concepta, lydimos 
sesers De Sales, ir atvežė koplyčiai būtinus liturginius 
reikmenis: kieliką, komunikantams indą, altoriui kry- 
žių — dovanas vienos ponios Mary McMurtrie iš Ash- 
land, Pa. Matomai, gandas apie naują kongregaciją ir 
jos misiją plito žmonių tarpe ir rado prielankaus 
atgarsio. Kun. A. Staniukynas šiomis dienomis 
neminimas. Turbūt nebuvo svarbių reikalų namie, tai 
jis keliavo rinkdamas aukas bepradedančios savo 
gyvenimą lietuvaičių kongregacijos reikalams. 
Gruodžio 3 dienos rytą kun. A. Staniukynas 
pašventino namą, skirtą seserims, name koplyčią, 
altorių ir čia atlaikė pirmąsias šv. Mišias. Sesuo Mari- 
ja sako, kad nuo šiandien tuose namuose prasidėjo 

tarsi naujas gyvenimas, nauja savijauta, kad dabar 
čia yra ir švenčiausioji Eucharistija. Tas jausmas 
pripildė ne tik jos sielą, o jai atrodė, kad ir visą namą. 
Nuo pat atvykimo į Mount Carmel seseriai Mari- 
jai ir Motinai Bonifacijai rūpėjo ne tik namas, 
kuriame jos apsigyveno, o gal net daugiau negu tai, 
būsimoji mokykla. Namas mokyklai jau stovėjo, 
reikėjo jį tik smulkmeniškai sutvarkyti pradžiai dar- 
bo, kuris buvo čia jų atvykimo vienintelis tikslas. 
Buvo jau daug vietų, kur lietuviai laukė šios pagal- 
bos, tačiau niekas nesistebėjo, kad naujos kongrega- 
cijos pirmoji darbo vieta buvo Mount Carmel, kur 
klebonavo kunigas A. Staniukynas. Visi žinojo, kad 
niekas kitas nedrįso imtis taip padėti naujai 
kongregacijai, kaip tai darė kun. A. Staniukynas. 
Mount Carmel ir apylinkės lietuviai žinią, kad 
toje nuošalioje vietoje pradeda savo misiją vienuolės 
lietuvaitės, priėmė gana šaltai. Vis tas anų metų lietu- 
vių nusiteikimas, kad lietuviai daug ko negali 
padaryti, ką gali kiti. Kai kunigas A. Staniukynas 
ėmėsi ruošti Mount Carmelyje didelį namą mokyklai, 
lietuviai laikėsi labai nuošaliai, pinigais beveik 
nepadėjo, teko kunigui vienam tuo pasirūpinti. 
Tačiau, kai 1907 m. Kalėdų trečią dieną vyskupas 
John W. Shanahan šventino jau įruoštą mokyklą, 
lietuvių susirinko daug ir pradėjo keistis jų nuotaikos. 
Buvo paskelbta, kad už poros savaičių — 1908 m. 
sausio 6 d. prasidės mokykloje darbas. Iki tos dienos 
buvo priimti 77 mokiniai ir paskirstyti į šešis skyrius. 
Mokinių skaičius kasdien didėjo, už keliolikos dienų jų 
buvo jau virš šimto. Lietuviai čia siuntė vaikus, iki šiol 
lankiusius kitas mokyklas. Seserims Marijai, Imma- 
culatai, Conceptai — Lietuvos kaimo mergaitėms, tai 
buvo jau didelė mokykla. Jų gražiausios svajonės 
pildėsi kaip sapne. Kai po kiek laiko vaikai namie 

savo tėvams paskaitydavo lietuviškai, tėvai susijau- 
dinę ištardavo: „Dieve brangus, ar gi būtų gėlima 
tikėti, kad mano vaikas išmoks lietuviškai skaityti 
Amerikoje“. 

Amerikoje gimę vaikai, daugelis jų jau buvę 
angliškose mokyklose, lietuviškai mokėjo tik tiek, kiek 
išmoko gimtoje šeimoje. Sesuo Marija buvo 
nusistačiusi mokyti juos ir lietuvių kalbos ir kitų 
lietuviškų dalykų. Tačiau pat pradžioje ji pajuto, kad 
čia gimusius ir augančius mokyti šių dalykų yra daug 
sunkiau, negu ji vaizdavosi. Vistiek. tai buvo išsipil- 
džiusi jos svajonė, ir sutinkami sunkumai nedarė jai 
jokios neigiamos įtakos, netemdė jos džiaugsmo. Jos 
ramybės ir optimizmo šaltinis buvo vis tas pats: kas 
bus pagal Dievo valią, Jis visada suras kelius, kad 
parinkti žmonės tai įgyvendintų. 

Dar neapsipratus kaip reikiant su pradėta moky- 
mo misija, artėjo pirmą kartą kongregacijos globėjo 
šv. Kazimiero šventė. Sesuo Marija sako, šv. Kazimie- 
ro šventės rytą jos pradėjo nepaprasto džiaugsmo 
nuotaikoje. Tai ne tik šv. Kazimiero šventė, bet tą 
dieną jos atnaujins — pakartos savo vienuolinius įža- 
dus. Ir tai bus jau ne svetimam, nors ir labai svetin- 
game vienuolyne, o pirmosios savo misijos pirmą 
kartą kongregacijos istorijoje šventojo globėjo šven- 
tėje. Vysk. John W. Shanahan pavedimu, kunigas A. 
Staniukynas 6:30 val. ryto seserų namo koplyčioje 
laikė šv. Mišias, prieš Komuniją jis atsisėdo kėdėn, o 
trys lietuvaitės viena po kitos pakartojo savo 
vienuolinius įžadus. Po kunigo trumpo uždegančio 
žodžio jos priėmė Šv. Komuniją. Nors čia jų vyresnią- 
ja dar buvo iš Scranton Motina Bonifacija, tai šventė 
jau savoje misijoje stebėtinu būdu padėjo sustiprėti 
jausmui, kad jos jau yra tikra atskira savarankiška 
kongregacija, kad joms reikia apsiprasti savarankiš- 

kai žiūrėti į gyvenimą. Motina Bonifacija buvo prity- 
rusi ir išmintinga vienuolė. Ji buvo čia laikinąja lietu- 
vaičių vyresniąja ne ta prasme, kad jas valdytų, o kad 
pagal reikalą patartų, pamokytų, padėtų. 

ŠVENTO KAZIMIERO SESERŲ 
KONGREGACIJOS ŽENKLAS 


Švento Kazimiero šventės proga vyskupas John 
W. Shanahan atsiuntė lietuvaitėms vienuolėms dide- 
lę dėžę, kurioje buvo laiškams popierius su jo paties 
nupieštu ir išspausdintu ženklu — herbu, vaizduo- 
jančiu karūną, kardą ir leliją. 

Netrukus, Velykų proga, laiške 1908 m. balandžio 
7 d. vyskupas paaiškinoto ženklo prasmę. Jis rašo: 

— Ženklas yra mano sukomponuotas. Karūna 
vaizduoja šv. Kazimiero laipsnį — jis priklausė 
karališkai šeimai; kardas išreiškia jo pašaukimą — jis 
buvo karys; lelija reiškia jo meilę skaistybei — tai 
buvo jo ypatingas bruožas, jo pasirinktoji dorybė. 
„Būk ištikimas iki mirčiai ir aš tau duosiu gyvenimo 
vainiką“ (Apr.2,10). „Aš atėjau nešti ne ramybę, o 
kalaviją“ (Mat.10,23). „Aš esu laukų gėlė ir slėnių leli- 
ja“ (Giesmių giesmė, 2.1) (žr. Dr. A. Kučas. Kun. 
Antanas Staniukynas, psl. 102). 

Mokslo metų dienos darėsi vis panašesnės vaka- 
rykščiai dienai. Darbu mokykloje ir savais reikalais 
jos buvo labai pilnos, laikas bėgo greitai. Birželio 21 d. 

baigėsi mokslo metai su 125 mokiniais. Šių mokyklos 
gyvavimo ir Seserų Kazimieriečių darbo mokykloje 
pirmų metų užbaigai buvo parodyta ypatingas dėme- 
sys. Visi mokiniai gavo po gražią knygą ir po šv. 
Kazimiero paveikslėlį, atsiųstus vyskupo John W. 
Shanahan. Kun. A. Staniukynas davė visiems po 
paveikslėlį iš Šventosios Žemės. Sesuo Kazimiera ir 
jos draugės seserys Immaculata ir Concepta jautėsi 
tarsi išlaikiusios kokį nors svarbų egzaminą. 

Sutvarkiusios mokyklą vasaros atostogoms, Moti- 
na Bonifacija ir visos trys lietuvaitės išvyko atos- 
togoms į Mount St. Mary vienuolyną, Scrantone. 
Netrukus, rugpiūčio 11 d., ir visam vienuolynui, ir 
lietuvaitėms teko priimti skaudų įvykį — mirė Motina 
Bonifacija, tiek daug padėjusi lietuvaitėms pirmus 
metus besidarbuojant Mount Carmel. Pasiruošimas 
tolesniam darbui mokykloje, metinės rekolekcijos — ir 
vasara prabėgo kaip nebuvus. 

1908 m. rugpiūčio 28 d. visos trys lietuvaitės grįžo 
į Mount Carmel. Jas globoti buvo paskirta sesuo M. 
Berchmana Gallagher, jau prieš metus atšventusi savo 
vienuolinių įžadų 25 metus. Rugpiūčio 30 dieną buvo 
pradėtas darbas mokykloje su 117 mokinių, o iki 
mokslo metų pabaigos padaugėjo iki 152. 

Dar besivystančiai Švento Kazimiero Seserų 
Kongregacijai šių mokslo metų eigoje nuo 1908 m. 
rugpiūčio iki 1909 m. rugpiūčio, įvyko daug kas labai 
svarbaus. Daugėjo kandidačių, taigi ir kiekvienais 
metais įžadus padarančių seserų skaičius. Postulan- 
tės ir novicijos iki šiol dar vis auklėjamos tame pat 
Mount St. Mary vienuolyne, Scranton. Savaime buvo 
laikas, tai primindavo ir Motina Cyrilė, galvoti apie 
savą centrą — Motinišką namą. Šis rūpestis teko 
beveik vienam kunigui A. Staniukynui: ir vietą suras- 
ti, ir surinkti lėšas tokiai vietai įsigyti. 

1908 m. gruodžio mėn. kunigas A. Staniukynas 
paprašė Harrisburgo vyskupą John W. Shanahan 
atleisti jį iš Mount Carmel lietuvių parapijos klebono 
pareigų, kad jis galėtų atsidėti tik Šv. Kazimiero Sese- 
rų Kongregacijos Motiniško namo reikalams ir 
kitiems jo turimiems planams Amerikos lietuvių gyve- 
nime. Vyskupas sutiko, kunigas A. Staniukynas iš 
Mount Carmel išvyko. 1909 m. vasario 13 d. lietuvių 
kunigų susirinkime Pittsburghe išgirdęs visokių 
nuomonių ir patarimų jo rūpimam reikalui, išgirdo ir 
nuomonę, kad reiktų orientuotis Chicagos link. O čia 
jis turėjo būti vasario 16 d. kunigo Kolesinsko jubilie- 
jaus proga. Atvykęs į Chicagą, jis rado tiek lietuvių ir 
jau kelias dideles parapijas su savomis mokyklomis, 
kad tai jį nustebino. Tose mokyklose vienose moky- 
tojavo seserys Nazarietės, kitur pasauliečiai. Čia lietu- 
viai kunigai kalbėjo kunigui A. Staniukynui, kad Šv. 
Kazimiero Seserų Kongregacijos Motinišką namą 
reikia įkurdinti Chicagoje. Ta mintis patiko ir kuni- 
gui A. Staniukynui. Tačiau, ar tai pavyktų? Kai 
naujos lietuvaičių vienuolių kongregacijos buvo dar 
tik idėja ir lietuviai kunigai buvo įgalioję kunigą 
Matą Kriaučiūną kalbėtis tuo reikalu su Chicagos 
arkivyskupu J. E. Guigley, arkivyskupas nesutiko 
leisti tokį bandymą Chicagos archidiecezijoje. 
Laikinai tuo buvo aptilusi ir tokios kongregacijos 
idėja. 

ŠV. KAZIMIERO SESERŲ 
KONGREGACIJOS PERKĖLIMAS 
Į CHICAGĄ 


Kai kunigas A. Staniukynas ir Chicagos lietuviai 
kunigai dabar pasiūlė tam pačiam arkivyskupui J. E. 
Guigley perkelti į Chicagą jau įsteigtą ir veikiančią 
Šv. Kazimiero Seserų Kongregaciją, arkivyskupas 
tuojau sutiko, pažadėdamas ir finansinę paramą stei- 
giant čia Motinišką namą. Harrisburgo vyskupas 
John W. Shanahan, žiūrėdamas ne savo interesų, o 
šios naujos kongregacijos ateities, taip pat sutiko, kad 
Šv. Kazimiero Seserų Kongregacija iš Harrisburgo 
diecezijos būtų perkelta į Chicagą. Arkivyskupas J. E. 
Guigley tuoj parašė į Romą, Tikėjimo Platinimo 
kongregacijai, prašydamas Šv. Kazimiero Seserų 
Kongregaciją perkelti į Chicagą. 1909 m. liepos 2 d. 
buvo gautas iš Romos teigiamas atsakymas. Nors 
kunigas A. Staniukynas ir toliau dažnai keliaudavo, 
bet jo būstinė skaitėsi jau Chicaga, pradžioje — Visų 
Šventų parapijos klebonijoje, vėliau Šv. Kryžiaus 
parapijos klebonija. Kartu su arkivyskupu, pasitar- 
damas su lietuviais kunigais, kun. A. Staniukynas 
ėmėsi ieškoti tinkamos vietos, kur statyti Šv. Kazimie- 
ro Seserų Kongregacijai Motinišką namą. 

1909 metų vasaros atostogas trys lietuvaitės 
vienuolės praleido dar ten pat, Scrantone, Mount St. 
Mary vienuolyne. Rugpiūčio 22 d. jos vėl grįžo į 
Mount Carmel, rugsėjo 1 d. pradėjo mokslo metus su 
119 mokinių, paskirsčiusios juos į septynias klases. 
1910 metų birželio pabaigoje mokslo metus baigė su 
160 mokinių. Vasarai lietuvaitės vienuolės vėl išvyko 
į Scrantoną. Kun. A. Staniukynas dažnai rašydavo 
seseriai Marijai apie savo veiklą Chicagoje. Būdinga, 
kad savo laiškuose jis mažai kada užsimindavo, o 
paprastai visai neminėdavo patiriamų nemalonumų, 
nuovargio. O Chicagoje jis keliaudavo arba tram- 
vajumi, arba eidavo pėščias, iš užrašų skaitome, kad 
būdavo ne retas atvejis likti per dieną nevalgius. 

VIENUOLIJOS PIRMASIS PRIEAUGLIS 
IR NAUJOS MOKYKLOS 


Sesuo Marija ir dvi jos draugės 1910 metų vasarą 
turėjo ypatingą pergyvenimą. Rugpiūčio 2 d. septy- 
nios postulantės gavo novicijų rūbą, pradėjo 
noviciatą, o šešios novicijos padarė pirmuosius 
vienuolinius įžadus. Taigi nuo šiandien jos ne trys, o 
devynios Šv. Kazimiero Seserų Kongregacijos narės, 
septynios novicijos ir vėl būrelis postulančių. Kongre- 
gacija auga, bus įmanoma patenkinti nors kai kurių 
klebonų kvietimus darbui jų parapijų mokyklose. 

1910 m. rugpiūčio 23 d. į Mount Carmel sekan- 
tiems 1910-1911 mokslo metams išvyko jau naujas 
seserų sąstatas. Jau be Vyriausiosios iš Scrantono 
seserų, o kaip mokyklos vedėja ir seserų vyresnioji 
sesuo M. Concepta ir su ja penkios naujai padariusios 
vienuolinius įžadus. Seserys Marija ir Immaculata tuo 
tarpu pasiliko Scrantone. Priežastis — Chicagoje jau 
vyksta būsimo Motiniško namo statyba, čia buvo ir 
kunigas A. Staniukynas ir Visų Šventų parapijos 
klebonas Serapinas primygtinai prašė, kad Šv. 

Kazimiero Kongregacijos seserys perimtų jo parapi- 
jos mokyklą. 

1911 m. sausio 6 d. seserys Marija, Immaculata, 
viena iš naujai padariusių įžadus — sesuo Elzbieta ir 
viena postulantė atvyko į Chicagą. Sekančią dieną jos 
pradėjo savo misiją Chicagoje, Roselande, Visų Šven- 
tų parapijoje. Darbas pradėtas sausio 9 d. su 119 
mokinių. Trijuose kambariuose jie buvo suskirstyti į 
aštuonis skyrius — klases. 


A a T š - ' Atia A 
Chicagoje parinkta vieta Seserų Kazimieriečių Motiniškam 
namui. Iš kairės dešinėn: kun. Aleksandras Skripka, kun. 
Pranciškus Serafinas, kun. Antanas Staniukynas 

MOTINIŠKAS NAMAS 
CHICAGOJE 


Iš dažnų kunigo A. Staniukyno laiškų sesuo Mari- 
ja ir kitos seserys žinojo, kad jau 1909 metais buvo 
nupirkta vienuolynui žemės Chicagos pietinėje daly- 
je, tada tolokai nuo miesto, ramioje vietoje, 67-0s 
(Marguette Road) ir Rockwell gatvių kampe, kad 
rugsėjo 24 d. buvo pradėti statybos darbai. Buvo 
sutarta, kad gruodžio 5 d. arkivyskupas J. E. Guigley 
pašventins kertinį akmenį. Prieš minimą dieną tačiau 
tiek prilijo, kad prie naujai statomo vienuolyno nebu- 
vo galima prieiti. Tik po kelių dienų, nuslūgus vande- 
niui, arkivyskupo deleguotas kunigas Bold pašven- 
tino kertinį akmenį, tačiau be tų iškilmių, kokias 
lietuviai buvo paruošę gruodžio 5 dienai. 

Sesuo Marija neturėjo laiko mokytojauti Visų 
Šventų porapijos mokykloje. Ji turėjo jau rūpintis 
naujo namo įruošimu, nuo sausio 11 dienos ji ten jau 
ir apsigyveno. 1911 m. vasario 28 d. namas buvo jau 
užbaigtas ir perduotas gyvenimui. Iš Scranton atvy- 
ko dar viena sesuo, aštuonios novicijos ir viena 
postulantė (kitos postulantės pasiliko Scrantone 


110 


mokykloje iki mokslo metų užbaigimo). Sesuo Marija 
su šiomis naujai atvykusiomis įsikūrė jau naujame 
name. Jis tada dar nebuvo toks, kokį matome dabar, 
be naujo prie jo priestato. Pradžioje name vietos buvę 
tik 25 asmenims. 1911 m. balandžio 14 d. — Šventąjį 
Penktadienį atvyko iš Scranton viena iš Marijos 
Nekaltos Širdies Tarnaičių kongregacijos seserų — 
sesuo M. Gabrielė kartu su penkiomis lietuvaitėmis 
postulantėmis. Savo kongregacijoje padariusi vienuo- 
linius įžadus jau prieš 27 metus, ėjusi įvairias parei- 
gas, sesuo M. Gabrielė bus čia kurį laiką formali Šv. 
Kazimiero seserų vyresnioji, kadangi lietuvaitės 
vienuolės, dar vos po pirmųjų įžadų, savo išsirinktos 
vyresniosios dar neturėjo. Pradžioje buvusios Harris- 
burgo vyskupo, dabar Chicagos arkivyskupo J. E. 
Guigley juridikcijoje, jos turėjo paklusti asmeniui, 
kurį paskirs, pirma Harrisburgo, dabar Chicagos 
arkivyskupas. Laikinai buvo pavesta Scrantono 
Marijos Nekaltos Širdies Tarnaičių vyresniajai Moti- 
nai Cyrilei jų vadovybė, o ji savo vardu skirdavo 
kurią nors kitą seserį. Kaip Motina Cirylė, Mount Car- 
mel Motina Bonifacija, taip dabar Chicagoje sesuo 
Gabrielė atsidavė jai pavestų lietuvaičių globai tokiu 
nuoširdumu, kad tas tris vienuoles asmeniniai pažino- 
jusios lietuvaitės vienuolės visada minėjo su pagarba 
ir dėkingumu. 

Dabar jau savuose namuose sesuo Motina Gabrie- 
lė buvo faktiška ir namų tvarkytoja, ir novicijų bei 
postulančių auklėtoja. Ir kunigas A. Staniukynas jau 
turėjo daugiau laiko susitikti su seserimis. Jis turėjo 
seserims įvairių pamokų, beveik reguliariai turėdavo 
dvasinio turinio konferencijas. Kiekvieną atliekamą 
dieną ar vakarų valandėlę jis pašventė paruošti lietu- 
vaitėms vienuolėms reikalingos ir tinkamos religinės 
literatūros lietuvių kalba, daugumą versdamas iš 

kitų kalbų. Tie jo darbai ir dabar yra saugojami Šv. 
Kazimiero seserų kongregacijos archyvuose. 

Naujas Motiniškas namas buvo pašventintas 
1911 m. liepos 2 d. Šventino namą arkivyskupas J. E. 
Guigley, dalyvaujant 24 kunigams, šešiems klieri- 
kams, didžiulei miniai pasauliečių, giedojo 50-ties 
vyrų choras, grojo orkestras. Vienu žodžiu — tai buvo 
ne vien Šv. Kazimiero Seserų Kongregacijos, o visų 
Chicagos ir apylinkės lietuvių, visos Chicagos šventė. 
Tos iškilmės parodė, kaip lietuvių visuomenė buvo 
išsiilgusi tokio dalyko, kaip lietuvaičių vienuolių 
kongregacijos. Sesuo Marija šį įvykį yra užsirašiusi 
tik trumpu žodžiu, tačiau ir tie pakankamai pasako 
jos vidinį išgyvenimą, kad jos puoselėtos svajonės 
siekimas vystosi taip, kaip ji mato šiandien. Žinoma, 
ne mažesnis išgyvenimas buvo kunigo A. Staniuky- 
no, kurio pasišventimo vaisius šiandien taip iškil- 


Seserų Kazimieriečių Motiniškas namas Chicagoje Motinos 
Marijos mirties metu 

mingai apvainikuojamas. Ir jis tačiau savo vidinį 
išgyvenimą pasiliko tik sau pačiam, nėra jo plačiau 
aprašęs. Tos iškilmės metu kalbėjo ne tik arkivysku- 
pas, bet ir kiti, o kun. A. Staniukynas ir sesuo Marija 
laikėsi taip, tarsi jie tame įvykyje būtų bereikšmiai as- 
menys. 

Šią 1911 metų vasarą Šv. Kazimiero Kongrega- 
cijos seserys, novicijos, postulantės nevažiavo kur 
nors kitur atostogaui. Jos jau turi savo namus, kuriuo- 
se yra vietos ne tik joms gyventi, o ir mokyklai. 
Aplink namą turi erdvų žemės plotą, kur gali sodinti, 
auginti gėles, daržoves, pasodinti sodą, turi kur 
pažaisti. Tačiau, kaip sesuo Marija sako, vasaros 
atostogų metu daugiausia dėmesio buvo skirta lietu- 
vių kalbai, kurios kasdien mokė kun. A. Staniukynas. 
Šią vasarą ir metinėms rekolekcijoms seserys, novi- 
cijos, postulantės kitur jau“ nevažiavo. Jos vyko 
naujuose savuose namuose, vadovaujamos kunigo A. 
Staniukyno. 

ŠV. KAZIMIERO AKADEMIJOS 
PRADŽIA 


1911 m. rugsėjo 5 d. naujame Motiniškame name 
buvo atidaryta mokykla mergaitėms — Šv. Kazimie- 
ro Akademija: pradžios mokyklos aštuoni skyriai — 
klasės ir trys klasės vidurinės mokyklos — High 
School. Kadangi jau veikė parapijų mokyklos, arti- 
moje kaimynystėje gyventojų buvo dar ne daug, tad 
Šv. Kazimiero Akademijoje pradžioje mokinių skai- 
čius buvo kuklus: keturios mergaitės čia ir gyveno, o 
17 ateidavo iš namų tik pamokoms. Vistiek tačiau, 
taip greitai, pirmais metais gyvenimo savuose namuo- 
se viršytos net gražiausios svajonės. Svajota apie 
darbą parapijų mokyklose, o šiandien štai prade- 
dama mokykla savuose namuose, kuri gražiai augo ir 
išaugo į visiems lietuviams ir visai Chicagai žinomą 
Marijos Aukštesniąją mokyklą — Maria High School, 
ne tik su keliolika šimtų mergaičių mokinių, o 
atsižymėjusią moksliniu studenčių paruošimu, beveik 
neturinčią sau lygių mokyklų kai kurių klasių moksli- 
nių priemonių turtingumu, su auditorija ir gimnas- 
tikos sale, kur randa sau vietos visi žymesni Chica- 
gos lietuvių įvykiai: minėjiami, opera ir kt. 

Šiais pirmais 1911 metais savuose namuose įvyko 
dar viena naujiena, kuri viršijo sesers Marijos 
svajones. Savų namų koplyčioje devynios postulantės 

priimtos į novicijatą, gavo vienuolės rūbą su baltu 
velionu, o novicija Domicelė Čižauskaitė padarė 
pirmuosius vienuolinius įžadus, pasirinkdama Tere- 
sės vardą. Kaip sesuo Marija sako, tai buvo džiaugs- 
mas, ją jaudino, kad tokios apeigos vyksta jau savo 
namo koplyčioje, joms vadovauja kunigas A. 
Staniukynas, asistuojamas kun. Kolesinsko, ir visos 
apeigos vyko lietuvių kalba. 

Sekančiais metais balandžio 9 d. buvo priimtos į 
novicijatą ir gavo vienuolės rūbą buvusios devynios 
postulantės. Ta pačia proga buvo suteiktas Sutvir- 
tinimo sakramentas aštuonioms mokinėms. Kadangi 
visas apeigas vykdė arkivyskupas J. E. Guigley, tai 
viskas vyko anglų kalba. Vasaraos atostogoms sese- 
rys ir su jomis dirbusios postulantės iš Mount Car- 
mel, iš Visų Šventų Chicagoje misijų susirinko į savus 
namus. Kaip sesuo Marija sako, visų nepaprasta 
savijauta, kad jų jau kelios dešimtys. Vasaros atos- 
togas užbaigė metinėmis rekolekcijomis, kaip sesuo 
Marija sako, vedančiomis į gilų šventumą, kurioms 
vadovavo kun. A. Staniukyno pakviestas kapucinas 
Tėvas Kazimieras Kudirka. Rekolekcijos baigėsi labai 
įspūdingai: šešios postulantės priimtos į novicijatą ir 
septynios novicijos padarė pirmuosius vienuolinius 
įžadus. Iš to didžiausias džiaugsmas, kad bus pasiek- 
tas didesnis skaičius jaunų sielų parapijų mokyklose. 
Šią vasarą Šv. Kazimiero Kongregacijos seserys 
paėmė aptarnauti dvi naujas mokyklas: Švento 
Kazimiero Philadelphijoje ir Švento Baltramiejaus 
Waukegane. Ir pačiame Motiniškame name Šv. 
Kazimiero Akademija mokslo metus pradėjo su 15 
studenčių, gyvenančių bendrabutyje ir 40 ateinančių 
pamokoms iš namų. Pradėta ir muzikos klasė, kuri, 
kaip sesuo Marija sako, ne viena proga suteikė malo- 
numo. 

PIRMOJI VYRESNIOJI IŠ 
SAVŲ SESERŲ TARPO 


1913 metų vasarą vėl visos seserys ir postulantės 
susirinko į savo Motiniškus namus. Vyresniąja čia 
dar buvo sesuo Gabrielė iš Scrantono, namus tvarkė, 
buvo novicijų ir postulančių mokytoja. Seserys 
nenujautė, kokią staigmeną atneš joms ši vasara. 

Metines rekolekcijas šią vasarą pravedė pora 
savaičių anksčiau: liepos 24 — rugpiūčio 2 dienomis, 
nes reikėjo prisitaikyti prie vedėjo. O tuo vedėju buvo, 
kaip sesuo Marija sako, garbingas profesorius kuni- 
gas Jurgis Matulaitis, atvykęs šiai vasarai į Ameriką 
iš Šveicarijos. Rekolekcijos baigėsi rugpiūčio antros 
dienos rytą. Tą rytą šv. Mišias laikė kunigas A. 
Staniukynas, o svečias rekolekcijų vedėjas vadovavo 
tos dienos kitoms apeigoms: vienuolika postulančių 
buvo priimtos į novicijatą ir gavo vienuolės rūbą, o 
aštuonios, baigę novicijatą, padarė pirmuosius vienuo- 
linius įžadus. Visų buvo daugiau negu šventiška 
nuotaika, buvo džiaugsmo diena, kad jų kongregacija 
vėl padidėja tokiu gražiu skaičiumi. 

Tuoj po rekolekcijų sesuo Gabrielė išvyko į 

Scrantoną, palikdama seserį; Mariją novicijų, 
postulančių auklėtoja ir Šv. Kazimiero Akademijos 
vedėja, o namus tvarkyti pavedė seseriai Conceptai. 
Kad sesuo Gabrielė nepasakė išvykimo reikalo, tai 
nieko ypatingo, bet seserys kiek pasigedo, kad nepa- 
sakė, kada ji sugrįš. 

Sugrįžo tik po trijų savaičių, ir seserys dar labiau 
nustebo, kai sugrįžusi tą pat dieną, rugpiūčio 23, joms 
pasakė, kad jos turi išsirinkti Vyresniąją iš savo 
tarpo. Aišku, kad per tas tris savaites šis reikalas 
buvo sutvarkytas su Bažnytine vyresnybe. Seserys 
dar nebuvo išsiskirsčiusios į misijas po vasaros atos- 
togų. 1913 m. rugpiūčio 24 d. seserys buvo sušauktos į 
bendruomenės kambarį, sesuo Gabrielė joms išaiški- 
no, kurios turi teisę balsuoti — rinkti ir būti renka- 
mos ir visas nuvedė į koplyčią. Čia jos pamatė, kad 
joms pasakyta naujiena buvo jau žinoma. Jos rado 
koplyčioje jau pasiruošusį šv. Mišioms kunigą A. 
Staniukyną, su juo kapuciną Tėvą Kazimierą Kudir- 
ką. Po šv. Mišių kun. A. Staniukynui ir Tėvui 
Kazimierui Kudirkai oficialiai pirmininkaujant, o 
seseriai Gabrielei vadovaujant, devynios seserys, trys 
pirmosios padariusios vienuolinius įžadus 1907 m. ir 
šešios padariusios įžadus 1910 m. balsavo rinkdamos 
vieną iš tų devynių — iš savo tarpo. Koks nors susi- 
tarimas net ir privačiai vargiai buvo galimas. Kaip 
galima buvo tikėtis, buvo išrinkta sesuo Marija. Ar 
sesuo Marija galvojo, kad ji būtų naujos kongrega- 
cijos, kuriai ji davė pradžią, pirmoji vyresnioji, yra 
nelengva atspėti. Bent seserys, kurios nuo pat 
pradžios iki tai dienai su ja gyveno, neprisimena, kad 
sesuo Marija būtų kada nors tokią mintį pasakiusi. Iš 
sesers Marijos elgesio iki tol ir iš jos laiškų po to atro- 
do, kad ji nebūtų nustebusi, nė kam nors išmėtinėjusi, 
Jeigu iš jų tarpo pirmąja vyresniąja būtų buvusi 

paskirta ar išrinkta kuri kita, o ne ji. Jos siekimas 
buvo, kad lietuvaičių vienuolija atsirastų, jos tikslas 
pasiektas — vienuolija jau veikia. Jeigu vyresniąja 
būtų tapusi kuri kita, sesuo Marija būtų priėmusi bet 
kokias pareigas ar vietą, kaip priėmė iki šiol, ar kaip 
dabar nusižeminusiai priėmė jos išrinkimą. Nuo 
dabar Kazimierą Kaupaitę, seserį Mariją vadinsime 
Motina Marija, kuriuo vardu iki dabar ji vadinama 
Šv. Kazimiero Seserų Kongregacijoje. 

Po kelių dienų seserys ir dalis postulančių skirs- 
tėsi darbui iki šiol turėtose mokyklose ir šį kartą 
paėmė dar vieną naują misiją — Švenčiausios Mari- 
jos Aušros Vartų lietuvių parapijos mokyklą Chica- 
goje, Westside (23 Place). Sesuo Gabrielė dar pasiliko, 
tačiau jau ne vadovauti, o Motinai Marijai patarti, 
padėti. 

Gruodžio 22 d. sesuo Gabrielė, atsisveikinusi su 
lietuvaitėmis, galutinai išvyko į savo vienuolyną, į 
Scranton. Švento Kazimiero seserų kongregacija buvo 
palikta tvarkytis savo jėgomis. Sesuo Concepta buvo 
paskirta novicijų mokytoja. Motina Marija, jos pirmo- 
sios dvi draugės: seserys Immaculata ir Concepta, ir 
kitos po jų padariusios įžadus buvo pakankamai 
apsipratę su vienuoliniu gyvenimu. Prieš Kalėdas 
Motina Marija parašė visoms misijose dirbančioms 
seserims laišką. Kaip Motina Marija sako, jau tik 
vienos sau, be svetimų vadovavimo atšventė 1913 
metų Kalėdas. Toliau jų gyvenimas ir darbai vyko jau 
įprasta tvarka. Su seserimis, besidarbuojančiomis 
penkiose misijose, Motina Marija dažnai bendravo 
laiškais. 

Netruko ateiti ir 1914 metų vasara. Vėl visos sese- 
rys ir postulantės susirinko į savo Motinišką namą. Šį 
kartą jau sava Motina Marija jas sutiko ir globojo, 
kaip jų Vyresnioji. Ši vasara atnešė taip pat šį tą 

malonaus ir visų seserų, ir Motinos Marijos širdžiai. Iš 
jos užrašų matosi, kaip gausiai ir nuoširdžiai padėjo 
kunigas A. Staniukynas. Šią vasarą jis savo konfe- 
rencijose reguliariai ir labai metodiškai aiškino sese- 
rims, kaip geriau ir naudingiau praktikuoti dvasinius 
mąstymus, sąžinės patikrinimą ir jau lietuvių kalba 
paruošė konstituciją, kuri, kaip Motina Marija sako, 
nuo tos vasaros buvo vykdoma. Šį naują tekstą ir 
lietuvių kalba paruošė kunigas A. Staniukynas 
kartu su kunigu Jurgiu Matulaičiu, tariantis taip pat 
su Motina Marija. Šį naują konstitucijos tekstą 
patvirtino arkivyskupas J. E. Guigley. Pats kunigas 
A. Staniukynas vadovavo seserų metinėms rekolek- 
cijoms rugpiūčio 6-15 dienomis. Šių rekolekcijų užbai- 
goje Motina Marija, seserys Immaculata ir Concepta 
padarė amžinuosius vienuolinius įžadus. Kitos pakar- 
tojo laikinuosius įžadus, vėl devynios novicijos pada- 
rė pirmuosius vienuolinius įžadus, vienuolika 
postulančių buvo priimtos į novicijatą. Motinai Mari- 
jai ir kitoms turėjo tai būti ypatingo džiaugsmo diena, 
tačiau vėliau matysime, kaip ji mokėjo save valdyti. 

MOTINA MARIJA GAUNA 
PATARĖJAS — 
IŠRENKAMA TARYBA 


Rugpiūčio 17 d. įvyko Generalinei Vyresniajai 
Motinai Marijai patarėjų — tarybos ir kitų pareigū- 
nių rinkimai, vadovaujant kun. A. Staniukynui. Daly- 
vauti rinkimuose teisė buvo duota jau ne 9, o 38 sese- 
rims. Išrinktos: pirmąja patarėja — sesuo 
Scholastika, antrąja — sesuo Margareta Marija, 
trečiąja — sesuo Immaculata, ketvirtąja — sesuo 
Elzbieta, generaline sekretore — sesuo Margareta 
Marija, finansų tvarkytoja — sesuo Teresė. 

Motinai Marijai, išrinktai Generaline Vyresniąja, 
prasidėjo tarsi naujas gyvenimas ne ta prasme, kad 
tai būtų suteikę jai ką nors malonaus, o ta prasme, 
kad nuo dabar jai teks nešti vienuolijos gyvenimo, 
vystymosi, visokių reikalų naštą. Pati Motina Marija 
savo užrašuose beveik niekad ar tik labai lakoniškai 
užsimena apie jos pergyventus sunkumus, rūpesčius, 
nuovargį. Daugiau apie tai galima suprasti ne iš jos 
užrašų, o iš jos išgyventų faktų. Tačiau ne vienu atve- 
ju ir tų faktų tikrąjį vaizdą tenka pamatyti ne iš jos, o 
iš kitų. Iki jos išrinkimo Generaline Vyresniąja, jeigu 

Motina Marija (su Gedimino ordinu) 


Motina Marija ir su dideliu dėmesiu sekė besivystan- 
čios naujagimės — savos kongregacijos gyvenimą, tai 
to kūdikio vyriausia priežiūra buvo dar anų Marijos 
Nekaltos Širdies Tarnaičių vodovybės kompeten- 
cijoje, kur Motina Marija ir kitos su ja, eilė dar po jos, 
atliko savo novicijatą. Po 1913 m. rugpiūčio 24 d. visi 
rūpesčiai teko Motinai Marijai. Tiesa, kad kun. A. 
Staniukynas rūpinosi ne tik medžiaginiais, o dvasi- 
niais ir kitais seserų reikalais. 

Vieną po kito pradeda šaukti mirtis tuos, kurie 
Motinai Marijai buvo ne tik artimi, o labai daug padėjo 
ne vien žodžiais, o ir darbais. 1913 m. spalio 27 d. mirė 

jos brolis kunigas Antanas Kaupas, kuris, atsisakęs 
Šv.Trejybės parapijos Wilkes Barre, apsigyveno Chica- 
goje, redagavo į čią perkeltą „Draugą“. Jo mirtį 
Motina Marija pajuto daugeliu atžvilgių. Kaip dažnai 
pasitaiko, kaip iki dabar ir čia buvo daryta, kaip 
rašant apie kitus įvykius, taip rašant ir apie Šv. 
Kazimiero Seserų Kongregacijos gyvenimą ir veiklą, 
minimi šviesieji faktai, be objektyvių ar abipusiškų 
komentarų. Motinos Marijos ir visos kongregacijos 
laimei, Dievo apvaizda buvo davusi tokį rūpintoją, 
kas buvo kunigas A. Staniukynas. Tačiau labai 
peranksti, su 1917 metais nutrūko ir jo pagalba, 
pamažu jis tapo vis rimtesnis ligonis ir 1918 m. gruo- 
džio 15 d. jis iškeliavo amžinybėn. Dabar visi rūpes- 
čiai liko Motinai Marijai. O tų rūpesčių buvo. Reikia 
stebėtis tų eilės pirmųjų metų jaunomis lietuvaitėmis, 
kokias sąlygas jos kantriai pakėlė ir Motiniškame 
name, ir dirbdamos misijose. Dirbančiųjų mokykloje 
seserų atlyginimas buvo toks, kad seserims tekdavo 
pabūti ir nedavalgiusiomis ir kantriai pakelti neturto 
dvasioje kitokius trūkumus. Paminėsiu kelis faktus, 
kurie nors šiek tiek pasako tikrųjų sąlygų vaizdą. 
Atsimenant kun. A. Staniukyno, Motinos Marijos 
kuklumą, nusižeminimą, kantrybę, pagarbą kuni- 
gams, buvo turbūt didelis reikalas, jeigu kun. A. 
Staniukynas kreipėsi net į tos diecezijos ganytoją, 
prašydamas atkreipti dėmesį, kokiose sąlygose dirba 
ir gyvena Šv. Kazimiero kongregacijos seserys, 
besidarbuojančios vienos parapijos mokykloje. Kitu 
atveju pati Motina Marija kreipėsi į kleboną, kad nors 
kiek būtų skirta pagalbos ir tai seseriai, kuri tvarkė tos 
parapijos namą, kuriame gyveno seserys, ten buvo 
virėja, padėdavo bažnyčios zakrastijoje, visą dieną 
intensyviai dirbdama ji turėjo pragyventi iš to menko 
atlyginimo, kurį gaudavo mokytojaujančios seserys. 


122 


O tas atlyginimas pradžioje buvo 15 dolerių, vėliau 20 
dol. mėnesiui, ir to paties atlyginimo dalį tekdavo 
skirti Motiniško namo reikalams. Motiniško namo 
gyvenimo sąlygos buvo mažai žinomos visuomenei: 
kokie buvo seserų, novicijų, postulančių miegamieji, 
koks buvo maistas ir kiti dalykai. Visą mokslo metą 
intensyviai dirbusios, vasaros metu seserys vienos 
vykdavo į misijas katekizuoti vaikus, kitos į įvairias 
mokyklas tęsti savo lavinimąsi. Daug pasako faktas, 
kad ir pats kun. A. Staniukynas mirė džiova, daugiau- 
sia iš nuovargio, persišaldymų kelionėse, neturėda- 
mas laiko pailsėti, mirė sulaukęs vos 53 metų. Pati 
Motina Marija mirė vėžiu, sulaukusi tik 60 metų. Dar 
prieš ją mirė 19 jaunų seselių, dalis džiova, kitomis 
ligomis, o visa eilė jaunų, taip pat sirgusių džiova ir 
kitomis ligomis, daugiausia vis dėl gyvenimo sąlygų, 
buvo išgelbėtos. Šie faktai pasako, kokios buvo eilę 
metų seserų gyvenimo ir darbo sąlygos. Kad jaunos 
lietuvaitės tų sąlygų neišsigąsdavo, pabandžiusios 
nepasitraukdavo, o jų skaičius kasmet stebėtinai 
gausėjo, tai pasako, kokio įspūdžio darė ir subrendu- 
siems, ir jaunimui seserų gyvenimas, darbas, jų elge- 
sys, kokio įspūdžio darė pati Motina Marija ir kitos, 
Motiniškame name auklėjančios postulantes ir novici- 
jas. Jų bendros dvasios pavaizdavimui patarnauja 
kad ir toks faktas. 1918 metų rudenį Amerikoje siautė 
stipri „flue“ epidemija. Medicinos pagalba, ypatingai 
nuošalesnėse vietose, nebuvo tokia, kokia yra šian- 
dien. Ypatingai mažesniuose miestuose, kaimuose 
žmonės sirgdavo be jokios pagalbos iš šalies. Mount 
Carmel buvo ne vienintelė vieta, kur laikinai buvo 
uždarytos mokyklos. Mount Carmel mokytojaujanti 
sesuo Juozapa rašo Motinai Marijai, prašydama leidi- 
mo, užsidarius mokyklai, ten pasilikti ir slaugyti ligo- 
nius. Motina Marija tai ne tik leido, bet pranešė, kad 

Chicagoje tokia jų pagalba nėra būtina, tad ir ji pati 
atvyksianti į Mount Carmel slaugyti ligonius kartu su 
kitomis seserimis. Kad laikraščiai neparašytų, kur ir 
kokiu tikslu ji išvyko, tai pakeliui poroje vietų 
atlankys sergančias seseris ir taip atvyks į Mount 
Carmel. Buvo ir daugiau seserų, kurios savanoriškai 
pasisiūlė tokiam darbui — tarnauti ligoniams. 

Visuomenės nuotaikas seserų ir kunigo A. 
Staniukyno atžvilgiu pavaizduoja faktas, kad kuni- 
gui A. Staniukynui mirus, Šv. Kazimiero Kongrega- 
cijos Seserų vadovaujamų mokyklų — tada aštuonių 
parapijinių ir savos Šv. Kazimiero Akademijos moki- 
niai, į tam tikslui padėtas dėželes savais centais 
sumetė 1,000 dolerių, kurie buvo panaudoti statant 
kun. A. Staniukyno paminklą, kuris stovi Motiniško 
namo prieky. 

Iš šalies žiūrint, kiekvieni metai atnešdavo vis 
naujo džiaugsmo — vis daugiau seserų, novicijų, 
postulančių, naujų mokyklų. Kartu su tuo tačiau atei- 
davo vis naujų rūpesčių. Aušros Vartų lietuvių parapi- 
jos mokykla, perimta iš seserų Nazariečių, davė ir 
savotiškų rūpesčių. 1914 m. paimta naujai atidaroma 
Šv. Mykolo parapijos mokykla. 1915 metais mirė arki- 
vyskupas J. E. Guigley, parodęs daug nuoširdaus 
dėmesio Šv. Kazimiero seserų kongregacijai. Po jo 
atėjo arkivyskupas G. Mundelein, prieš tai Brooklyne 
darbavęsis lietuvių Šv. Marijos Apreiškimo parapi- 
joje. Netrukus jis buvo pakeltas į kardinolus. Ir jis Šv. 
Kazimiero Kongregacijos Seserims parodė ypatingą 
dėmesį, kad Motina Marija merdėdama galėjo išsi- 
tarti turinti amžinybėje du draugus Jurgius: arki- 
vyskupą Jurgį Matulaitį ir kardinolą Jurgį Munde- 
lein. 

1916 m. rugpiūčio 24 d. antrą kartą įvyko 
Generalinės Vyresniosios ir jos tarybos rinkimai. 

Generaline Vyresniąja išrinkta vėl Motina Marija 
šešių metų terminui. Tų metų vasarą Šv. Kazimiero 
kongregacijos seserys perėmė Šv. Juzapo parapijos 
mokyklą Scrantone. Ši vieta ir Motinai Marijai, ir 
kitoms seserims buvo ypač maloni. Nors tada mokyk- 
los čia nebuvo, bet pirmą kartą atvykusi į Ameriką 
pas savo brolį kun. Antaną Kaupą Kazimiera-Motina 
Marija toje klebonijoje šeimininkavo. Į šią kleboniją 
atvyko iš Šveicarijos-Ingenboh! Kazimiera su dviem 
savo draugėm pakeliui į vienuolyną, kad pasiruoštų 
pradėti savą vienuoliją. 

Daugiau negu būtinas reikalas buvo Motiniško 
namo padidinimas, būtina didesnė koplyčia, salė, 
kuriose galėtų tilpti vasaros atostogų metu susiren- 
kančios seserys ir paskaitoms ir rekolekcijoms, ar kai 
gamta neleisdavo būti lauke. Kun. A. Staniukyno 
vaizduotė ir užmačiai buvo skirti ne vien seserims. 
Tiesa, joms, bet ta prasme, kad joms duoti naujo darbo 
dirvas. Prieš vienuolyną, kitoje gatvės pusėje jis 
nupirko žemės sklypą ir ant jo pastatė dviaukštį 
namą su ta mintimi, kad čia bus apgyvendinti Tėvai 
Marijonai ir įruošta spaustuvė. Jis pats taps marijo- 
nu, marijonai atliks seserims kapeliono patarnavi- 
mus, redaguos „Draugą“, gi seserų novicijos, 
postulantės, o gal ir seserys padarys visus spaus- 
tuvės darbus, išsiuntinės „Draugą“. Tačiau į novici- 
jų, postulančių ir seserų įtraukimą į šį darbą, užklaus- 
ta labai neigiamai pasisakė Motina Cyrilė iš 
Scrantono, kuri jau nebuvo Šv. Kazimiero Kongrega- 
cijos Seserų viršininkė, bet su kurios nuomone kun. A. 
Staniukynas skaitėsi. Panašūs klausimai ir momentai 
Motinai Marijai yra atnešę ne vieną skaudžią valan- 
dą, tačiau ji viską pergyvendavo išviršiniai ramiai, 
panašiai kaip ir kun. A. Staniukynas, kad kai kurių 
kartesnių momentų atminimą randame ne pas 8e8€- 

ris, kurios tada gyveno, o tik įsiskaitę į tai, kas yra 
išsaugota archyvuose. 

Vis tuo pačiu metu kun. A. Staniukynas svajojo 
pastatyti netoli vienuolyno našlaityną, kurį aptarnau- 
tų seserys. Šios svajonės realizavimo tikslu buvo 
sukurta Amerikos Lietuvių Katalikų Labdaros draugi- 
ja, kurios valdyboje kun. A. Staniukynas buvo iždi- 
ninkas, pats rinko tam lėšas, buvo nupirktas 10 akrų 
žemės sklypas. Deja, kunigo A. Staniukyno savęs 
nepaisymas skaudžiai baigėsi. Jau 1917 m. jo sveika- 
ta taip pablogėjo, kad buvo jau reikalingas ligoninės 
pagalbos. Tada nepataikė pakankamai kompetentin- 
gą gydytoją, kuris būtų supratęs jo negalės priežastį. 
Jį pradėjo jaučiamai ir juo toliau, tuo skaudžiau 
varginti džiova. 1918 m. gruodžio 15 d. kunigas A. 
Staniukynas mirė. Motina Marija ir visa kongrega- 
cija neteko didžiausio rūpintojo. Jis nepaliko šiam 
tikslui įpėdinio, o reikalų liko didelių ir būtinų. Kaip 
buvo minėta, pradiniame Motiniškame name jau 
nepakako vietos seserims gyventi — reikėjo didinti 
vienuolyną, bet nebuvo lėšų. Motina Marija užsiminė 
apie tai naujam arkivyskupui G. Mundelein, bet nega- 
vo net pažado paskolos ar paramos. Nebuvo jokios 
organizuotos paramos iš visuomenės. Tik po kiek 
laiko kai kurie kunigai ir pasauliečiai suprato reikalą 
ir pradėjo Rėmėjų draugiją. Praėjo tačiau ne vieni 
metai, kol buvo galima pradėti naują statybą. Anų 
metų lietuviai buvo neturtingi, turėjo statyti bažny- 
čias, mokyklas. Ne daug kam rūpėjo, kaip gyvena tos 
seserys vienuolės, kurių pagalbos šaukėsi vis daugiau 
ir daugiau lietuvių parapijų. Žmonių pagalbą 
pavaizduoja sesers Anastazijos pasakojimas, kaip jos 
— jaunos vienuolės apsiverkė iš džiaugsmo, kai viena- 
me Rėmėjų metiniame seime buvo suaukota trys 
šimtai dolerių. Reiškia, žmonės mus jau remia. Tačiau 


126 


namo praplėtimui, koplyčiai, salei reikėjo dešimčių, o 
gal kelių šimtų tūkstančių dolerių, reikėjo ir pavalgy- 
ti, ir apsirengti. Ir šiandien įdomu pamatyti tuos 
„miegamuosius“, kur miegodavę seserys, novicijos, 
postulantės ir vasaros karščių, ir žiemos šalčių metu. 
Reikia pripažinti, kad tais laikais šiose sąlygose 
gyvenusių ir dirbusių dabar dar gyvų seserų ne tik 
negirdime pasipasakojančių, bet sunku ką nors 
išklausti. Jos laiko tai savo pašaukimo ir misijos 
beveik natūralia ano laiko pasėka. Pati Motina Mari- 
ja turėjo būti ir buvo pavyzdžiu, kaip visa tai giedriai 
pergyventi. 

MISIJA LIETUVOJ 


Tuo pačiu metu iškilo nepramatytas klausimas, 
kuris pačioms Šv. Kazimiero Kongregacijos seserims 
būtų kilęs jau subrendus gyvenime ir veikloje Ameri- 
koje. Vos besikuriant laisvai nepriklausomai Lietu- 
vai, Kauno vyskupas Pranciškus Karevičius kreipėsi į 
Chicagos arkivyskupą  Mundelein, prašydamas 
atsiųsti į Lietuvą Šv. Kazimiero Kongregacijos sese- 
ris, kad ten pradėtų savo misiją. Tačiau arkivysku- 
pas G. Mundelein nenorėjo apie tai nė girdėti. Dar 
pačioje Chicagoje keturiose lietuvių parapijų mokyk- 
lose mokytojavo seserys Nazarietės. Nors tarpe jų 
buvo ir lietuvaičių vienuolių, bet lietuviai klebonai ir 
vaikų tėvai prašė ir laukė lietuvaičių Šv. Kazimiero 
Kongregacijos seserų. Tėvai neduodavo klebonams 
ramybės vis kalbėdami, kad jie nori, kad jų vaikus 
mokytų „mūsų seserys“. Tie žodžiai pasiekdavo ir 
Nazarietes seseris. Jos pačios nenorėjo pasilikti 
mokyklose, kur yra tokia žmonių nuomonė. 

Nežinia, ar taip buvo, ar ne, bet Motna Marija 
rašo, kad kun. Pranciškus Būčys, kuris po kun. A. 

Staniukyno kapelionavo Šv. Kazimiero kongregacijos 
seserų Motiniškame name, aniems Lietuvoje pataręs 
kreiptis tuo reikalu į Romą. Kaip ten bebuvo, bet 1919 
m. arkivyskupas G. Mundelein gavo iš Romos — iš 
Vienuolių kongregacijos — pasiteiravimą apie Šv. 
Kazimiero Seserų Kongregacijos būklę. 

1920 m. vasarą Chicagos arkivyskupas G. Munde- 
lein gavo iš Romos Vienuolių Kongregacijos 
patvarkymą, kad bent kelios Šv. Kazimiero Kongrega- 
cijos seserys vyktų į Lietuvą ten pradėti savo misiją. 
Tada arkivyskupas G. Mundelein jau nekliudė, o liepė 
Motinai Marijai paruošti nors keturias seseris vykti į 
Lietuvą. Tuoj atsirado savanorių, tačiau Motina Mari- 
ja kartu su savo patarėjomis sprendė, kurios vyks. 
Buvo paskirtos šiai misijai seserys Immaculata-Dva- 
ranauskaitė, Anna Maria Rakauskaitė, Angela 
Braškaitė ir Katarina Balčaitytė. 

Pasiruošusios, apsirūpinusios kuo galėjo, ir pačios 
Motinos Marijos lydimos, 1920 m. rugsėjo 3 d. jos 
penkios išvyko iš Chicagos. Tvarkyti kongregacijos 
reikalus Amerikoje liko Motinos Marijos pirmoji 
patarėja. Vykdamos į Lietuvą, seserys gerai žinojo, 
kokios sąlygos buvo tuo metu Lietuvoje, bet, kaip 
Motina Marija sako savo užrašuose, keliavo į tėvynę 
Lietuvą dėkodamos Dievui už tą privilegiją, kad galės 
patarnauti lietuviams jų tėvynėje. Nors apie jų atvyki- 
mą Kaune visi žinojo, vyskupas net pasiuntė kunigą 
J. Meškauską jas palydėti iš Amerikos į Kauną, bet 
kokios nors paruoštos joms vietos Kaune jos nerado. 
Buvo pasiūlyta kurtis „Saulės“ namuose, kur veikė 
mišri gimnazija ir mokytojų seminarija, bet ir čia 
nebuvo kambarių gyvenimui. Motinai Marijai ir jos 
draugėms seserims atrodė, kad „Saulės“ namai iš viso 
netinka vienuolyno pradžiai ir tolimesniam gyveni- 
mui, kur turės būti ir postulantės, ir novicijos. Buvo 

pasiūlytas Pažaislis. Ten nuvykusios rado bažnyčią 
be stogo ir be langų, viduje ne tik apleistą, bet ir 
apgriautą, namai taip pat apleisti, apgriuvę. Tik 
keliuose kambariuose vietos savivaldybės tarnautojai 
buvo šiaip taip įsiruošę „raštinę“ ir arbatinę. Vistiek 
tačiau buvo apsispręsta čia sustoti ir pamažu tvarky- 
tis. Pati pirmoji pagalba kasdieniniais būtinais daik- 
tais — pasiklojimu, užsiklojimu — buvo gauta iš 
Amerikos Raudonojo Kryžiaus atstovybės. 

KVIETIMAS Į VILNIŲ 


Atvykus į Kauną pirmomis dienomis buvo gautas 
iš Vilniaus arkivyskupo Jurgio Matulaičio kvietimas 
atvykti į Vilnių. Dvi — Motina Marija ir sesuo 
Immaculata — tuoj išvyko į Vilnių. Čia buvo svetin- 
gai priimtos ir parodytas vienuolynas, nepaly- 
ginamai geriau tinkantis gyventi, negu tada Pažaislio 
vienuolynas. Tačiau, vieną dieną pasimeldusios prie 
šv. Kazimiero kapo ir išėjusios iš katedros, pastebėjo 
mieste kažkokią paniką, bėgiojimą su ryšuliais. 
Pasiekusios arkivyskupo rezidenciją, sužinojo, kad 
lenkai veržiasi į Vilnių, lietuviai traukiasi iš Vil- 
niaus. Ir joms buvo patarta skubiai išvykti. Nedels- 
damos nuvyko į geležinkelio stotį, šiaip taip įsispau- 
dė į prisigrūdusį traukinį, važiuojantį iš Vilniaus, ir tą 
trumpą nuotolį nuo Vilniaus iki Kauno keliavo iki 
rytojaus vėlyvo ryto. Taip baigėsi patikrinimas, ar 
būtų galima kurtis Vilniuje ir tokiose sąlygose pradėjo 
kurtis Kaune. 

Motina Marija su kitomis keturiomis, atvyku- 
siomis su ja iš Chicagos, apsigyveno Pažaislyje ir čia 
kasdien sunkiai dirbo, tvarkydamos būsimą vienuoly- 
ną. Pagalbos kreipėsi ir į valdžią, ir į vyskupą, tačiau 
tada buvo sunku ką nors gauti. Motina Marija kartu 
su kitomis dirbo Pažaislyje beveik du metu — iki 1922 
m. liepos mėnesio. 

ATGAL Į AMERIKĄ. 
VĖL PERRENKAMA 
GENERALINE VYRESNIĄJA 


Motiną Mariją šaukė kongregacijos reikalai atgal 
į Ameriką. Išvyko iš Kauno liepos mėnesį, palikdama 
jau gerokai aptvarkytame Pažaislyje keturias, su 
kuriomis prieš du metus buvo atvykusi iš Amerikos, ir 
jau 20 novicijų — Lietuvos jaunų lietuvaičių. Kaip 
vėliau, 1932 m., dedikuojant Villa Joseph Marie, 
Newtown (dabar Holand), Pa., Philadelphijos arki- 
vyskupas kardinolas Dennis Daugherty išsireiškė, 
paprastai iš visos Europos kraštų vyksta kunigai ir 
vienuoliai, vienuolės pradėti savo misiją Amerikoje, o 
lietuvaitės tuo pačiu tikslu išvyko iš Amerikos į Lietu- 
vą. 

Tų pat 1922 metų rugpiūčio mėnesį susirinko 
Chicagos Motiniškame name Kongregacijos 
Generalinė Kapitula išrinkti naują kongregacijos 
vadovybę. Generaline Vyresniąja vėl perrinkta Moti- 
na Marija. 

Matomai, visuomenė parėmė Šv. Kazimiero sese- 
rų kongregacijos Motiniško namo praplėtimą, naujos 
koplyčios ir salės statybą, kad 1924 metais darbas 

buvo pradėtas ir 1925 m. baigtas. Naujus pastatus 
pašventino arkivyskupas kardinolas G. Mundelein. 
Buvo labai didelės iškilmės, dalyvavo keli tūks- 
tančiai žmonių, vyrų ir moterų chorai, orkestrai. 
Marguette Road buvo tris valandas uždarytas judėji- 
mui. Taip baigėsi labai aktualus ir didelis Motinos 
Marijos ir visų seserų rūpestis. 

ŠVENTO KRYŽIAUS LIGONINĖ 


Chicagos arkivyskupas kardinolas G. Mundelein 
nepatarė Amerikos Lietuvių Katalikų labdaros 
draugijai statyti kun. A. Staniukyno numatytos 
našlaičiams prieglaudos. Kardinolui atrodė, kad lietu- 
vių vaikų neatsiras tiek be šeimyninės globos, kad 
jiems būtų reikalingi globos namai. Jis patarė ver. 
čiau pirma susirūpinti ligoniais ir globos reikalingais 
seneliais. Taigi 1927 m. pradėta statyti dabartinė 
Švento Kryžiaus ligoninė, dabar vadinama senoji 
dalis, penkių aukštų pastatas prie 69-tos gatvės ir 
California Avenue. Jos statybai kardinolas G. 
Mundelein paskolino 300,000 dolerių. Ją baigtą 
kardinolas G. Mundelein pašventino 1928 m. lapkri- 
čio 4 d. Šv. Kazimiero Kongregacijos seserys sutiko ją 
administruoti ir aptarnauti, pradžioje paskirdamos 
ten darbuotis 28 seseris. 

Motinai Marijai rūpėjo ir misija Lietuvoje. Laiš- 
kais susiekimas buvo nuolatinis. Nepaisant neišmokė- 
tų skolų už savus naujus pastatus Chicagoje, misija 
Lietuvoje buvo remiama medžiaginiai. 1927 m. vasarą 

Motina Marija vyko į Lietuvą kartu su seserim 
Concepta. Po septynių metų nuo pirmo atvykimo į 
Lietuvą su kitomis keturiomis seserimis dabar 
Pažaislyje buvo jau apie šimtas seserų. 

1928 m. rugpiūčio mėn. vėl renkasi Chicagoje 
Motiniškame name Kongregacijos Generalinė Kapitu- 
la. Švento Kazimiero Kongregacijos seserys dar- 
buojasi jau 25 mokyklose aštuoniose diecezijose , savo 
Švento Kazimiero Akademijoje, sutikusios aptarnauti 
baigiamą statyti Švento Kryžiaus ligoninę, jau 
besidarbuojančios Lietuvoje. Jau buvo seserų, 
pasireiškusių įvairiais gabumais, įsigijusių mokytojų 
ir kitokius diplomus. Renkant naują vodovybę, 
Motina Marija vėl perrenkama Generaline Vyresnią- 
ja šešiems metams. Šiai jau trečiai kadencijai reikėjo 
Romos sutikimo, nes pagal patvirtintą konstituciją ta 
pati Generalinė Vyresnioji gali būti tik dvi kaden- 
cijas. Kardinolui G. Mundelein rekomenduojant, 
Romos sutikimas — patvirtinimas buvo gautas. 

VIENUOLIJOS SIDABRINIS 
JUBILIEJUS IR VILLA 
JOSEPH MARIE 


Atėjo Motinai Marijai ir visai kongregacijai 
reikšmingi ir turiningi 1932 metai. Pirmosios trys: 
Marija, Immaculata ir Concepta minės savo pirmųjų 
vienuolinių įžadų 25 metų sukaktį. Motiniškame name 
vyko iškilmingas tos sukakties minėjimas. Kardino- 
las G. Mundelein buvo išvykęs, šv. Mišias aukojo 
Rockfordo vyskupas Edward Hoban, pamokslą sakė 
jau vienintelis iš trijų Antanų — Motinos Marijos 
pirmųjų inspiratorių ir talkininkų — kunigas Anta- 
nas Milukas. Motina Marija gavo daug visokių 
sveikinimų, dovanėlių. Visa tai ji priėmė dėkingai, bet 
ramiai, kaip visus kitus ikšiolinius jos kongregacijos 
įvykius. Panašus paminėjimas vyko ir Lietuvoje. 
Prieš 24 metus pradėjusios savo vienuolišką darbą 
Mount Carmel su 77 vaikais, dabar savoje Šv. 
Kazimiero Akademijoje ir parapijų mokyklose dar- 
buojasi jau 197 seserys, kitos 28 darbuojasi Švento 
Kryžiaus ligoninėje, jau yra išaugusi misija Lietu- 
voje. 

Tų pačių 1932 metų vasarą pašventinta rytuose, 

Newtown (dabar Holland), Pa.,, Philadelphijos 
arkidiecezijoje naujai įsigyta Villa Joseph Marie 
tikslu ten įsteigti mergaitėms High School ir bendra- 
butį. Dalyvaujant didelei miniai lietuvių, naują vietą 
pašventino Philadelphijos arkivyskupas kardinolas 
Dennis Daugherty ir šia proga jis pasakė apie Šv. 
Kazimiero Kongregacijos seseris kiek anksčiau minė- 
tus žodžius. Šiai vietai taip pat reikėjo nemažo skai- 
čiaus gerai paruoštų mokytojų seserų, bet kongrega- 
cija jų jau turėjo. 

Visi šie laimėjimai teikė Motinai Marijai daug 
džiaugsmo, bet kartu didino rūpesčius ir darbus: vis 
daugiau įvairiausių asmeninių reikalų su pavienėmis 
seserimis, vis platesnė korespondencija, vis daugiau 
lankytinų vietų. O Motina Marija buvo labai uoli ir 
gausi atsiliepti asmeniniais, kiekvienai seseriai atski- 
rai, ir visoms bendrais laiškais. 

LIETUVOS VYRIAUSYBĖS 
DĖMESYS — GEDIMINO ORDINAS 


Paminėtini ir 1933 metai, kai ir Lietuvos 
vyriausybė atkreipė dėmesį į Švento Kazimiero 
Kongregacijos seserų veiklą, ką jos duoda lietuvių 
visuomenei Amerikoje, kaip vystosi, ką veikia jos 
Lietuvoje. Malonu ir dabar tai prisiminti, kad Lietu- 
vos vyriausybė parodė, jog visa lietuvių visuomenė 
įvertina tai, kuo prisidėjo ir ką davė Švento Kazimiero 
Seserų Kongregacijai Scrantono Marijos Nekaltos Šir- 
dies Tarnaičių Kongregacija. Lietuvos vyriausybės 
vardu ir Motina Cyrilė, ir Motina Marija buvo 
pagerbtos Gedimino ordinu. Joms abiem, o ypač 
Motinai Marijai buvo malonu, kad visuomenė jų 
darbus stebi ir teigiamai įvertina. 

Tą pačią vasarą Motina Marija ir su ja kitos sese- 
rys parodė, kaip plačiai jos žiūri į gyvenimą. Vis 
daugiau lavinosi savo srityje tam tinkančios seserys 
ne tik Amerikoje, o seserys Teofilė ir Ignacija siunčia- 
mos studijoms į Lietuvą — į Vytauto Didžiojo 
universitetą Kaune. Kitos seserys, kurios vasaros 
metu nestudijavo universitetuose ar kitur, daugiau- 
siai važiuodavo katekizuoti tuos lietuvių ir kai kur ir 
nelietuvius vaikus, kurie lankė ne katalikiškas, o viešą- 
sias mokyklas. 

MOTINOS MARIJOS BLOGA 
SVEIKATOS SAVIJAUTA 


1933 metų vasarą Motina Marija pasijuto taip 
negerai, kad patikrinti sveikatą nuvyko į Mercy 
ligoninę, kuri Chicagoje buvo jau išgarsėjusi. Čia 
išlaikytai kelis mėnesius, gydytojai pasakė, kad jų 
nuomone ji serganti vėžiu, kuris esąs jau tiek išsivys- 
tes, kad gyventi jai lieka tik keli metai. Grįžusi į 
vienuolyną, kiek atsigavusi po ligoninės tyrimų, išvy- 
ko į rytus lankyti savo seserų misijas. 

1934 m. rugpiūčio mėn. vėl šešiametė Kongrega- 
cijos Generalinė Kapitula. Šį kartą dalyvauja atstovė 
ir iš Lietuvos misijos — jauna sesuo Genovaitė (Elena 
Natkevičiūtė). Kapitula vėl išrenka (Generalinė 
Vyresniąja Motiną Mariją. Vėl reikalingas Romos 
sutikimas, kurį, arkivyskupo kardinolo G. Mundelein 
rekomendacija, Roma suteikia. 

ATGAL Į LIETUVĄ. 
NEMALONI ŽINIA 


Po Kapitulos Motina Marija kartu su seserim 
Vincenta ir su iš Lietuvos atvykusia į Kapitulą sesele 
Genovaite išvyksta į Lietuvą. Buvo numatyta seserį 
Vincentą palikti Lietuvoje vietoje ten buvusios sesers 
Angelos, o sesuo Angela turėjo grįžti į Ameriką. 
Atvykę į Lietuvą, rado nelauktą naujieną. Kauno 
naujasis arkivyskupas Juozas Skvireckas pareiškė 
Motinai Marijai, kad jis, pasiremdamas kardinolo G. 
Mundelein laišku, steigia atskirą savarankišką Šven- 
to Kazimiero Seserų Kongregaciją, nepriklausomą 
Švento Kazimiero Seserų Kongregacijai Chicagoje. 
Motinos Marijos nuomonė jo nepaveikė, jis liko prie 
savo pareikštos nuomonės. Motina Marija kartu su 
seserim Vincenta grįžo į Chicagą. Lietuvoje pasiliko 
studijas baigti seserys Ignacija ir Teofilė, o sesuo 
Angela atsisakė klausyti Motinos Marijos ir ją 
arkivyskupas paskyrė Šv. Kazimiero Seserų 
Kongregacijos Lietuvoje vyresnąja. 

Motina Marija nesulaukė to jai labai nemalo- 
naus įvykio pabaigos, kuris baigėsi ne taip, kaip ji 

paliko išvykdama iš Lietuvos. Tokį žingsnį, kokį 
bandė padaryti arkivyskupas Juozapas Skvireckas — 
atskirti misiją nuo esančios kongregacijos ir įsteigti 
naują, pirmosios nepriklausomą, net neatsiklausus 
jau veikiančios misijos seserų sutikimo, nebuvo nei 
Chicagos, nei Kauno arkivyskupų kompetencijoje. 
Lietuvos lietuvaitės Šv. Kazimiero Seserų Kongrega- 
cijos narės, išgirdusios tokią naujieną, subruzdo. 
Skundai pasiekė Apaštališką Nunciatūrą Kaune, iš 
čia — Romą. Reikalą ištirti buvo paskirtas Apaštališ- 
kas Vizitatorius vyskupo Pranciškaus Būčio asme- 
nyje. Vizitacijos medžiaga buvo persiųsta į Romą. Iš 
Romos atėjo sprendimas, kad Šv. Kazimiero Seserų 
Kongregacijos misija išimama iš Kauno arkivyskupo 
J. Skvirecko jurisdikcijos, o paliekama vysk. P. Būčio 
jurisdikcijoje. Sesuo Angela iš vienuolijos nepašalin- 
ta, bet palikta be vad. aktyvaus ar pasyvaus balso, 
t.y. negali būti renkama kokioms nors pareigoms, nei 
dalyvauti rinkimuose. Po eilės susirašinėjimų su 
Roma arkivyskupui J. Skvireckui grąžinta juris- 
dikcija į Šv. Kazimiero Seserų Kongregacijos misiją 
Lietuvoje. Jeigu pačios seserys nori ir arkivyskupas 
pritaria steigti naują vienuoliją, tai turi pasirinkti 
kitą skirtingą vardą, padaryti pakeitimų uniformoje ir 
paruošti skirtingą konstituciją. Šiuos visus 
pakeitimus turėjo patvirtinti Roma ir Šv. Kazimiero 
Seserų Kongregacijos misija Lietuvoje. Po minėtos 
Apaštališkos Vizitacijos ir Romos atsakymo 
arkivyskupas J. Skvireckas nieko nedarė naujos 
kongregacijos steigimui. Nieko nedarė nei pačios sese- 
rys, nei tos kelios, jeigu tokių buvo, kurios pritarė ar 
buvo bent nepriešingos sesers Angelos bandymui. 
Lietuvą 1940 m. birželio 15 d. okupavo rusai, vienuo- 
lių viešas gyvenimas tapo negalimas ir tokioje būklė- 
je liko bandymas sukurti naują kongregaciją iš Šv. 

Kazimiero Seserų Kongregacijos misijos Lietuvoje. 
Nors Motina Marija savo užrašuose šią paskutinę 
kelionę pamini tik keliais žodžiais, bet savaime aišku, 
kaip ji tai pergyveno. Tai galėjo būti pats skaudžiau- 
sias įvykis, ką ji patyrė savo vienuoliniame gyveni- 
me. Visa tai ji priėmė labai ramiai, viską palikdama 
Dievo valiai. Reikia manyti, ji žinojo, kad arkivysku- 
po J. Skvirecko jai pasakytas sprendimas nebuvo 
įvykdytas. 

1936 m. šventė 25 metų sukaktį Švento Kazimiero 
Akademija. Pradėta su mažu būreliu, dabar jau 300 
studenčių. Šios sukakties iškilmių ypatinga viešnia 
buvo Motina Cyrilė iš Scrantono. Ji pirmą kartą 
pamatė ir vienuolyną — Motinišką namą, ir dabar- 
tinę koplyčią, salę, ji žinojo, kiek Šv. Kazimiero 
Kongregacijos seserys aptarnavo parapijinių mokyk- 
lų, čia pamatė mokyklą prie Motiniško namo, seserų 
patarnaujamą ir administruojamą Švento Kryžiaus 
ligoninę. Turėjo būti Motinai Cyrilei ir įdomu, ir 
malonu matyti, kaip išaugo tas dar neseniai jos 
namuose Scrantone auklėtas mažas būrelis. 

Įvykiai Lietuvoje neatšaldė Motinos Marijos nei 
nuo Lietuvos, nei nuo ten pradėtos ir besivystančios 
misijos. 1936 m. vasarą ji siunčia dvi Amerikoje gimu- 
sias seseris: Perpetuą ir Rosaritą studijuoti į Vytauto 
Didžiojo universitetą Kaune. 

MISIJA NELIETUVIŲ TARPE 


1937 metų vasarą išsipildė dar viena Motinos 
Marijos svajonė. Ji turėjo vilties, kad kada nors Šv. 
Kazimiero Kongregacijos seserys darbuosis ne vien 
lietuvių tarpe. Šiuo metu eilėje lietuvių parapijų moky- 
tojavo jau ir kitos lietuvaitės vienuolės — Nukryžiuo- 
to Jėzaus — Pasijonistės ir Šv. Pranciškaus kongrega- 
cijų seserys. Turbūt Šv. Kazimiero Seserų 
Kongregacijos vystymasis ir darbai paragino lietu- 
vaites išeiti iš kitų ne lietuvių vienuolynų ir susiburti į 
naujai sukurtas savas kongregacijas (apie 1924 
metus). 

1937 m. Šv. Kazimiero Seserų Kongregacija buvo 
paprašyta paimti nors porą misijų Rosewell, N. M. 
vietovėje. Seserys sutiko, nereikėjo įsakyti kuriai nors 
ten vykti, atsirado savanorių. Ten nuvyko prieš tai 
nepatikrinusios, pasitikėdamos informacija vieno 
vietinio vienuolio, kuris toje vietoje darbavosi. Nuvy- 
kusios nusigando, bet nepabėgo. Rado tik nešvarias, 
vietomis apardytas sienas. Kol savo rankomis apsi- 
tvarkė, seserys ilgoką laiką gyveno tikrose misijų sąly- 

gose, pačios turėjo pasirūpinti ir ką pasikloti, ir kuo 
apsikloti, pačios ne tik valydamos, bet ir taisydamos 
sienas, grindis. 

1938 m. kongregacija minėjo Motinos Marijos 
viršininkavimo 25 metų sukaktį. Formalus minėjimas 
vyko vasaros metu, kai seserys buvo susirinkę iš misi- 
jų. Šios šventės proga Chicagos arkivyskupas 
kardinolas G. Mundelein yra pasakęs Motinos Marijos 
adresu tokią panegyriką, kurios klausytis tai kukliai 
vienuolei nebuvo malonu. Ji tačiau vienodai ramiai 
pergyvendavo ir nemalonumus, ir sekmę, ir panašius 
pagyrimus. Viską darydama Dievo planams kaip jo 
įrankis, viską ramiai jam aukodavo. 

LORETTO LIGONINĖ 


1938 m. vasarą kardinolas G. Mundelein paprašė 
Motiną Mariją, kad Šv. Kazimiero kongregacijos sese- 
rys paimtų vieną, prieš 17 metų statytą, perėjusią iš 
vienų rankų į kitas ir dabar subankrutavusią ligo- 
ninę Chicagos vakarinėje dalyje, dabar žinomą 
Loretto ligoninės vardu. Nors ir nebuvo seserų, 
neužimtų mokyklose ar Švento Kryžiaus ligoninėje, 
tačiau nebuvo kaip atsisakyti — Motina Marija su 
savo patarėjomis šį siūlymą priėmė. Kadangi ši žinia 
kongregacijai buvo paskelbta Loretto namelio minė- 
jimo, gruodžio 10 d., tai ir ligoninė buvo pavadinta tuo 
vardu. Trūko virš mėnesio laiko, kol seserys, dirb- 
damos dienomis ir naktimis, pačios nuvalė šios ligoni- 
nės sienas, išvalė ir sutvarkė apleistus kambarius ir 
koridorius. 1939 m. sausio mėn. ligoninė buvo pašven- 
tinta ir atidaryta ligoniams. Tik pradėdama darbą, 
ligoninė neturėjo jokių išteklių pasamdyti personalo 
tiek, kad būtų kam atlikti įvairius darbus, slaugyti 
ligonius. Daugiausia darbų turėjo padaryti pačios 
seserys. Kiek to darbo buvo, galima suprasti iš fakto, 
kad tais pirmais metais per ligoninę perėjo virš 4,000 
pacientų. 

MOTINOS MARIJOS SVEIKATA 
— SESERIMS TAMSUS RŪPESTIS 
MOTINOS MARIJOS MIRTIS 


1939 m. vasarą Motinai Marijai lankant seseris ir 
mokyklas rytuose, mirė Chicagos arkivyskupas 
kardinolas G. Mundelein. Gavusi šią žinią, Motina 
Marija grįžo į Chicagą dalyvauti kardinolo laidotuvė- 
se. Jinai atrodė taip išvargusi, kad seserys stengėsi 
sulaikyti ją namie, neleisti toliau lankyti mokyklas, 
bet ji neklausė ir po laidotuvių vėl išvyko. Tačiau 
sveikata greitai silpnėjo. Baigusi lankymą, parvyko 
namo jau labai išvargusi. Baigėsi vasara, ir Motinos 
Marijos sveikata neatsigavo, tačiau ji to nepaisė, 
buvo įprastai veikli ir visada geroje nuotaikoje. 

1940 m. sausio 6 d. buvo Motinos Marijos 60-sis 
gimtadienis. Iš visos Chicagos seserys susirinko į 
Motinišką namą atšvęsti tos sukakties. Motina Marija 
buvo tokioje geroje nuotaikoje, kad jai sakant, kad šis 
gimtadienis yra paskutinis su jomis, visos seserys tuo 
netikėjo. Tačiau po dviejų savaičių ji buvo nuvežta į 
Mercy ligoninę, kur po tyrimų gydytojai pasakė, kad 
jos sveikatos stovis yra beviltiškas. Buvo parvežta į 
Švento Kryžiaus ligoninę, bet ir iš čia po poros savai- 

š 


Motinos Marijos mirtis 1940 m. balandžio 17 d. Priejos lovos 
Sesuo Elena ir Sesuo Juozapa 


čių buvo parvežta į Motinišką namą, kadangi ligoninė 
jau negalėjo jai nieko padėti. Čia ją slaugė seserys. 
Jos negalėjo atspėti kiek skausmų Motina 
Marija kenčia — su visais buvo linksma, niekad 
nesiskundė. Kelias dienas prieš mirtį ją aplankė 
naujas Chicagos arkivyskupas Samuel Stritch, atvy- 
ko iš Scrantono jos auklėtoja Motina Cyrilė su kita 
seserim Immaculata. Motina Marija buvo su visais 
linksma, niekuo nesiskundė. Savo slaugei seseriai ji 
sakėsi esanti laiminga ir dėkinga Dievui už tokią ligą, 
kuri duoda laiko pasiruošti mirčiai, pakentėti už 
nuodėmes. 

Balandžio 17 d. seserys buvo pašauktos į ligonės 
kambarį, su jomis buvo ir Motina Cyrilė su savo paly- 
dove. Gydytojai sakė, kad Motina Marija jau mirš- 
tanti. Buvo pilnoje sąmonėje, kartais ištardavo 
maldos žodį, bet vėliau sustojo kalbėjusi. Iš lūpų atro- 

dė, kad ji, ar tai kalbanti kartu seserų garsiai kalba- 
mas maldas, ar meldėsi pati viena, pusiau ar visai 
užsimerkusi. Kartais plačiai atverdavo akis ir vėl 
užsimerkdavo. Veide pasirodė šypsenos išraiška. 
Klausiama, ko šypsosi, nieko neatsakė. Apie 9 
valandą vakare ji mirė. Paskutines dienas ją slaugiu- 
si sesuo yra detaliai aprašiusi, minutę po minutės, 
kaip Motina Marija ruošėsi mirčiai ir kaip mirė. Ją 
pašarvotą lankytojų kambaryje dvi dienas lankė daug 
žmonių. Trečios dienos vakare palydėta į vienuolyno 
koplyčią. Balandžio 22 d. šv. Mišias atnašavo 
vienuolijos kapelionas kunigas B. Urba, dalyvaujant 
arkivyskupui Samuel Stritch ir Rockfordo vyskupui E. 
Hoban. Į kapus Švento Kazimiero kapinėse palydėjo 
tūkstantinė žmonių minia. Karstą nešė dr. P. Dauž- 
vardis — Lietuvos konsulas, Leonardas Šimutis, 
advokatas Juozas Grišius ir Claire Driscoll. Seserys 
raminosi tik pačios Motinos Marijos dažnai kartoja- 
mais žodžiais: Teesie Tavo valia. 

Motina Marija — Kazimiera Kaupaitė nepaliko 
kokio nors viena tema parašyto veikalo. Jeigu ji ir 
būtų turėjusi tam talento, tai jos pareigos to neleido. 
Nuo pat pirmųjų vienuolinių įžadų dienos ir visą jos 
gyvenimą visas jos dėmesys ir laikas buvo skirtas 
savo kongregacijos reikalams. Mokslo metu ji lanky- 
davo seseris, besidarbuojančias mokyklose, atostogų 
metu būdavo Motiniškame name, kad kiekviena sesuo 
norėdama galėtų asmeniškai pasikalbėti. Buvo labai 
uoli rašyti laiškus. Daug jų rašė įvairiomis progomis, 
skirtų visoms seserims, o dar daugiau asmeniškai 
pavienėms seserims, įvairiausiais reikalais, klausi- 
mais. Šie jos laiškai labai daug padėjo suformuoti Šv. 
Kazimiero Seserų Kongregacijos ir pačių seserų dva- 
sią bei charakterį. Daug tų laiškų yra išlikusių ir 
surinktų į leidinį ir ateityje bus seserų skaitomi ir 

apmąstomi. Ir apie Motiną Mariją galima pasakyti, 
kad prisiminimas didžių sielų gyvuosius moko, užde- 
ga, drąsina. 

Motinos Marijos mirties žinia neapsiriboja tik 
vienuolynu ir Chicaga. Esant Motinai Marijai dar 
gyvai buvo išsiųstas, bet Chicagą pasiekė jai jau 
mirus, popiežiaus Pijaus XII palaiminimas, matomai, 
apie jos ligą pranešus ir palaiminimo prašant 
Chicagos arkivyskupui Samuel Stritch. Kongrega- 
cijai užuojautos pareiškimai buvo gauti laiškais iš 
arkivyskupo  Amletto (Cicognani — Apaštališko 
delegato Washingtone, iš Philadelphijos arkivyskupo 
kardinolo D. Daugherty, Springfield, Ill. vyskupo 
James Griffin, Santa Fe arkivyskupo Gerkin, Harris- 
burgo vyskupo S. L. Leech, iš Lietuvos vyriausybės, 
Telšių vyskupo pagelbininko V. Borisevičiaus, Švento 
Kryžiaus Seserų Kongregacijos, Ingenbohl — Šveica- 
rijos, Marijos Nekaltos Širdies Tarnaičių Kongrega- 
cijos, Scranton, Pa., daug laiškų iš įvairių asmenų, 
organizacijų. Chicagos miesto meras Edward Kelly ir 
daug įvairių pareigūnų arba atlankė mirusiąją, arba 
palydėjo į kapus, arba atsiuntė užuojautos laiškus. 

Motinos Marijos laidotuvės Chicagoje, Šv. Kazimiero kapinėse 


MOTINOS MARIJOS PALIKIMAS 


Motinos Marijos gyvenimo ir vienuoliško 
pasišventimo matomas rezultatas liko jos pradėta Šv. 
Kazimiero Seserų Kongregacija, turinti jos mirties 
dieną 342 seseris, besidarbuojančias 29 parapijų 
pradžios mokyklose, savose trijose Aukštesnėse 
mokyklose (High Schools), savoje Loretto ligoninėje ir 
administruojančias bei aptarnaujančias Švento 
Kryžiaus ligoninę, jau tvirtą ir gausią nariais 
misiją Lietuvoje. Liko vienas neįvykdytas Motinos 
Marijos užsimojimas — atsiųsti seseris į Argentiną, 
ten darbuotis lietuvių tarpe. Šis jos pasiryžimas ir 
pažadas buvo išpildytas jos pažadėtu laiku — sekan- 
čiais, 1941 metais. Ten dabar Šv. Kazimiero 
Kongregacijos seserys darbuojasi Buenos Aires, Ro- 
sario, Cordoba, ten turi ir novicijatą. Jos sėkmingai 
darbuojasi ne tik lietuvių tarpe, bet pasišventusiai 
misijonieriauja ir vietinės liaudies tarpe. 

Apie Motinos Marijos palikimą Amerikos lietuvių 
visuomenei tik skaitlinės ne daug ką pasako. Apie tai 
galėtų daugiau pasakyti buvę jos mokiniai, mokinės, 

kaip arkivyskupas Povilas Marcinkus, didelis 
skaičius diecezinių ir vienuolių lietuvių kunigų, sese- 
rų auklėtos lietuvaitės ir nelietuvaitės, tapusios 
vienuolėmis toje pačioje ar kitose vienuolijose, 
pasaulietės — Angelė Šimutienė, Marija Rudienė ir 
kitos Lietuvos vyčiuose ir kitur. Tačiau šiais keliais 
žodžiais nepasakoma beveik nieko iš to, ką Šv. 
Kazimiero Kongregacijos seserys iki šiol davė Ameri- 
kos lietuvių visuomenei tautinio, bendrai kultūrinio, 
moralinio. 

Niekas ir niekad neištirs ir neįvertins, ką Šv. 
Kazimiero Kongregacijos seserys yra davę Amerikos 
visuomenei. Kai Motina Marija pradėjo savo darbą 
Mount Carmel parapijos mokykloje, Amerika gyveno 
dar tik 132 nepriklausomo gyvenimo metus. Nuo tada 
iki dabar Šv. Kazimiero Kongregacijos išgyventi 
metai yra žymi Amerikos istorijos laiko dalis. Jeigu 
tik viena Maria High School Chicagoje turi kasmet 
1200-1400 studenčių, tai per visas tas mokyklas, 
kuriose Šv. Kazimiero Kongregacijos seserys darba- 
vosi iki šiol, perėjo impozantiškas skaičius jaunų 
Amerikos piliečių. Kas šiandien Amerikos visuome- 
nėje yra gero, Šv. Kazimiero Kongregacijos seserys 
labai pagrįstai gali pretenduoti į savo įnašą. 

MOTINOS MARIJOS PALIKTI 
ĮSPŪDŽIAI 


Motinos Marijos laidotuvių proga Chicagos arki- 
vyskupas Samuel Stritch kalbėjo koplyčioje po šv. 
Mišių, prieš išlydint į kapus: „Jos asmeninis darbas 
yra baigtas. Pasiliekančios jos seserys įeis į Bažny- 
čios istoriją, jos minės ją, jos asmenybė atsispindės 
jose ir pasiliks visiems laikams“. 

Po trijų metų nuo Motinos Marijos mirties, 1943 
m. balandžio 9 d., tas pats Chicagos arkivyskupas yra 
patvirtinęs maldą prašymui, kad Dievas padėtų Moti- 
ną Mariją paskelbti palaimintąja. 

Santa Fe, N.M. arkivyskupas Gerken, kuris 
asmeniškai pažinojo Motiną Mariją, parašė: „Visi 
tepasiguodžia jos gražiu charakteriu ir šventu gyveni- 
mu“. 

Chicagos arkidiecezijos vikaras vienuolių reika- 
lams Tėvas John Ilg, O.F.M. parašė: „Ji buvo 
vienuolė auksinio charakterio, giliai nusižeminusi, 
išmintinga, teisinga, rami ir heroiškai gailestinga. 
Nestebėtina, kad jos seserys vėl ir vėl ją perrinkdavo 
savo Generaline Vyresniąja — iki jos mirties, Šventa- 
jam Sostui tai vis patvirtinant“. 

Kunigas Kazimieras Matulaitis, M.I.C., kelis 
metus buvęs Šv. Kazimiero Seserų Motiniškame name 
kapelionu ir asmeniškai pažinęs Motiną Mariją, ją 
lankęs paskutinėmis jos gyvenimo dienomis, taip ją 
vaizduoja: „Savo gyvenimo vakare, išblėstant vilčiai 
sulaukti dar vieno rytojaus, ji giliai atsidusdavo. Per 
skausmo ašaras ji žvelgė į savo mylimas seseris — į 
seseris, kurios yra pasiryžę kartu su ja dalintis ir 
žemės skausmais, ir amžinybės atlyginimu — tyliai 
ištarė savo paskutinį patarimą: aukokitės... auko- 
kitės... aukokitės geriems darbams. Semkitės stipry- 
bės iš kentėjimų... Būkite klusnios, klusnumas viską 
nugali. Šie žodžiai buvo vos girdimi, slopinami 
kančios, tačiau žadiną didvyrišką pasiryžimą tesėti šį 
paskutinį jos pageidavimą. Savo pavyzdžiu ji geriau 
mokė seseris pamaldumo, negu galėtų tai padaryti 
daugelis savo mokytais žodžiais“. 

Kunigas B. Urba, po kunigo K. Matulaičio buvęs 
Motiniško namo kapelionas ir buvęs prie Motinos 
Marijos jai mirštant, pavaizdavęs jos veiklą, laimėji- 
mus, užbaigia: „Ji baigė žemišką gyvenimą palaimin- 
toje ramybėje, sakydama: Visagalis Dievas buvo per 
visą mano gyvenimą nepaprastai man geras. Kokį 
gilų ir nuoširdų dėkingumą čia matome. Matome šir- 
dį nesirūpinančią savimi, o su visišku pasitikėjimu 
atidavusią save Sutvėrėjui“. 

Yra gražus skaičius dar gyvų lietuvių kunigų, Šv. 
Kazimiero Kongregacijos seserų mokinių, kurie turėjo 
progos arčiau pažinti Motiną Mariją. Po kelis žodžius 
nors dviejų iš jų. 

Kunigas Stasys Valuckas, jų mokinys, miręs 
jaunas 1955 m. gruodžio 17 d., kelis paskutinius gyve- 
nimo metus buvęs Motiniško namo kapelionas, savo 
įspūdį taip pasako: „Ypatinga kantrybė ir pasišventi- 
mas asmens spindinčio kilnumu ir tikru šventumu 

Motinos Marijos asmuo patraukdavo prie savęs gero 
trokštančias sielas. Tos sielos, uždegtos iš jos sklin- 
dančia Dievo meile, linksmos eidavo į veiklą, atsi- 
žyminčią aukštais idealais. Šv. Kazimiero Seserų 
Kongregacija yra pagrįsta žinojimu, kad čia jos bus 
maitinamos ne vien žodžiais, o pamaldžiu ir galingu 
pavyzdžiu padėti kitiems nešti gyvenimo naštą ir 
atsakomybę. Motinos Marijos asmuo yra vertas viso- 
kios mūsų pagarbos, pagyrimo ir maldos, kad visa, ko 
ji tikėjosi, dabar būtų palaimintoji realybė“. 

Kunigas Vito Mikolaitis sako: „Motinos Marijos 
įtaka buvo tikrai didelė. Mes matydavome, kaip Die- 
vas pasirenka silpnus, kad sugėdintų išmintinguo- 
sius... Motinos Marijos gyvenimą Dievas naudoja dar 
ir dabar daryti įtakos į daugelį žmonių. Mes meldžia- 
mės, kad sugebėtume savo gyvenime pasekti tai, ką 
Motina Marija yra palikusi savo gyvenimo pavyz- 
džiu“. 

To laiko, kai mirė Motina Marija, Marijos Nekal- 
tos Širdies Tarnaičių Vienuolijos Vyresnioji Motina 
Brendan, asmeniškai gerai pažinojusi Motiną Mariją, 
rašė: „Netekote Motinos ir šventosios. Jūs niekad 
neturėsite kitos tokios, nes Motinai Marijai Dievas 
davė ir natūralių ir savo malonės dovanų, reikalingų 
tam dideliam pašaukimui, kurį skyrė jai Dievas, 
būtent — įkurti jau išgarsėjusią vienuoliją ir jai vado- 
vauti besiformuojant ir išvedant ją į Bažnyčios dide- 
lių vienuolijų tarpą“. 

To laiko Šv. Kazimiero Akademijos studenčių 
nuotaika išreikšta šiais žodžiais: „Švento Kazimiero 
Akademijos mergaitėms Motina Marija buvo maloni 
žvaigždė, nors retai matoma, bet joms vadovaujanti 
savo šiltu prielankumu ir jos dorovingo gyvenimo 
šviesiu pavyzdžiu. Kai savo vardadienio proga ji 
pasirodė studentėms už jos prisiminimą, jos malonus 

besišypsąs veidas liko neišdildomai įspaustas į kiek- 
vienos mergaitės sielą“. 

„Po švento, kitiems paaukoto gyvenimo, Motinos 
Marijos jau nėra mūsų tarpe savo kūnu, bet jos graži 
dvasia niekad neapleis mūsų šeimos, nes jos paliktos 
seserys nuolat primins studentėms jos meilę Dievui ir 
artimui. Pačios studentės turi dangišką žvaigždę, kuri 
joms vadovaus iš aukštybių. Motinos Marijos dvasia 
gyvens su mumis ir toliau kartu su Dievo malone“. 

Motinos Marijos mirtį Chicago Examiner (1940 
m. balandžio 17 d.) paskelbė tokia antrašte: „(Chicago 
liūdi savo antrosios Cabrini“ ir ilgu straipsniu 
atpasakoja jos gyvenimą ir ką ji davė visuomenei. 

Ta pačia proga Leonardas Šimutis rašė: „Ji buvo 
didi ne savo iškalba, ne raštais, ne dalyvavimu vieša- 
me veikime, o nepaprasta kantrybe, nenuilstamu 
uolumu ir vaisinga iniciatyva. Su šiomis Dievo duoto- 
mis savybėmis brangios atminties Motina Marija 
nugalėjo visas kliūtis laimėjimams, kurių yra daug ir 
nepaprastai dideli. Nei nuovargis, nei sunkenybės 
neatbaidydavo jos nuo pasiryžimų ir sprendimų, nuo 
jos švento tikslo malda ir darbu tarnauti Tvėrėjui ir jo 
žmonėms“. 

Nuo Motinos Marijos atvykimo į Chicagą ir iki 
jos mirties su ja bendravusi ir iki savo mirties dir- 
busi ir vadovavusi Šv. Kazimiero Seserų Kongregaci- 
jos Rėmėjų draugijai A. Nausėdienė savo ilgoką' 
straipsnį apie Motiną Mariją užbaigia: „Jos asmenyje 
mes radome nepaprastą laipsnį paprasto ir pakelian- 
čio žmoniškumo, kokiomis gali būti tiktai tikrai 
didelės sielos ir visada išlaikančios lygsvarą. Ir tarpe 
vienuolyno sienų Motina Marija išlaikė žmonišką 
šilumą ir humorą, kartu su švelniu draugiškumu. 
Tokią aš ją pažinau, asmenį, kurį aš mylėjau ir ger- 
biau visą jos gyvenimą“. 

To laiko Šv. Kazimiero Akademijos buvusių stu- 
denčių — lietuvaičių ir nelietuvaičių, tuoj po Motinos 
Marijos mirties ir vėliau, kai jos bręsdamos giliau 
įsimąstė į Motinos Marijos joms paliktus įspūdžius, 
yra tiek pasisakymų raštu — Švento Kazimiero 
Akademijos Aiduose ir kitais būdais, kad juos visus 
pakartoti reiktų atskiro nemažo leidinio. Tai skaity- 
damas savaime paklausi save: kiek yra tokių asme- 
nų, kurių atminimą ir įspūdžius išlaikytų ir kartotų 
visą gyvenimą ne jo šeimos nariai, o svetimi asme- 
nys? 

Tie prisiminimai ir pasisakymai yra dalinis 
liudijimas to, ką savo asmeniu ir veikla Motina Mari- 
ja davė lietuvių ir nelietuvių Amerikos visuomenei. 

Vaizdingi yra Motinos Marijos laikų ir seserų 
prisiminimai. Motina Juozapa, pažinojusi Motiną 
Mariją nuo pat vienuolijos pradžios, iki jos mirties 
labai artimai bendravusi, po jos mirties dvylika metų 
buvusi Šv. Kazimiero Seserų Kongregacijos Gene- 
raline Vyresniąja, praėjus trims metams nuo Motinos 
Marijos mirties, sako: „Juo daugiau dienų prabėga, 
tuo vis arčiau traukia prie jos prisiminimai dvasioje ir 
meilėje. Tikrai, ji yra vis su mumis, nes savo tarpe 
mes vis jaučiame jos kilnią dvasią. Ji nesiliauja mus 
mylėjusi, už mus meldusi. Dabar kartu su šventu 
Kazimieru ji yra galinga mūsų užtarėja pas Dievą, 
kad mes pasiliktumėm ištikimomis jos dukterimis. 

Motina Teofila, Motiną Mariją pažinusi taip pat 
daug metų, antroji po jos Šv. Kazimiero Seserų 
Kongregacijos Generalinė Vyresnioji, sako, kad 
Motinos Marijos gyvenimą galima sutraukti į vieną 
žodį; Pasiaukojimas. Tame žodyje telpa meilė, 
pasišventimas, savęs atsižadėjimas, heroiškas sielos 
ir kūno kančių pakėlimas. Iš visų jos dorybių ryškiau- 
sia buvusi giedri nuotaika. Jos ramumas buvo tarsi 

antroji jos prigimtis, visur paliekantis malonų atspin- 
dį. Ji dažnai išsireikšdavo: Prašykime Kristų padėti 
mums išlaikyti kilnią pasiaukojimo dvasią, išlikti jo 
meilės malonėje. Tai turėdamos mes būsime tikrai 
laimingos ir palaimintos. Jos gyvenimas buvo degan- 
ti žvakė, tirpstanti Dievo ir artimo meilėje. 

Sesuo Rita sako, kad Motina Marija jų tarpe 
būdavo viena iš jų, niekuo iš kitų nesiskyrė. Išrinkta 
Generaline Vyresniąja, pasiliko kokia buvusi prieš 
tai. Buvo paprasta, nusižeminusi ir visada išlaiky- 
davo tą pačią lygsvaros nuotaiką. Sesuo Rita sako 
neprisimenanti, kad būtų kada nors mačiusi Motiną 
Mariją nekantrią ar susierzinusią. 

Seserims buvo pateiktas klausimas, kaip kuri 
prisimena Motiną Mariją. Atsakymuose gana daug tų 
pačių visoms bendrų minčių, išsireiškimų. Tų atsaky- 
mų santrauka yra maždaug sekanti: 

Pasisveikinimas susitikus su Motina Marija visa- 
da būdavęs nuoširdus, šiltas, visiškai laisvas nuo 
dirbtinos šypsenos ar dirbtino dievotumo. Motina 
Marija visada pasistengdavo, kad bet kokioje situaci- 
joje seserys jaustųsi su ja laisvai. Jos lėta, švintanti 
šypsena visai derinosi su tuo neskubėjimu, kokiu ji 
visada duodavo laiko tikslui, kokiu su ja susitikdavo. 
Jos akyse matydavosi nuoširdžiausia ramybė ir 
nuoširdaus pasisveikinimo išraiška, gilus kūdikiškas 
nekaltumas, iš jos visada patirdavai švelnios paguo- 
dos, užuojautos, kokia ji atsakydavo į sunkumų 
pasipasakojimus, abejojimus, pageidavimus arba pati 
užsikrėsdavai ta linksma nuotaika, kuri matėsi iš jos 
primerktų akių. Visada, kada išeidavai pabuvusi su 
ja, išsinešdavai atsigaivinimo, įkvėpimo ar padrąsini- 
mo, tarsi apčiuopiama prasme. 

Savo sieloje Motina Marija visada su amžinybės 
vizija — visada rami, save valdanti, nusižeminusi. Iš 

kitos pusės, ji turėjo ne mažą humoro gyslelę, buvo 
lengvai prieinama, giliai rūpestinga kitų asme- 
ninėms problemoms. 

Ji buvusi asmuo gilaus tikėjimo ir pasitikėjimo 
Dievo apvaizda. Buvusi šviesi, giliai mąstanti ir gerai 
apsigalvojanti asmenybė. Buvusi rūpestinga kiekvie- 
nos sesers asmeniniams reikalams, rūpesčiams, 
klausimams — pačios sesers, jos darbo, jos šeimos... 
Fiziniai žemo ūgio, bet sutikus — tuoj pajunti dvasi- 
niai didelę. 

Po 20 metų nuo Motinos Marijos mirties Motina 
Adorata, trečioji Generalinė Vyresnioji po Motinos 
Marijos mirties, ragina visas seseris, kurios asmeniš- 
kai pažinojo Motiną Mariją, užrašyti savo prisimi- 
nimus, ypatingai atskirus faktus, kad tuo pasidalintų 
su jaunesniomis, kurios atėjo į kongregaciją jau po 
Motinos Marijos. 

Dar po penkių metų Motina Lorenza, ketvirtoji 
Generalinė Vyresnioji po Motinos Marijos, ragina 
seseris melstis į Motiną Mariją, prašant pagalbos 
tesėti jos pradėtuose ir naujuose tiems panašiuose 
siekimuose. 

Sesuo Perpetua, vaizdžiai pasakiusi seserų gilų 
skausmą, matant jau mirusią jų visų Motiną, užbai- 
gia, kad paguodos ir stiprybės jausmas sugrįžta 
atsiminus, kad su mumis pasilieka jos didvyriškai 
kilni dvasia. „Ta dvasia, kuri pašventino didelius ir 
mažus darbus, atliktus mūsų steigėjos, pasiliks tarpe 
mūsų, kaip plakanti, gyva, mylinti širdis“. 

Sesuo Anna Marie, kuri kartu su Motina Marija 
vyko į Lietuvą pradėti ten misijos, po eilės metų rašė, 
kad Motina Marija diena iš dienos tapo vis panašes- 
nė Tam, kuris iš meilės ją pasirinko, kad jį sektų. Šis 
sekimas tapo jos Kryžiaus kelias... Galutinai ji pergy- 
veno ir agonijos kančią, ir, panašiai kaip Kristus, ji 

atidavė savo sielą į savo Dangiškojo Tėvo rankas. 
Motinai Marijai mirus, beveik betarpiai buvo pajus- 
tas visuotinis užsidegimas ją garbinti... Tarpe seserų, 
besiilsinčių Švento Kazimiero kapinėse, yra ir 
Motinos Marijos kapas. Laikui bėgant, kaip tai 
susikūrė tokia nuotaika, kad atrodo, jog kažkokia 
mistinė aureolė kybo ore virš jos kapo. Žemė dar 
dengia jos garbingus palaikus. Tačiau dvasioje mes 
vis girdime dažnai jos dažnai kartotą raginimą: 
Giedria nuotaika pildyti šventą Dievo valią. Giedria 
nuotaika pildyti Kristaus įsakymus... 

Sesuo Agnesina tuoj po Motinos Marijos mirties 
savo įspūdius išreiškė tokiais žodžiais: ,,Nusiramink, 
mano siela. Gal ir tu drįsi svajoti paveldėti nors 
simbolį iš to sandėlio didžiulio dvasinio turto. Prieš 
jūsų akis plačiai atsiveria testamento puslapiai, 
skaitykite: Jums, nedrąsios, abejojimų blaškomos 
sielos, Kristaus drąsa... Ramybė viršijanti visokį 
supratimą, kurioje paskendo mano būtis, ištikimai 
pasitikėdama Tuo, kuris yra Ramybės Davėjas... 

Jums, kurių gyvenimo taurė talpina kentėjimus 
kaip artimus draugus: gerkite iš Kristaus kančios 
taurės, kurios aš esu giliai paragavusi... 

Jums, kurios paklausėte Kristaus šaukimo, kaip 
pasveikinimas šiandien tenka amžino gyvenimo 
vainikas. 

Visoms jums mano paskutinis prašymas yra šis 
palikimas: Mylėkite vieni kitus, kaip Dievas mus 
myli... 

Šis Motinos Marijos palikimas ne ranka parašy- 
tas, o įvykdytas žmogaus veiksmais padarytais dieviš- 
kais. 

Motiną Mariją prisimena ir baigusios Šv. 
Kazimiero Akademija. Jos rašo: balandžio 17 d. mini- 
me trijų metų sukaktį nuo Motinos Marijos mirties. 

Savo vaikams, Šv. Kazimiero Kongregacijos seserims 
Motina Marija buvo nenuilstanti gynėja. Ji buvo 
šaltinis jų ramybės ir laimės. Mums seniorietėms, 
kurios tada buvome pirmametės, Motina Marija buvo 
draugė. Jos ramus šypsnys ir paprastas pasisveikini- 
mas su kiekviena iš mūsų, kai ji eidavo per kori- 
dorius, niekad nebus užmiršti. 

Visos, ir seniorietės, ir naujokės, prisiminkime mal- 
doje šią mūsų mokytoją, Šv. Kazimiero Seserų 
Kongregacijos steigėją. 

Čia seka vienos Šv. Kazimiero Akademijos stu- 
dentės, Nancy Van Berschot poezijos laisvas verti- 
mas: „Sienos daugiau jau neskamba tavo muzikaliu 
šypsniu. Tačiau tavo gyvenimo grožio gausumas įkve- 
pia sielas meile Kristui. Tavo švelnios akys žvelgė tie- 
siai į aukos meilės gyvenimą. Tu meldei savo Sužadė- 
tinį vadovauti tavo kelius. Jis vadovavo ir nuvedė 
tave į jo buveinių aukštybes. 

Kita studentė Loreta Stankus rašo: Jau penki 
metai, kai ji mirus, nors dar neatrodo, kad taip seniai. 
Jos atminimas mūsų tarpe gyvas ir jos šventumo dva- 
sia pripildo mūsų mokyklos visą atmosferą. 

Studentė Joyce Mason savo įspūdžius iš Motinos 
Marijos prisiminimų taip išreiškia: Šventa moteris 
tikrai buvo vizija gailestingumo, drąsos ir meilės. 

Buvusios Šv. Kazimiero Akademijos studentės ir 
asmeniškai pažinojusios Motiną Mariją Katarina 
Kasper, Marrianna Ritis, Mary Ann Klemm yra 
parašiusios poezijos apie Motinos Marijos asmenį, 
kuria išreiškia joms likusius prisiminimus ir įspū- 
džius. 

MOTINOS MARIJOS — 
KAZIMIEROS KAUPAITĖS ASMUO 


Kazimieros Kaupaitės išvaizdos nereikia ieškoti 
menininkų bandymuose ją pavaizduoti. Ji buvusi 
žemo ūgio. Ir veido bruožų nereikia ieškoti sukurtuose 
protretuose, nes yra likusių iš įvairaus jos amžiaus 
laiko autentiškų fotografijų. Tik dėl akių spalvos 
nesutinka ją atsimenančios seserys: vienos sako, kad 
akys buvę mėlynos, kitos sako, kad buvę rudos, kaip 
pavaizduota vieno menininko padarytame portrete. 
Įsižiūrėjus į likusias fotografijas atrodo, kad akys 
buvo mėlynos. 

Beskaitant kunigų Antano Staniukyno, Antano 
Miluko biografijas, Šv. Kazimiero Seserų Kongrega- 
cijos archyve žinias apie kunigą Antaną Kaupą, gali 
kilti klausimas, o vienas kitas asmuo yra pasakę 
tokią mintį žodžiu, kas tikrai buvo Šv. Kazimiero 
Seserų Kongregacijos steigėjas. Atsakant į šį klausi- 
mą, nereikia nieko nei nuvertinti, nei pervertinti. 
Daugelio įvykių ir asmenų ryšys neginčytinas. Jeigu 
kun. Antanas Kaupas nebūtų parašęs savo tėvams į 
gimtinę, kad jie atsiųstų pas jį į Ameriką dar 

jaunametę sesutę Kazimierą, tai ji gal ir būtų likusi 
Lietuvos kaimo mergaite, namie pramokusi skaityti ir 
likusi be tolimesnio mokyklinio išsilavinimo. Tikrai 
nebūtų galvojusi apie vienuolyną, nes tada Lietuvoje 
viešų vienuolynų nebuvo, o apie slaptuosius liaudis 
nieko nežinojo. Kad buvo paliktos išmirti kelios Bene- 
diktinės, Kotrinietės, tai apie jas Kazimiera būtų gal 
nė neišgirdusi ir ne jai ten buvo prieinama vieta. Tik 
ruošiamai vykti pas savo brolį kunigą į Ameriką teko 
šiek tiek daugiau prasilavinti parapijos klebonijoje, 
kelias savaites Panevėžyje pas panelę Kaminskaitę 
jos privačioje mokykloje. Atvykusi pas brolį į Ameri- 
ką, taip pat nelankė jokios mokyklos. Brolis jos nekal- 
bino tapti vienuole. Po kiek laiko jai pačiai apie tai 
užsimenant, brolis kunigas kartais tai palaikydavo 
juoku, kartais neprieštaraudavo. Mintis tapti vienuo- 
le Kazimierai atėjo matant vienuoles Amerikoje. Per 
savo brolį kunigą Kazimiera susipažino su kun. 
Antanu Miluku ir kitais lietuviais kunigais. 

Kai, grįžusi iš Amerikos į Lietuvą, po kiek laiko 
Kazimiera parašė savo broliui kunigui Antanui ir 
kun. A. Milukui, kad ji ruošiasi grįžti į Ameriką ir eiti 
į vienuolyną pas seseris Nazarietes, tiem dviem kuni- 
gam ši mintis nebuvo negirdėta naujiena. Kazimiera 
Kaupaitė nebūtų pirmoji lietuvaitė Amerikoje įstojusi 
į vienuolyną ne pas lietuvaites. Tokių lietuvaičių tada 
jau buvo pas Nazarietes, pas Dominikones, pas 
Šventosios Dvasios seseris. Tos lietuvaitės ne visos 
buvo beraštės. Kai vėliau Kazimiera Kaupaitė, jau 
sesuo Marija pradėjo mokytojauti Mount Carmel lietu- 
vių parapijos mokykloje, jau ne vienoje lietuvių 
parapijų mokykloje mokytojavo ir lietuvaitės, gal 
visur, o gal ne kartu su nelietuvaitėmis. Ne tik anų 
parapijų kunigai, o ir kunigas A. Kaupas ir kunigas 
A. Milukas tai gerai žinojo. Kodėl tie kunigai neban- 

dė savo idėją „Naują užmanymą“ įgyvendinti per 
anas lietuvaites, kai jos ėjo į vienuolynus ar jau buvo 
vienuolynuose prieš Kazimierai Kaupaitei ir pirmą, ir 
antrą kartą atvykstant į Ameriką? Kodėl kunigai A. 
Kaupas ir A. Milukas atkreipė dėmesį ir sustojo prie 
Kazimieros? Tų dviejų kunigų kalbinamas kun. Anta- 
nas Staniukynas taip pat galėjo atsakyti, kad pirma 
reiktų susidomėti lietuvaitėmis, jau esančiomis vienuo- 
lynuose. Pirmą kartą pakalbintas kun. A. Staniuky- 
nas aklai nesutiko imtis jam siūlomo dar nesančio 
dalyko, o išklausė jį kalbinančių kunigų motyvus. 

Matomai, Kazimiera Kaupaitė, pirmą kartą būda- 
ma Amerikoje, savo broliui kunigui, kunigui A. Milu- 
kui ir kitiems lietuviams kunigams paliko tokį įspūdį, 
kad lietuvaičių vienuolijos idėjai realizuoti ir kiti, ir 
kunigas A. Staniukynas, ypač po susitikimo su 
Kazimiera, jau grįžusia į Ameriką, tinkamiausia matė 
Kazimiera. 

Pažinęs Kazimerą Kaupaitę jau besimokančią 
Šveicarijoje, Ingebohl, tada Fribourge studijuojąs 
kunigas J. Totoraitis — slapyvarde A. Norus, vėliau 
žinomas profesorius J. Totoraitis — Marijonas, rašo 
iš Fribourgo kunigams A. Kaupui ir Šedvydžiui, kad 
Kazimiera yra visa širdimi entuziastė minčiai kurti 
lietuvaičių vienuoliją. Ji turinti labai gilų to dalyko 
supratimą, ji esanti tuo labai persiėmusi ir tam tikslui 
pasišventusi. Turbūt nei sunkumai, nei prieštara- 
vimai jos neatbaidys nuo to tikslo, taip ji yra 
pasiryžusi. Ne iš jos lūpų, o iš tų, kurie ją žino, 
kunigas J. Totoraitis sakosi buvęs painformuotas, 
kad nuo praėjusios žiemos Kazimiera rimtai svarstan- 
ti, tvirtai pasiryžusi ir visiškai atsidavusi naujos 
kongregacijos reikalui... Kazimiera turinti susikūrusi 
planą, kad baigusi novicijatą ji sugebės imtis atsa- 
komybės vadovauti ruošiant postulantes, auklėjant 

novicijas užmatytai kongregacijai. Kazimiera esanti 
tikrai ypatinga ir pirmaujanti tarpe postulančių. 

Kunigas A. Milukas, kuris Amerikoje ir kitur 
buvo sutikęs ir pažinęs daug visokių žmonių, Kazimie- 
rą taip apibūdina. Nors Kazimiera nebuvo baigusi nė 
vidurinės mokyklos, bet spindėjo savo įgimta išminti- 
mi, dorovingumu ir joje spindėjo dideli dvasiniai 
lobiai. Kas ją pažinojo, stebėjosi jos nepaprastu kuklu- 
mu, bet kartu ir giliu galvojimu ir išmintimi. Ir savo 
„Naujam užmanymui“ kunigas A. Milukas iki šiol 
nesurado tinkamesnio asmens už Kazimierą Kaupai- 
tę. 

Tiksliai neatspėsime, kaip jautėsi kunigas A. 
Staniukynas, priėmęs kunigų A. Kaupo ir A. Miluko 
siūlymą, tai po pirmojo susitikimo ir pasikalbėjimo su 
Kazimiera neliko jam jokių abejonių. 

Kaip Amerikos lietuviams kunigams atrodė 
Kazimieros Kaupaitės pradėtas darbas, pasako fak- 
tas, kad jie tik tada įgavo drąsos kėsintis kurti ką 
nors panašaus, kai Švento Kazimiero Seserų 
Kongregacija tapo jau populiari visų Amerikos lietu- 
vių tarpe. Tik po keliolikos metų dėl įvairių motyvų 
atsirado lietuvaičių Dievo Apvaizdos Šv. Pranciškaus 
Seserų ir Nukryžiuoto Jėzaus — Pasijonisčių Seserų 
Kongregacijos. Visos paminėtos nuomonės apie 
Kazimierą Kaupaitę ir faktai pakankamai pasako, 
kad jeigu ne Kazimieros Kaupaitės apsisprendimas ir 
pasiryžimas steigti Amerikoje lietuvaičių vienuoliją, 
tai nežinia kada ir nežinia, ar iš viso būtų kas nors 
įsteigęs Amerikoje lietuvaičių vienuoliją. Kad 
Kazimiera Kaupaitė — Motina Marija yra Šv. 
Kazimiero Seserų Kongregacijos įsteigėja, nėra jokio 
pagrįsto abejojimo. 

Kalbant apie Kazimieros Kaupaitės asmenį 
toliau, galima sakyti, kad padoriai pasidžiaugti 

pasauliu ir kokiomis nors kultūringomis pramogomis 
Kazimiera galimybių rado tik atvykusi į Ameriką, pas 
savo brolį kleboną Scrantone. Scrantonas nebuvo ir 
nėra didmiestis, bet jeigu Kazimiera būtų pageidavu- 
si kiek nors plačiau pagyventi, kaip matome iš jos 
užrašų, brolis nebūtų jai to pagailėjęs. Ji mini, kad 
brolio dėka ji matė ir operų, ir vaidinimų. Tačiau 
amerikiečių gyvenimas Kazimierai neatrodė patrauk- 
lus — perdaug materialistinis, paviršutiniškas. Jos 
nuotaikoms nepatiko net pamaldos bažnyčioje. Nors 
jos brolis visų pripažintas kaip vienas iš geriausių 
kunigų, Kazimierai atrodė, kad ir pamaldose perdaug 
skubama, kad per maža dvasingumo, o perdaug viso- 
kių priedų — skelbimų ir kt., nieko bendro neturinčių 
su pamaldomis. Tokiais Kazimieros įspūdžiais nėra 
ko labai stebėtis, nes svetur patekę žmonės paprastai, 
kurį laiką būna nepatenkinti viskuo, kas ne taip, prie 
ko pripratę savo krašte ar savo namuose. Kazimieros 
skoniui geriausiai patikdavo kada nors kur nors šalia 
bažnyčios prie mokyklos vaikus betvarkančios 
vienuolės. Ji pati savo užrašuose pasakoja, kaip jos 
širdis tiesiog drebėjusi, kai ji palydėjo į vienuolyną 
vieną savo draugę, kai pirmą kartą gyvenime įžengu- 
si į parapijos mokyklos seserų vienuolyno prieangį, 
paskui į svetainę. 

Tiesa, kad Kazimieros išsimokslinimui, 
išsiauklėjimui, bendram išsilavinimui ir psicholo- 
giniam akiračiui daug davė metai, praleisti Ingen- 
bohl, Šveicarijoje, vėliau Scranton, Pa., Amerikoje, 
bet labai daug reiškė jos natūralus charakteris, 
šeimoje įgytos dorybės. Šiandien jau nėra gyvųjų 
tarpe tų nelietuvaičių Ingenbohl, kurios galėtų 
paliudyti apie Kazimierą, jai ten gyvenant, tačiau 
apie tai daug pasako faktas, kaip ano meto to 
vienuolyno prityrusios ir išsilavinusios vienuolės 

atsiliepė į Kazimieros mintį tapti naujos vienuolijos 
steigėja. Anos vienuolės nepalaikė to nerealia svajo- 
ne Lietuvos kaimo mergaitės galvoje, o jai pritarė, 
drąsino ir padėjo, su tokia jos intencija jos net Romą 
pasiekė, prašydamos leidimo priimti Kazimierą kaip 
pašalietę į jų novicijatą. Ten Kazimieros paliktas 
teigiamas įspūdis. Ten ir šiandien saugojamas ne tik 
jos paveikslas, o išsaugoti iš Amerikos į Ingenbohl 
Kazimieros rašyti laiškai. Šv. Kazimiero Kongrega- 
cijos seserys yra gavusios 1980 metais ir savo archy- 
vuose turi tų laiškų foto kopijas. Kazimierai su dviem 
draugėm atvykus į Scranton į vienuolyną, po kiek 
laiko Harrisburgo vyskupas rašė vienuolyno Vyres- 
niajai Motinai Cyrilei savo abejojimus, ar tos trys 
lietuvaitės sugebės svetimam krašte įgyvendinti savo 
mintį, kuriai paprastai reikia ne eilinių asmenų. 
Motina Cyrilė nuramino vyskupą, kad jis gali būti 
ramus. Tos lietuvaitės esančios uolios, darbščios, 
pamaldžios, nepasaulietiškos, jos nieko neapvilsią. 

KAZIMIEROS KAUPAITĖS 
ASMENS ATSKIRI BRUOŽAI 


Tikėjimas. Kazimieros drąsos imtis tokios inicia- 
tyvos, jos ištvermė rėmėsi mintimi, jos žodžiais 
tariant, kad žmonės yra tik įrankiai Dievo planuose. 
Jeigu žmonių užmojai atitinka Dievo mintį, tai Dievas 
tą mintį ir įgyvendina per žmones. Šis jos tikėjimas ir 
pasitikėjimas yra ryškus visame jos gyvenime, vėliau 
jos laiškuose seserims. Būdingas momentas, kai jai 
esant jau Scrantone novicijate atėjo pas ją brolis kuni- 
gas su pesimistišku vyskupo John W. Shanahan 
laišku, pats nusigandęs, ką dabar reikės daryti. 
Kazimiera išklausiusi, perskaičiusi laišką ir be jokio 
išgąsčio ar sumišimo nuotaikos, ko tokiu atveju iš 
tokios asmens galėtum laukti, ramiai paprašė tą 
laišką palikti jai. Tą klausimą ji rišo maldoje ir tarda- 
mosi su Motina Cyrile. Greitai ir vyskupas, ir brolis 
kunigas tapo įtikinti, kad jie remia asmenį, kuriuo 
galima pasitikėti. 

Kitos savybės. Apie Kazimieros — jau Motinos 
Marijos įvairias savybes yra daug liudijimų ir raštu, 
ir žodžiu, ją pažinojusių, jos auklėtų, su ja gyvenusių 

ir dirbusių asmenų. Anot tų liudijimų, Motina Marija 
buvusi visada rami, tvirta, paprasta, švelni, supran- 
tanti ir užjaučianti. Buvusi labai pamaldi. Seserys 
dažnai matydavusios ją vieną klūpančią koplyčioje 
prieš altorių, paskendusią savo mintyse ar tylioje 
maldoje. 

Kitų supratimą ir užuojautą pavaizduoja viena 
sesuo savo liudijimu, kai dar postulantę (o tada jų 
būdavo 14-17 metų, savo High School tęsdavo Šv. 
Kazimiero Akademijoje), vasaros metu Motina Marija 
rado pasislėpusią ir verkiančią, pasiilgusią savo 
gimtos šeimos. Motina Marija ją išklausiusi, jos nesu- 
draudė, o švelniai paguodusi, išsiuntė keliom dienom 
namo, pas tėvus. Mergaitė sugrįžo. Vasarai pasibai- 
gus, sekantiems mokslo metams ji buvo paskirta į 
mokyklą netoli nuo jos tėvų namų. 

Nusižeminimas. Kita sesuo negalinti užmiršti, 
kaip vieną kartą Motina Marija ją — jauną seserį 
pasišaukusi į savo kambarį ir prieš ją atsiklaupusi 
atsiprašė, kad kažkuriuo atveju ji buvusi tai seseriai 
šiurkšti. Šis Motinois Marijos nusižeminimo gestas 
likęs jai neužmirštamas. 

Pamoka be žodžių. Kita sesuo ir dabar, po 50 
metų, gyvai atsimena Motinos Marijos taktiškumą. 
Priimta į vienuolyną iš valstybinės mokyklos, mažai 
ką žinojusi net elementariausių religijos dalykų. 
Žinomas lietuvis vienuolis, vedęs vienuolyne rekolek- 
cijas, kalbėjęs apie Teresės Avilietės mintis, kaip 
siekti tobulumo viršūnių. Klausydama ji nieko 
nesupratusi, tad ant sąsiuvinio lapo, kurį turėjo tikslu 
ką nors užsirašyti iš rekolekcijų minčių, nupiešė 
rekolekcijų vedėjo veidą. Kita tai mačiusi ne ją perspė- 
jo, o tai papasakojo Motinai Marijai. Ši pasišaukusi 
mergaitę ramiai jai pasakė, kad atneštų jai koplyčioje 
padarytą piešinį. Mergaitė, manydama, kad Generali- 


169 


nė Vyresnioji norės sau ar vienuolynui turėti tą 
rekolekcijų vedėjo „portretą“, greitai nubėgo, 
pagriebusi sąsiuvinį visa linksma sugrįžo pas Motiną 
Mariją ir sako: 

— Motinėle, čia prastas, greitomis padarytas. 
Jeigu norėtumėte, padaryčiau geresnį. 

Motina Marija, paėmusi sąsiuvinį, išplėšė lapą — 
„portretą“ ir tik tiek pasakė: 

— Užteks man šito, ir lapą saujoje suglamžė. 

Mergaitė suprato be žodžių Motinos Marijos ges- 
tą. Ji ir šiandien atsimena, kaip Motina Marija 
pamokė ją be žodžių, užteko ramaus gesto. 

Visuose Motinos Marijos laiškuose seserims yra 
labai ryškus gilaus, gyvo tikėjimo pasireiškimas. 
Rašydama seserims visada pirmoje vietoje primena ir 
moko, kaip viską suantgamtinti mąstant, veikiant 
vis Dievo akivaizdoje, viską pašvenčiant dvasiniai 
vertingomis intencijomis. Ne dvasinio gyvenimo, nors 
ir labai svarbius ypatingus ar kasdieninius reikalus, 
kasdieninį gyvenimą, savo laiškuose ji mini tarsi tik 
prierašuose — laiško užbaigoje. 

Motinos Marijos laiškuose yra minčių sužadinan- 
čių ir dabar ypatingo dėmesio. Laiške 1931 m. 
gruodžio mėn., kai ir Amerikoje, ir Europoje karas 
nebuvo aktuali tema, ji baigia savo laišką seserims 
sekančiai: 

— Pasirūpinkime nuoširdžia malda apimti ne tik 
savo, bet ir kitų reikalus. Maldaukime Ramybės Kara- 
liaus, kad jis gyventų ne tik mūsų širdyse, bet savo 
ramybe apimtų visą pasaulį Neramumo ir karo 
šmėklos gąsdina visur, o ne vieną kraštą jau ir kanki- 
na. Mes Bažnyčioje priklausome užtarytojų kariuo- 
menei. Todėl maldaukime Aukščiausiojo Viešpaties, 
per Ramybės Karalienę, pasigailėjimo ir taikos. 

1938 metais spalio mėnesį rašo: 

— Bažnyčios ir tautų santykiai yra kritiškoje 
būklėje ir santykiai įtempti. Esame dalis ir Bažny- 
čios, ir tautos, ir žmonijos. Baigia laišką ragindama 
tomis intencijomis melstis. 

Ne vien iš natūralaus vertinimo ir prisirišimo prie 
savo gimtosios kalbos, o platesniais motyvais — kad 
svetur gimusieji nepamirštų savos tapatybės, kad 
turėtų platesnį akiratį, Motina Marija savo laiškuose 
(1928 m. lapkričio mėn., 1930 m. lapkričio mėn., 1933 
m. kovo mėn. ir kt.) primena seserims, kad mokyklose 
su lietuvių vaikais ir pačios kalbėtų lietuviškai, ir 
vaikus mokytų kalbos, ir reikalautų, kad jie ir savo 
tarpe kalbėtų lietuviškai. 

Motinos Marijos raštingumą ir kalbų mokėjimą 
trumpai galima taip įvertinti, kad jos rankraštis yra 
gražus. Kaip anų metų Lietuvos kaimo jaunuolės, 
brendusios svetur ir kitataučių tarpe (Ingenbohl, 
Scrantone), lietuvių kalba yra labai gera. Esant 
Ingenbohl, jai ir kitom lietuvaitėm padėjo lietuviai 
kunigai, studijuoją Fribourge, Scrantone padėjo kuni- 
gas Antanas Kaupas, Chicagoje — kunigas Antanas 
Staniukynas, tačiau aišku, kad toks savos kalbos 
pasisavinimas yra ne vien tų pamokų, o jos privataus 
skaitymo vaisius. Iš laiškų matosi, kaip gerai ji buvo 
išmokusi vokiečių ir anglų kalbas. Ir šiom abiem 
kalbom ji naudojosi iki mirties. Ji liko gyvai dėkinga 
Švento Kryžiaus seserims Ingenbohl ir Marijos 
Nekaltos Širdies Tarnaitėms Scrantone. Ir vienom, ir 
kitom rašydavo gana dažnai, reikšdama savo dėkin- 
gumą, pasipasakodama ir asmeninius savo išgyve- 
nimus ir ypač informuodama apie savo kongregacijos 
įvykius, nuo pat gauto leidimo steigti kongregaciją, 
nuo vardo pasirinkimo, savų pirmųjų įžadų, darbo 
pradžią Mount Carmel, persikėlimą į Chicago, 
Motiniško namo statybą, kongregacijos augimą ir t.t. 

Jeigu ir nebūtų išlikę kiti jos užrašai, tai iš tų laiškų 
būtų galima atkurti bent pakankamai bendrą Šv. 
Kazimiero Seserų Kongregacijos istoriją. Motina 
Marija tai darė ne iš paprasto įdomumo susirašinėti, o 
visai kitais jausmais, kuriuos ji pasako viename 
laiške Ingenbohl vienuolyno Vyresniajai Motinai 
Salezijai. Praėjus trims mėnesiams po pirmųjų 
Motinos Marijos ir jos dviejų draugių vienuolinių įža- 
dų, ji rašo, kad dabar mes esame ne „truputį“, o 
artimai giminingos, nes pagyrimo vertas jūsų In- 
stitutas buvo „lopšys“ ir „tėviškė“ mūsiškio. Užtat su 
ypatinga meile mes norime visada pasilikti jūsų 
dėkingi vaikai. Nors nuotoliai mus skiria, bet gi mes 
darbuosimės tame pačiame Viešpaties Vynuogyne ir 
maldose vienos kitoms padėsime pildyti Dievo valią. 

Panašūs sentimentai, tik gyvesnis kontaktas liko 
su Marijos Nekaltos Širdies Tarnaičių Vienuolija ir jų 
kolegija Scrantone. 

MOTINOS MARIJOS PALIKTOS 
MINTYS 


Čia sekančios tai nėra visos mintys, kiek ir kokių 
Motina Marija yra palikusi. Tai tik pluoštas iš jos 
minčių, parodančių Motinos Marijos protą, širdį — jos 
dvasią. 


* 


Formaliai pasiaukojusieji Švenčiausiai Jėzaus 
Širdžiai visi jai priklauso, bet ar visi yra vienodai jai 
malonūs (1926.1.29). 


* 


Naujai pradedami metai kam dar ne paskutiniai, 
tai vistiek arčiau amžinybės. Tais metais tiek 
pasidžiaugsime, kiek juose bus gerų darbų ir kiek bus 
pasinaudota Dievo malonėmis ir progomis tobulėti 
(1928.1.). 


* 


Neužtenka tylėti, o reikia naudingai tylėti, kad 
sieloje prisirinkus gerų minčių, kuriomis būtų galima 

pasidalinti su kitais kalbantis... Kas neturi tokių 
minčių sandėlio, ir kitiems nieko gero nepateiks... 
Lengvamanis kalba apie menkniekius. Už akių 
apkalbąs kitus parodo, kad jo širdyje nėra meilės, 
tiesos, sąžinės... Reikia gerai tylėti, mąstant apie 
kilnius dalykus, kad kalbėdamas nenusidėtum 
(1928.X). 


* 


Mūsų protas nepajėgia suprasti tos aukos, kad 
Anžinoji Išmintis apsigyvena kūdikio sąnariuose ir 
toliau tęsės šią auką iki mirties ant kryžiaus (1928.X- 
II). 


* 


Niekur kitur neišmokstama tiek meilės, kaip Kris- 
taus kančios knygoje (1929.III). 


* 


Įtarinėjimus ir klaidų ieškojimus kituose paliki- 
me menkiems protams, o mūsų troškimas tebūna 
mylėti, kaip to mokina Išganytojas (1929.IV). 


* 


Užuojautos kitiems — gyviems ir mirusiems — 
nepalikime tiktai tuščiu jausmu, o išreikškime tai 
aktyvia pagalba (1929.XI). 


* 
Dievas aplanko visus, kur yra jį patraukiantis 
nusižeminimas (1932.IV). 
* 
Gal laukiame kraujo praliejimo reikalaujančios 


kankinystės, o nepasinaudojame kasdieninio gyveni- 
mo kankinyste, jos net neįžiūrime (1932.V). 

* 


Vienuolyno tvarką ir švarą pavydžios akys ne 
kartą ištaigingumu palaiko (1932.V). 


* 


Niekad neužmirština, kad kilniai pergyventi var- 
gai yra tikro džiaugsmo šaltinis 1932.XII — baigiant 
Kongregacijos 25 metus). 


* 


Neužtenka duoti, bet reikia žiūrėti, ką geresnio 
duoti. 

Neužtenka ką nors padaryti, bet reikia žiūrėti, 
kaip geriau padaryti. Tam meilė yra būtina sąlyga 
(1933.1.). 


* 


Ne tiek svarbu pasiryžimų padaryti, kiek svarbu 
juos išpildyti (1933.II.). 
* 
Negilūs upeliai kriokdami bėga, o gilios upės 
tyliai plaukia (apie plepumą, 1933.XII.). 
* 


Gyvenimas yra realus — ne užgaidų ar ūpo 
tenkinimui (1936.1.). 


* 


Kas Dievo reikalais rūpinasi, Dievas jų reikalus 
laiko savais ir juos globoja (1938.X.). 


* 
Kai tenka prisiminti ką nors nemalonaus, atsi- 


175 


minkime, kad apkabindami su meile kryžių, apkabi- 
name ir ant jo kabantį Kristų. Kas gi atsitinka, jeigu 
kryžius nustumiamas? (1939.XII.). 


* 


Pasitaiko kryželių su mokiniais. Gavusios sunkiai 
vadovaujamą grupę, turime kas išbando mūsų dory- 
bes ir jėgas. Bet visgi jie yra Dievo mums duota dir- 
va, kurią turime išdirbti ir kaip nors ką gero joje 
išauginti. Gal tas geras nebus toks našus, kaip geroje 
dirvoje, bet Dievas žiūri į mūsų darbą, ne į vaisius. 

Žmogus, vargo nematęs, ką jis žino, kas tai yra 
gyvenimas. (1914.11.13). 


* 


Už džiaugsmus Dievui dėkoki, skausmus jam 
aukoki, iki išmoksi ir juos mylėti, ir už viską Dievui 
dėkoti. 

Kai skaitai ar matai ką gero, ko pats nedarai, tai 
nereikia nusiminti, o bandyti panašiai elgtis. 
(1917.11.20). 


* 


Pasišventimas ir pastangos užtarnauja Dievo 
palaimą ir žmogaus širdį nuteikia dorybėms ir vertin- 
giems darbams. (1914.II.17). 


* 


Kokios mes laimingos, kad Dievas pasirinko mus 
iš milijonų sielų pasaulyje pašaukė tokiam gražiam 
darbo gyvenimui (t.p.). 


* 


Ar skaitlingos mūsų viršinės klaidos neparodo 
stokos mūsų vidinio susitelkimo ir maldos vertinimo? 
(1926.1.29). 

* 


Ar bus mums paskutiniai, ar ne šie metai, tai mir- 
ties valandoje bus malonu prisiminti, jeigu jie bus pil- 
ni gerų darbų ir uolumo pastangų siekti tobulumo ir 
panaudoti Dievo duotas progas įgyti dorybių ir 
nuopelnų (1928.I.). 


* 


Mokytojai skirta vynuogyno dalis yra prisodinta 
gyvų gėlių, sutvertų gyventi amžinai. Mūsų pareiga 
šias gėles branginti ir tobulinti, išravint visokias pikt- 
žoles, palaistant gerais pamokymais, šviečiant 
gražaus pavyzdžio ir meilės spinduliais, kad jos taptų 
ir panašesnės savo Amžinajam Paveikslui ir geriau 
ruoštųsi savo amžinajai paskirčiai. 


* 


Ar būtum patenkintas mirdamas, koks esi šią 
valandą? Su kokiu tad dėkingumu privalome naudoti 
kiekvieną duotą valandą savęs patobulinimui. 
Prarasta valanda nė viena nesugrąžinama. Tik 
amžinybėje pamatysime, kokią skriaudą esame sau 
padarę. 


* 
Mano gyvenime viena didelė dovana: niekad 


niekam nejaučiau kokios nors neapykantos. 


* 


Esu patenkinta, kad turiu vėžį, nes tai duos man 
pakentėti ir pasiruošti mirčiai. 


* 


Dangų laimėsime ne žinojimu ar emocijomis, o 
Dievo apreiškimo paliktais būdais. 

* 


Aukos ir savęs atsižadėjimo aš neišvengsiu, tik 
privalau rimčiau į juos ižūrėti. 


* 


Neleisk man, Viešpatie, gyventi nežinioje ir nesi- 
rūpinant Tavo meile. 


* 


Sekdami Kristaus pavyzdžiu, visur ir visada 
parodykime meilę. Gi pirmoje eilėje turime mylėti 
vaikus, paskui vargšus, ligonius, apleistus ir net mūsų 
priešus. Reikia mylėti ir kitas tautas, bet ypač turime 
mylėti vieni kitus. 


* 


Jeigu gyvenime padarėme mažai gero, tai ne dėl 
to, kad nebūtų buvę progų, o tik iš mūsų apsileidimo, 
kad jomis nepasinaudojome. 


* 


Besirūpindami savęs tobulinimu, neužmirškime ki- 
tų žmonių reikalų. Šį kartą noriu jums priminti, kad yra 
reikalinga mūsų maldos pagalbos mūsų tėvynė Lietu- 
va. (1938.III.). 


* 


Be meilės mūsų darbai ir net kentėjimai yra tik 
vidutiniai. Be meilės dirbama, kaip iš prievartos, 
kenčiame skųsdamiesi ir murmėdami ir net pasilais- 
vinti bandome tokiu būdu, kad jis yra ir netinkamas, 
ir kvailas. 

Nepakanka tik duoti, reikia duoti geriausią. Ne 
tiek svarbu, kiek duodame, bet kaip duodame. 


* 


Ar mes jaučiamės tikrai laimingi, kai Dievui 
reikalaujant atiduodame daugiau, negu tik vykdy- 
dami dienos tvarką? (1933.1.). 


* 


Esame laimingi šiame aukos gyvenime artimai 
sekdami Kristų ir, panašiai kaip jis, kryžiaus kelią 
einame ramūs, linksmi, be dejavimų ir nusikaltimų. 


* 


Maldaukime Dievą supratimo, drąsos ir tvirtumo 
malonės, kad būtume nusiteikę jo norus prisiimti su 
didesne meile ir kad visada vadovautumės jo meile. 


* 


Juo daugiau pageidausi, tuo daugiau gausi, nes 
Dievas yra visagalintis ir mūsų Tėvas duoda daugiau, 
negu mes prašome. 


* 


Kokios didesnės dovanos galėčiau jums linkėti, 
kaip saldžios ramybės, sekančios iš jūsų pačių perga- 
lių savo netvarkingų troškimų ir įpročio. 


* 


Nebijokime bandymų, kokių šiame gyvenime 
patiriame skausmuose ar priešingumuose. Kentėji- 
mai yra brangi mums Dievo dovana ir mums yra būti- 
ni, kaip Kristaus kančia ir mirtis Didįjį Penktadienį 
buvo būtini Velykų ryto džiaugsmui. 


* 

Apžiūrėkime, kad nebūtum panašūs į meilės 
reikalaujančius ir rūgojančius už stoką neva priklau- 
sančios mums meilės ir dėmesio. (1929.IV.). 


* 


Koks rojus būtų čia gyvenimas, jeigu kiekvienas 
ir visi save užmiršę stengtumės vieni kitus mylėti; 
pirmiausia tą meilę auklėdami širdyje, paskui ją 
išreikšti žodžiais ir darbais. (1929.IV.). 


* 


Neleiskime savo širdžiai įtarinėti kitų mintis ir 
intencijas, nes viršiniai darbai ar žodžiai ne visada 
parodo tą, kas iš tikrųjų yra kitų mintyse ir širdyse. 
(1929.IV.). 


* 


Tebūna toli nuo jūsų mintis kam nors įtikti, ar ką 
nors daryti, kad už tai kiti pagirtų. (1930.IV.). 


* 


Dvasiniame gyvenime ypatinga paguoda yra 
Marijos garbinimas, Prie gėlėmis papuoštų altorių 
atsigauna mūsų širdys meilės, paguodos, susiramini- 
mo jausmais. (1930.V.). 


* 
Leiskime gražiajai Dievo gamtai į mus paveikti ir 
mus labiau patraukti tikros Tėvynės link. (1931.V.). 


* 


Žmoniškų silpnybių įtakoje tenka suklupti. Todėl 
dera ir reikia, kad išsiskirstydami iš bendro darbo 
vienas kitą atsiprašytume, susitaikytume ir vieni 
kitus tik gerai prisimintume. (1937.VI.). 

* 


Ir nenorėdami vieni kitus kartais užgauname, bet 
yra galima užsigavimo neparodyti. Užuot tai paro- 
džius ir sau bei kitam tuo padarius nemalonumą, gali- 
ma savo žodžius ir elgesį suvaldyti, nors nemalo- 
numą ir jaustume. (1932.VI.). 


* 


Mes išeikvojame tiek daug laiko galvodami apie 
save, kad net maldoje, užuot meldęsi už kitus, 
daugiausia galvojame apie savo pasisekimus ar 
nepasisekimus, ar kokį įspūdį kitiems mes darome. 
(1932). 


* 


Atsiminkime, kad, nepaisant mūsų geriausių 
intencijų, niekad nestokos mažų nesusipratimų ir 
kryželių. (1932). 


* 


Gyvenimo srovė visko mums atneša ir į ją 
įsižiūrėję matome, kad ši žemė teisingai yra vadina- 
ma ašarų pakalne. (1929.III.). 


* 


Šv. Kazimiero karališkoji kilmė nepadarė jo 
šventuoju. Tai padarė savęs valdymas ir nusigalė- 
jimas. (1935.III.). 


* 


Gal mums tenka iš klusnumo atlikti darbų ir 
reikalų ne taip, kaip mes manome kad būtų geriau ir 
tuoj papilame savo paaiškinimus ir pasipriešinimus ir 
tai net iš savimeilės. Šv. Juzapas ne taip elgėsi. 
(1935.III.25). 

* 


Gal ir mums tenka pergyventi nežinojimo padėtį; 
prisiimti vyresniųjų parėdymus be paaiškinimų, turė- 
ti aplinką, kurios blogumo negalima pateisinti. Ką 
tada daryti? Taip, kaip šv. Juozapas. Ko nesupranta- 
me, tai maldoje paveskime Dievui. (1935.III.25). 


* 


Įsivaizduokime Jėzų ant kalno, kurio apačioje 
mes stovime. Jis mus kviečia. Ir kokiu tikslu? Kad 
būtum su juo, tai viskas ir to mums gana, šiai dienai, 
visai Gavėniai ir visai amžinybei. (1932.II.). 


* 


Kokia pasiaukojančia ir savo naudos neieškančia 
meile Kristus mylėjo visus žmones. Sekime juo visa 
širdimi ir stenkimės ne tik būti mylimais, bet ir mylė- 
ti. (1929.IV.). 


* 


Iš Kristaus kančios skaitykime, ką neapykanta 
yra padariusi, ir su giliu apgailestavimu paskandinki- 
me visas savo nedorybes Kristaus kančios gelmėse. 


* 


Norime ar nenorime, čia žemėje reikia kentėti. 
Todėl kentėkime vienybėje su Kristum, kilniai, 
linksmai, kaip jis kentėjo mus mylėdamas. 
(1940.III.1). 


* 


Jeigu norime, kad prisikėlęs Kristus mus atlanky- 
tų ir suteiktų savo ramybę, mylėkime veiklia meile, jo 
reikalus laikydami mūsų reikalais, mylėkime vieni 
kitus. (1932.IV.). 

* 


Ar mums nereikia Dievo pagalbos? O, Viešpatie... 
Tik pažvelgus į save, kaip atrodome, mūsų sielą 
prisipildo baime ir rūpesčiu. Ir kur mes ieškosime 
išsigelbėjimo iš visų tų negalių, stiprybės uolesniam 
jo tarnybos gyvenimui, jei ne pas jį. (1932.II.). 


* 


Mums nereikia Dievo laukti, ieškoti jo kur nors 
toli, nes jis visuomet yra su mumis ir visada 
nusiteikęs mus gelbėti, tik laukia, kad mes į jį kreiptu- 
mės. (1032.I.). 


* 


Jūsų atsakymas gali būti, kad nejaučiate meilės. 
Prašykite ir gausite, sako Kristus. (1934.II.). 


* 


Mus saistančius reikalavimus pildykime su meile. 
Sakau, su meile, nes be meilės ir pats pildymas bus 
tik prievartos darbas, su daugeliu trūkumų. (1934.II.). 


* 


Nusižeminimo kelias nuklotas pažeminimais. 
Pažemintam išlikti giedriu yra ženklas, kad dar esi su 
Kristum prie kryžiaus iš meilės jam. (1933.1I.). 


* 


Sekdami Kristaus keliu, mes turime stengtis visa- 
da išlikti giedrūs ir kantrūs, nepaisant kaip atstu- 
miantis būtų asmuo ar sunki padėtis. Tie dalykai, tai 
priemonės mus lavinti. (1933.1.). 


* 

Jeigu būtų sunku kitus pakelti, žvelk į Išganytoją 
— nekaltumo ir tobulumo įkūnijimą, kuris pakelia 
mūsų trūkumus. (1937.1.). 


* 


Patebėję mūsų trūkumus, nukrypimus nuo tikrojo 
tikslo, nusižeminkime ir puolę po kojų prikryžiuoto 
Kristaus, stenkimės atsiteisti ir prašykime tikros 
aukos dvasios, kuriai niekas nebūtų persunku dėl 
Kristaus. (1930.II.). 


* 


Pradėdami naujus metus, stiprinkime savo valią 
tvirtais pasiryžimais būti pastoviais gerame, pilnai 
pasitikėdami Dievu ir drąsiai eiti keliais, mums 
nurodomais Dievo malonės. (1932.1.). 


* 


Padaryti viską, ko iš mūsų reikalauja Dievas ir 
padaryti vis geriau, negalėsime, jeigu nedarysime su 
meile. (1933.I.). 


* 


Be meilės mūsų darbai ir net kentėjimai yra išti- 
žę. Dirbame it priversti, vargstame ir kenčiame 
rugodami ir skųsdamiesi, stengdamiesi jais nusikraty- 
ti netinkamais ir net kvailais būdais. (1933.1I.). 


* 


Būkime tokiais, kuriais Dievas gali pasitikėti, 
būkime sielomis, kurios moka pasiaukoti ir pakentėti. 
(1933.1.). 


* 


Kuris gerbtų kryžių vien dėl jo gražios ar 

brangios medžiagos, o negerbtų paprasto medinio, 
parodytų stoką tikėjimo ir pagarbos pačiam Kristui, 
kybančiam ant to kryžiaus mūsų išganymui. (1929.I). 


* 


Dievas visada suteikia malonę, reikalingą kiek- 
vienai progai, kadangi būtinos yra ne tik progos, bet 
ir malonės jas gerai panaudoti. (1931.1.). 


* 


Dievas visada padės, jeigu mes bendradarbiausi- 
me su jo malone. (1932). 


Reikale suraminimai, padrąsinimai, pagarbos 
pareiškimai, pagyrimai, viską kas žmogų dorina ir 
pakelia, reikia sunaudoti, kad gyvenime palaikytume 
gerą ūpą ir malonius santykius. (1934.I). 


* 


Kalbantis vis reikia laikytis meilės, o ne panie- 
kos ir smerkimo. (1934.1.). 


* 


Ar mes apie tai galvotume, ar ne, Dievas veikia 
mūsų sielose, nuolat mus paliečia. (1932.II.). 


* 
Reikia būtinai ištesėti geruose pasiryžimuose, nes 


tik taip galime prieiti prie to, ko siekiame. 
(1939.VIII.5). 

Mūsų dienos tebūna skirtos daryti gera, užuot 
ieškojus priekabių ir rūgus dėl esamų blogybių. 
(1939.III.). 


* 


Mums reikia viskuo, ką tik tenka patirti, pasinau- 
doti atgailos dvasioje, nes kas iš mūsų yra be nuodė- 
mės? (1929.XII.). 


* 


Savyje turimą Dievo meilę skleiskime aplinkui. 
Kiek laimės tai duos visiems. (1933.XII.). 


* 


Didžiosios Dievo dovanos yra pažymėtos kryže- 
liais. (1932.1.). 


* 


Marijos ypatingas grožis ir vertė buvo jos vidu- 
je... Marija kartą ištarusi Dievui: Fiat — Teesie man 
Tavo žodžiu, to daugiau neatšaukė, o viską, ką tas 
Fiat talpino, pilnai ir tobulai išpildė, viską ramiai 
pergyvendama, viską iškentėdama. (1933.V.). 


* 


Reikia saugotis užgauliojimų, apkalbų, kritika- 
vimų, visokių murmėjimų. Susitikimai ir kalba 
žmogui ne tam yra duoti. (1934.1.). 


* 


Tebūna toli nuo mūsų mintis, kad kitų dalis geres- 
nė, pareigos mažesnės, lengvesnės. Jeigu Kristus 
veikia su mumis, tai mes viską galime su tuo, kuris 
mus stiprina. (1928.IX.). 

Nedejuokime bet kam, nes nusiskundimai asme- 
nims, kurie mums negali pagelbėti, mūsų savijautą 
tik pablogina ir apsunkina. (1938.IX.). 


* 


Panaudokime progą pakentėti pažeminimą ar 
kitokį neužtarnautą nemalonumą. Viskas greitai 
praeina, buvęs kantrus niekad nesigailėsi. (1938.IX.). 


* 


Jeigu nori išlaikyti ramybę, gerą vardą ir įsigyti 
daug malonių... būki kantrus visokiose aplinkybėse. 
(1938.IX.). 


* 


Niekad nesigailėsi buvęs kantrus, bet anksčiau ar 
vėliau apgailestausi visokio pykčio, keršto, nepasi- 
tenkinimo neapvaldymus. (1938.X.). 


* 


Kuris neturi vertingų turtų savo širdyje, tas ir 
kitiems dalina tik menkaverčius dalykus. (1928.X.). 


* 


Reikia naudingai tylėti, kad sieloje sukauptum 
sandėlį gerų minčių, kurias būtų galima kalbantis 
pareikšti kitų gėriui ir malonumui, nes „burna kalba 
iš širdies pilnumo“ (Mat.12,34) (1928.X.). 


* 


Kas randa malonumą už akių artimą apkalbėti, 
parodo, kad jo sieloje nėra meilės, tiesos, nei sąžinės; 
kas giriasi ir aukščiau kitų stato savo nuomonę, paro- 
do, kad puikybė yra jo vyriausias geidulys. (1928.X.). 


* 

Kaip greitai viskas praeina. Todėl rūpinkimės ir 
skubiai veikime, nepalikdami nė vienos dienos 
neatžymėtos kokiu nors geru darbu. (1929). 


* 


Džiaukimės, kad esame Katalikų Bažnyčios 
nariai, džiaugdamiesi jos globa ir užtarimu, ir dėkin- 
gomis širdimis parodykime, kad esame vaikai, verti tos 
garbės. (1938.X). 


* 


Jeigu turėtum atgailos dvasios, lengvai pakeltum 
iš kitų patiriamus sunkumus, nuoširdžiai atleistum jų 
nusižengimus ir patys nusižengę nesiteisintum kaltin- 
dami kitus. (1929.XI.). 


* 
Melskis ir viską paveski Dievui. Tada išeis į gerą 
ir kentėjimai, ir skausmai. (1928). 


* 


Naudokime progas daryti gera, siekti tobulumo. 
Tos progos niekad nesugrįš. Kitame gyvenime rasime 
tai, kuo dabar pripildome mūsų dienas ir valandas. 


* 

